
CONSPIRATORII 


După ce stinse felinarul, Raoul d'Andresy îşi lăsă bicicleta 
într-un şanţ, în dosul unor mărăcini înalţi. În clipa aceasta, 
ceasul din clopotniţa bisericii din Beauville bătea ora trei. 

In întunericul adânc al nopţii, el o porni pe drumul de 
ţară, care ducea la castelul Etigues şi ajunse astfel la zidul 
domeniului. Aci aşteptă puţin. Se auzea nechezat de cai. 
Urmă apoi un zgomot de roţi pe caldarâmul curţii, clinchenit 
de clopoței, apoi canaturile porţii fură date larg în lături... şi 
un brek trecu. Raoul de abia avu timp să audă nişte voci 
bărbăteşti şi să zărească ţeava unei puşti şi trăsura se şi 
îndepărtase pe şosea înspre Etretat. 

— Hm! E drept că vânatul pescăruşilor, noaptea, e ceva 
atrăgător, dar stâncile unde îi poţi căsăpi cu duiumul sunt 
departe... Poate că voi afla acum ce înseamnă această... 
vânătoare improvizată şi de ce tot vin şi se duc dumnealor. 

Porni de-a lungul zidului, trecu de un colţ şi după ce ocoli 
pe al doilea, se opri la al patruzecilea pas. Ţinea două chei 
în mână. 

Cu una dintre ele deschise o portiţă din zid, apoi urcă o 
scară cu parapetul căzut, tăiată în grosimea zidului uneia 
dintre aripile castelului. 

Cea de-a doua cheie îi deschise o intrare secretă la 
nivelul primului etaj. 

Işi aprinse lampa de buzunar şi, fără prea multe 
precauţii, deoarece ştia că personalul locuieşte în cealaltă 
parte a castelului, iar Clarissa d'Etigues, unica fiică a 
baronului, dormea la etajul al doilea, Raoul porni pe un 
coridor care ducea la un vast cabinet de lucru: aici ceruse 
Raoul, acum câteva săptămâni, baronului mâna fiicei sale şi 
aici i se răspunsese cu o explozie de mânie indignată, 
despre care păstra o amintire neplăcută. 


O oglindă îi răsfrângea figura palidă de adolescent. 

El se apucă de lucru. În timpul întrevederii cu baronul, 
Raoul îl observase de câteva ori că-şi arunca ochii la un 
birou mare de mahon. 

Spre acesta se îndreptă Raoul şi în câteva clipe reuşi să-i 
deschidă toate sertarele şi să găsească într-o crăpătură o 
scrisoare scrisă pe hârtie foarte subţire şi răsucită ca o 
ţigară. N-avea semnătură, nici adresă. 

La început nu înţelese, dar apoi înlăturând câteva fraze 
puse acolo numai să întunece sensul şi conducându-se 
după anumite cuvinte mai semnificative, putu reconstitui 
cele ce urmează: 


„Am găsit la Rouen urma duşmancei noastre şi am 
publicat în ziare că un țăran de pe la Etretat a descoperit pe 
pământul lui un sfeşnic de aramă cu şapte brațe. Ea a 
expediat numaidecât unui birjar din Etretat o scrisoare s-o 
aştepte în gara Fécamp, la ora trei după amiază, în ziua de 
12. Eu voi telegrafia birjarului că nu mai e nevoie de 
trăsură, iar în gara Fécamp o va aştepta cupeul dumitale, 
care o va aduce la noi. 

Ne vom aduna cu toții ca s-o judecăm şi s-o condamnăm 
fără milă. 

Fiți prudenti. Organizați o vânătoare, pretext ca să fiți cu 
toții împreună. Voi sosi prin Havre, la ora patru după- 
amiază, cu doi dintre prietenii noştri. 

Nu distruge scrisoarea, pe care mi-o vei înapoia.” 


Drace! Viitorul meu socru, care se arată atât de evlavios, 
poftim în ce fel de afaceri necurate e amestecat? 

Lucrul pare foarte grav şi mi se pare că-mi va fi uşor să-l 
am la cheremul meu. 

Raoul îşi frecă mâinile. Se hotărî să se înapoieze la hanul 
unde se adăpostea, să se culce şi să se întoarcă la castel la 
timp, ca să descopere ce complotau baronul şi prietenii lui 

şi cine era „duşmanca” căreia voiau să-i facă de petrecanie. 

Tânărul zări acum pe o masă o fotografie a Clarissei. O 
privi cu mare interes şi duioşie. Era o fată de optsprezece 
ani, puţin mai tânără ca el, cu buze voluptuoase, cu ochii 
visători, o blondă cu faţa vioaie, trandafirie şi delicată. 

Un gând rău pe care nu reuşea să şi-l alunge punea 
stăpânire tot mai mult pe el. Clarissa era singură sus, în 
apartamentul ei izolat şi, de două ori până acum, folosindu- 
se de cheile pe care ea însăşi i le dăduse, se urcase la ea, la 
ora ceaiului. 

De ce nu s-ar duce şi acum? Până la servitori nu putea 
ajunge nici un zgomot. Baronul nu era să se întoarcă decât 
de-abia după amiază. 

Fără să mai dea ascultare unor zadarnice scrupule, el sui 
în grabă scara. 

Şovăi puţin în faţa uşii închise. Mai venise de două ori, 
este adevărat, dar ziua! 

Mustrările de conştiinţă însă îi dispărură repede. Bătu 
încetişor. 

— Clarissa, eu sunt! 

Văzând că nu i se răspunde, voia tocmai să se anunţe a 
doua oară când uşa se crăpă încet şi tânăra fată îşi făcu 
apariţia. 

Raoul observă că era grozav de palidă şi de 
înspăimântată; îi fu milă şi fu cât pe aci să-şi schimbe 
gândul şi să plece. 

— Nu mi-o lua în nume de rău, Clarissa... N-am ştiut ce 
fac! E de-ajuns un cuvânt al tău ca să plec! 

Clarissa, însă, buimăcită, nu mai auzi vorbele lui. Ea făcu 
un semn nehotărât cu mâna, apoi se clătină pe picioare şi... 
Raoul o prinse în braţe aproape leşinată... 


Se iubeau de trei luni, din ziua când se întâlniseră în Sud, 
unde Clarissa petrecuse câtva timp la o prietenă de şcoală. 
Din primul moment se simţiseră uniţi printr-o dragoste, care 

pentru el era să fie lucrul cel mai delicios din lume, iar 
pentru ea începutul unei dulci robii din ce în ce mai 
devastatoare. 

Intoarsă în Normandia, ea avu surpriza să zărească 
dimineaţa silueta fină a tânărului, ivindu-se călare sus pe 
zidul din faţa ferestrelor ei. Se adăpostise într-un han la 
câţiva kilometri, şi venea în fiece zi cu bicicleta ca să se 
întâlnească astfel cu ea în preajma castelului. 

Orfană de mamă, Clarissa nu se simţea fericită alături de 
tatăl ei, un om aspru şi morocănos, de care fata se temea, 
făcând un act de mare curaj să-l înfrunte. 

Când Raoul, care nu-i fusese nici prezentat baronului, avu 
îndrăzneala să-i ceară mâna fiicei sale, baronul se înfurie 
atât de puternic pe tânărul pretendent, fără situaţie şi fără 
legături în societate, încât l-ar fi lovit cu cravaşa, dacă 
tânărul nu i-ar fi aruncat una dintre acele priviri, cu care 
îmblânzitorii înfricoşează fiarele. 

Întâlnirile cu tânăra fată continuară. 


A doua zi dimineaţă, Clarissa, pretextând că nu se simte 
bine, ceru să i se aducă prânzul în odaie. In acest timp 
Raoul se ascundea într-o cameră învecinată. Stătură apoi 
toată vremea îmbrăţişaţi, uniţi prin amintirea sărutărilor şi 
dragostei lor, copii încă amândoi, cu tot păcatul ce-l 
săvârşiseră. 

Totuşi Clarissa nu-şi putu înfrânge plânsul. 

El încercă s-o îmbărbăteze: 

— Nu fi tristă, Clarissa mea. Viaţa e aşa de frumoasă, la 
vârsta aceasta şi va fi şi mai frumoasă, după ce vom fi 
înlăturat toate barierele. Nu plânge, te rog! 

Ea îşi şterse lacrimile şi încercă să zâmbească. 

El rămase pe gânduri. 

— Raoul dragă, la ce te mai poţi gândi acum? | 

— La tatăl tău, răspunse el râzând, la baronul d'Etigues şi 
la invitaţii lui. Cum să cred că oameni de vârsta lor şi-ar 

putea pierde timpul măcelărind nişte biete păsărele 
nevinovate? Mai degrabă au aerul că se joacă de-a 
conspiratorii! Da, da, nu te uita aşa la mine, Clarissa! 
Marchizul de Roleville, Mathieu de la Vaupaliere, contele 
Oscar de Bennetot, Roux d'Estiers şi ceilalţi, toţi nobilii 
aceştia sunt nişte veritabili conspiratori! 

Ea ridică din umeri neîncrezătoare. 

— Spui prostii, dragul meu! 

— Nu, iubito! Nu mă gândesc decât la dragostea noastră. 
Toate grijile şi toată ambiția mea n-au decât un singur 
scop: să te cuceresc, iubito! Gândeşte-te, dragă, ce-ar fi 
dacă tatăl tău ar fi arestat ca fiind conspirator, şi 
condamnat la moarte, iar eu l-aş scăpa! Ar mai putea să-mi 
refuze mâna fiicei lui? 

— Dar şi aşa, tu ai un nume! Raoul d'Andresy! 

— Nici măcar asta n-am! D'Andresy era numele mamei, 
pe care ea l-a reluat când a rămas văduvă, din îndemnul 
familiei, care fusese indignată de căsătoria ei. Tatăl meu n- 
a fost decât un burghez, sărac ca lov... un simplu profesor, 
şi ce profesor! De gimnastică, de scrimă şi de box! 

— Atunci cum te cheamă cu adevărat? 

— Arsene Lupin. 

— Arsene Lupin? 

— Da. Nu e un nume deloc strălucit şi ar trebui să-l 
schimb, nu-i aşa? 

Clarissa arăta de-a dreptul îngrozită. Particula care dă 
aerul de nobleţe numelui era prima condiţie pe care trebuia 
s-o îndeplinească un ginere în faţa baronului... 

Ea murmură pe un ton de reproş: 

— N-ar fi trebuit să-ţi renegi tatăl. Nu e nici o ruşine să fie 
cineva profesor. 

El o sărută cu patimă, apoi începu să se mişte vesel prin 
casă. 

— Râzi, draga mea, râzi! exclamă el. Arsene Lupin sau 
Raoul d'Andreâsy, ce importanţă are! Lucrul principal e să 

izbutesc în viaţă. Şi voi izbuti! Sunt pregătit! Muşchi de oţel 
şi creier numărul unu! Stai, vrei să umblu în mâini? Să te ţin 
în echilibru în vârful degetelor? Sau poate vrei să-ţi scot 
ceasul de la mână fără să bagi de seamă? Sau poate să-ţi 
spun pe dinafară versuri din Homer, în greceşte, sau de 
Milton, în englezeşte? Doamne, viaţa e magnifică! Raoul 
d'Andresy sau Arsene Lupin! Cele două feţe ale unei 
medalii! Pe care din ele o va lumina mai mult gloria, ori 
soarele vieţii? 

Dar deodată se opri. Îngenunche în faţa copilei şi-i vorbi 
cât se poate de serios: 

— lartă-mă! Venind aici, am procedat cât se poate de 
rău... Dar nu e vina mea... Mi-e tare greu să-mi găsesc 
echilibrul... Binele, răul... amândouă mă atrag. Tu trebuie 
să-mi vii în ajutor, Clarissa, să-mi găsesc calea şi... te rog să 
mă ierţi dacă o iau razna când şi când. 

Ea îi luă capul cu amândouă mâinile şi exclamă, atinsă de 
patimă: 

— N-am ce-ţi ierta, dragule. Sunt fericită. Mă vei face să 
sufăr mult, sunt sigură, şi primesc dinainte şi cu resemnare 
durerile pe care mi le vei pricinui. la fotografia mea. Caută 
să te porţi aşa încât să nu roşeşti uitându-te la ea... Cât 
despre mine, eu voi rămâne totdeauna ceea ce sunt astăzi: 
amanta şi soţia ta. Te iubesc, Raoul! 

Planul lui Raoul - să-i lăsăm deocamdată la o parte 
numele Arsene Lupin, de vreme ce în acea epocă, 
nebănuind viitorul, el însuşi îl repudia - planul lui, zic, era 
cât se poate de simplu. 

Printre arborii livezii, în stânga castelului, şi lipit de el, se 
afla un turn puţin înalt şi asediat de iederă. Raoul era sigur 
că întâlnirea baronului cu prietenii, despre care aflase, avea 
să se consume după-amiază la patru, în marea sală din 
turn, unde baronul obişnuia să-şi primească şi fermierii. Şi 
Raoul observase că turnul avea mai sus o crestătură - fostă 
fereastră probabil - ce dă înspre câmp. leşind din castel, se 

căţără pe iederă şi pătrunse în acel loc, care, dată fiind 
grosimea zidului, ca un meterez, era destul de adâncă 
pentru a-i îngădui să pătrundă bine acolo. Astfel aşezat la 
cinci metri înălţime de la pământ, cu capul ascuns de 
frunziş, nu putea fi văzut; în schimb, el supraveghea toată 
sala, încăperea mare în care se aflau o masă, o bancă şi 
vreo douăzeci de scaune. 

După vreo patruzeci de minute, intră baronul cu unul 
dintre prieteni. Raoul intuise bine cum şedeau lucrurile. 

Baronul Godefroy d'Etigues era înzestrat cu musculatura 
unui luptător de bâlci şi cu o faţă în culoarea cărămizii, 
înconjurată de o barbă roşie. Însoţitorul lui, care îi era văr şi 
pe care Raoul îl cunoştea din vedere, Oscar de Bennetot, 
avea aceeaşi înfăţişare de boiernaş normand, dar mai 
bădărănoasă şi mai greoaie. În clipa aceasta amândoi 
păreau cuprinşi de agitaţie. 

— Repede, spuse baronul. La Vaupaliere, Roleville şi 
d'Ausppegard trebuie să pice dintr-o clipă într-alta. La patru 
o să vină prin livadă Beaumagnan cu prinţul d'Arcole şi de 
Brie. Le-am lăsat poarta deschisă... Şi după aceea... va veni 
şi ea... dacă avem fericirea să cadă în cursă. 

— Mă-ndoiesc! murmură Bennetot. 

— De ce? Şi-a comandat un cupeu; cupeul va fi acolo şi 
ea va urca în el. D'Ormoni o va aduce încoace. Pe drumul 
Quatre chemins!, Roux d'Estiers va sări în cupeu şi, având-o 
de acum în puterea lui, o va lega cobză. 

— Şi-ţi închipui că vei reuşi să le smulgi o condamnare? 

— Beaumagnan cere asta cu stăruinţă. Îl putem refuza? 

— Ah! exclamă Bennetot. Omul ăsta o să ne piardă pe 
toţi. 

Baronul d'Etigues ridică din umeri. 

— Ai pregătit totul? 

— Da, ambele bărci pe plajă, sub Scara Duhovnicului. 
Cea mai mică e găurită în fund şi o să se scufunde la câteva 

minute după ce va fi mânată în larg. La vreo zece. 

— l-ai pus şi un bolovan? 

— Da, un bolovan mare, pe care-l vom lega de barcă cu o 
frânghie. 

Tăcură amândoi. 

Nici un cuvânt din cele spuse nu-i scăpase lui Raoul. 

Ceilalţi trei invitaţi sosiră împreună. 

Raoul îi zărise adesea venind la castel. 

La ora patru sosiră încă doi oaspeţi. Unul în vârstă, cu 
înfăţişare de militar, strâns în redingotă şi cu un cioc ă la 
Napoleon al Ill-lea. Toată lumea se sculă ca să le iasă 
înainte, mai ales celuilalt, pe care Raoul îl socoti 
numaidecât că e autorul scrisorii nesemnate; pe el îl 
aştepta baronul şi pe el îl pomenise cu numele de 
Beaumagnan. O figură autoritară, faţa rasă, suptă, ochi 
negri pătrunzători, plini de pasiune, având ceva sever şi de 
ascet în felul său ca şi în îmbrăcămintea pe care o folosea. 

Stăpân pe el, cu o voce fermă el rugă pe toţi să-şi reia 
locurile, scuză pe contele de Brie, care nu putuse săvie, 
apoi prezentă pe însoţitorul lui: 

— Prinţul d'Arcole... Mărturia lui ne este necesară 
deoarece de două ori în anul 1870 a întâlnit-o pe creatura 
asta infernală care ne ameninţă. 

Prinţul luă loc printre invitaţi, pe când Beaumagnan îl 
trăgea la o parte pe Godefroy d'Etigues. Baronul îi predă un 
plic, în care se afla probabil scrisoarea compromiţătoare. 
Apoi mai avură un schimb puţin cam viu de cuvinte, pe care 
Beaumagnan îl întrerupse scurt cu un gest autoritar. După 
aceea se duse de se aşeză pe un scaun, cel mai depărtat. 
Dar înainte de a se aşeza, ţinu să exprime: 

— Prieteni, ştiţi cât e de gravă ora prezentă pentru noi. 
Proiectele noastre se împiedică de câtva timp de 
îndrăzneala şi duşmănia neînduplecată a unei femei care, 
ştiind anumite lucruri, intenţionează să dezlege taina pe 
care noi suntem pe punctul de a o descoperi. Dacă reuşeşte 

înaintea noastră, atunci zadarnice au fost străduinţele 
noastre. Ori ea ori noi - nu e loc pentru noi şi ea în afacerea 
asta. 

După ce rosti aceste cuvinte se aşeză în spatele 
celorlalţi, parcă ar fi voit să nu fie văzut. 

Şi minutele se scurgeau. Era o tăcere totală ca înaintea 
unei furtuni. 

Atenţia tuturor era încordată, încercând să perceapă cele 
mai slabe zgomote din depărtare. Erau obsedaţi toţi de 
capturarea acelei femei. Aşteptau cu nerăbdare s-o aibă în 
puterea lor şi să dea ochi cu marea lor duşmancă. 

Baronul d'Etiguese făcu un semn. Începuse să se audă 
tropotul îndepărtat al paşilor unor cai. 

— E cupeul meu! |! identifică după auz. 

Da, dar duşmanca se află oare în el? 

Baronul se îndreptă spre uşă. Zgomotul se apropia. 
Trăsura părăsise şoseaua şi apucase pe drumul dintre 
lanuri. Apoi, firesc, se ivi la poartă. Vizitiul făcu un semn cu 
biciul şi baronul exclamă: 

— Victorie! Au pus mâna pe ea! 

Cupeul se opri: D'Ormont, care se afla pe capră, sări jos. 
Roux d'Estiers deschise portiera şi ieşi din cupeu. Ajutaţi de 
baron, apucaseră pe femeia din trăsură, care avea mâinile 
şi picioarele legate, iar capul îl avea acoperit cu un văl. O 
transportară pe bancă ce se afla în mijlocul sălii. 

— Scoateţi-i vălul şi putem să-i desfacem şi frânghiile, 
spuse baronul. El singur se apucase să le deznoade. 

D'Ormont îi dete la o parte vălul şi-i descoperi faţa. 

Toţi asistenții scăpară o exclamaţie de uimire - şi Raoul 
din postul lui de sus abia şi-o putu stăpâni - căci femeia pe 
care o vedeau era în toată splendoarea tinereţii şi a 
frumuseţii - o lumină dumnezeiască întrupată. 

Dar un strigăt se desluşi din murmure. Prinţul d'Arcole 
înaintase în primul rând şi începu să bâiguie cu faţa 
contractată şi ochii holbaţi: 

— Ea e! O recunosc! Ah, ce lucru grozav! 

— Ce e? întrebă baronul. Ce s-a întâmplat? 

Şi d'Arcole pronunţă o frază fără înţeles? 

— Doamna, are aceeaşi vârstă ca acum optzeci de ani! 

Femeia şedea calmă, impasibilă, cu capul drept, cu 
pumnii strânşi pe genunchi. 

Faţa îi era de o frumuseţe răvăşitoare, cu linii de o 
puritate fără seamăn şi însufleţite apoi de o expresie de 
netăgăduită superioritate, chiar în momentul acela de 
spaimă. 

Era îmbrăcată simplu; sub mantaua de voiaj, pe care o 
lăsase să-i cadă de pe umeri, avea o rochie de lână cenușie, 
care se mula pe talia minunată şi umeri. 

Observa cu băgare de seamă pe cei care o înconjurau, 
mai de aproape, încercând să-i identifice şi pe cei care se 
aflau în penumbră. În cele din urmă rosti: 

— Ce doriţi de la mine? Nu cunosc pe nici unul dintre 
dumneavoastră. De ce m-aţi adus aici? 

— Pentru că eşti duşmanca noastră, îi declară Godefroy 
d'Etigues. 

Ea dădu din cap: 

— Duşmanca voastră? Trebuie să fie o neînțelegere. 
Sunteţi siguri că nu vă înşelaţi? Eu sunt doamna Pellegrini. 

— Nu eşti doamna Pellegrini. 

— Vă încredinţez... 

— Nu, repetă baronul Godefroy cu voce răguşită, scos din 
fire. 

Şi el adăugă aceste cuvinte tot atât de uluitoare ca şi 
cuvintele prinţului d'Arcole: 

— Pellegrini a fost unul din numele sub care se ascundea 
în secolul al XVIII-lea omul a cărui fiică pretinzi că eşti. 

— Şi cum susţineţi că mă numesc? 

— Josephine Balsamo, contesă de Cagliostro. 

JOSEPHINE BALSAMO, NĂSCUTĂ ÎN 
1788... 


Cagliostro! Extraordinarul personaj care a intrigat atât de 
mult Europa şi a agitat atât de profund curtea Franţei sub 
domnia lui Ludovic al XVI-lea! Scandalul! cu colierul reginei 
Maria Antoaneta!... 

Un om bizar, enigmatic, având geniul intrigii, un om care 
dispunea de o adevărată forţă de dominație, şi asupra 
căruia nu s-a făcut niciodată deplină lumină... 

Şarlatan? Cine ştie?! E drept oare să fie tratat drept 
şarlatan sau nebun acela în care renasc amintirile 
existenţei lui trecute, care exploatează o putere pe care noi 
o numim supranaturală, pe care însă vom ajunge poate în 
curând s-o dominăm şi s-o cunoaştem?? 

Pe când Raoul d'Andresy, din ascunzătoarea lui, privea 
sceptic, ba poate chiar râdea în sine de întorsătura pe care 
o luaseră lucrurile, ceilalţi păreau că primesc fără şovăiala, 
ca realităţi indiscutabile, afirmaţiile cele mai extravagante. 

Godefroy d'Estigues care, singur dintre toţi, rămăsese în 
picioare, se aplecă spre tânără femeie şi-i spuse: 

— E adevărat că numele Cagliostro este numele 
dumitale, nu-i aşa? 

Ea rămase pe gânduri. S-ar fi zis că stătea să caute întru 
apărarea ei răspunsul cel mai favorabil şi că voia, înainte să 


1 Giuseppe Balsamo, zis Alexandre conte de Cagliostro, aventurier 
italian, născut la Palermo (1743—1795). Medic, adept al ocultismului şi 
magiei. A fost amestecat în mişcările masonilor şi a avut mare succes la 
curtea lui Ludovic al XVI-lea. Compromis în „Afacerea colierului”, a fost 
exilat din Franţa. Alexandre Dumas s-a ocupat de el în două romane: 
„Joseph Balsamo” (1846) şi „Colierul reginei” (1849). 
2 Pe la începutul secolului nostru, când a fost scris romanul „Contesa de 
Cagliostro”, erau „en vogue” diverse teorii mistice, printre care 
metempsihoză, reîncarnarea sufletului în alt corp uman sau animal. 

intre în luptă, să-şi dea seama de armele pe care le 
stăpânea duşmanul. 

Ea răspunse deci, în aceeaşi notă de seninătate: 

— Nimic nu mă obligă să vă răspund şi nici voi n-aveţi 
dreptul să mă interogaţi. Totuşi, de ce aş nega că, cu toate 
că în actul meu de naştere mă numesc Josephine Pellegrini, 
mi-a plăcut să-mi spun Josephine Balsamo, contesă de 
Cagliostro, aceste două nume, Cagliostro şi Pellegrini, 
completând personalitatea, care m-a interesat totdeauna 
atât de mult, a lui Joseph Balsamo. 

— A cărui urmaşă imediată susţii că nu eşti, cu toate că 
astfel contrazici unele declaraţii pe care le-ai făcut mai 
demult, nu-i aşa? stărui baronul. 

Ea ridică din umeri şi tăcu. 

— Nu voi socoti această tăcere nici ca o mărturisire sau 
tăgadă, reluă Godefroy d'Etigues, întorcându-se spre 
prietenii lui. E nevoie să recapitulez faptele. Ele sunt 
rezumate cât se poate de scurt în memoriul pe care-l voi 
citi. 

Şi începu să citească răspicat aceste câteva pagini, pe 
care Raoul era sigur că le scrisese de Beaumagnan. 

„L-a începutul lunii martie 1870, adică patru luni înainte 
de războiul între Franţa şi Prusia, din mulţimea de străini 
care se abătuse asupra Parisului, nimeni nu atrăgea atât 
atenţia cum o atrăgea contesa de Cagliostro. Frumoasă şi 
elegantă, aruncând banii cu amândouă mâinile, aproape 
totdeauna singură sau însoţită de un tânăr pe care-l 
prezenta drept fratele ei, peste tot unde trecea, în toate 
saloanele care se deschiseseră înaintea ei, ea fu obiectul 
celei mai mari curiozităţi. În primul rând, numele ei intriga, 
apoi felul în adevăr impresionant pe care-l avea, de a se 
asemui cu faimosul Cagliostro, prin alura ei misterioasă, 
prin oarecare tămăduiri miraculoase, prin anume răspunsuri 
pe care le dădea oamenilor care o consultau asupra 
trecutului sau viitorului. Romanul lui Alexandre Dumas îl 

adusese la modă pe Joseph Balsamo, zis şi conte de 
Cagliostro. Intrebuinţând aceleaşi procedee, încă şi mai 
îndrăzneţe, ea se lăuda că ar fi fiica lui Cagliostro, afirmând 
că ştie taina veşnicei frumuseți. Ea povestea, zâmbind, de 
anume întâlniri sau evenimente la care fusese martoră pe 
vremea domniei lui Napoleon |. 

Prestigiul ei era aşa de mare, încât şi porţile Tuileriilor! i 
se deschiseseră înainte şi ea apăru la curtea lui Napoleon al 
lll-lea. Se vorbea chiar de şedinţele intime la care 
împărăteasa Eugenia aduna în jurul contesei pe prietenii ei 
cei mai apropiaţi. Un număr clandestin al ziarului umoristic 
Charivari? - care de altfel a fost confiscat imediat - ne 
povesteşte o şedinţă la care asistase şi un colaborator 
ocazional al lui. Reproduc acest pasaj: 


«Are ceva din Gioconda. O expresie care nu se schimbă 
mult, dar care nu prea poate fi definită, care este în acelaşi 
timp şi duioasă şi ingenuă, dar şi crudă şi perversă. Are 
atâta experienţă în privire şi amărăciune în invariabilul ei 
surâs, încât ai fi înclinat să-i dai cei optzeci de ani pe care 
susține că-i are. In clipele acestea îşi scoate din buzunar o 
mică oglindă de aur, picură pe ea două picături dintr-o 
sticluţă; o şterge, apoi se priveşte cu atenție. Şi numaidecât 
o vezi iarăşi înfloritoare de tinereţe şi frumuseţe adorabilă. 

Am întrebat-o ce-i cu oglinda şi ne-a răspuns: 

A fost a lui Cagliostro. Pentru acei care se uită cu 
încredere în ea, timpul se opreşte din mers. lată, data e 
gravată pe ramă, 1783, şi e urmată de patru rânduri, în 
care sunt enumerate cele patru mari enigme: 

Enigme pe care el işi propusese să le descifreze şi pe 
unele le auzise formulate chiar din gura reginei Maria 


1 Tuileries = veche reşedinţă a regilor Franţei, până sub Ludovic al XVI- 
lea, care se mută la Versailles. Din nou reşedinţă în timpul Revoluţiei şi 
Imperiului. Incendiat în 1871, a fost demolat în 1872. 
> Charivari = tămbălău. Numele unui jurnal satiric ce apărea la Paris 
între 1832 şi 1892. Printre colaboratori, caricaturistul Daumier. 

Antoaneta. Mi s-a povestit că el susținea că acela care va 
dezlega aceste taine va fi regele regilor. 

Am putea să le ştim şi noi? o întrebă cineva. 

De ce nu? Să afli de ele nu înseamnă să le şi descifrezi, şi 
nici măcar Cagliostro nu a apucat să le limpezească. Nu vă 
pot deci da decât o enumerare de titluri. lată lista lor: 


In robore fortuna. 
Lespedea regilor Boemiei. 
Averea regilor Franţei. 
Sfeşnicul cu şapte brațe. 


Ea vorbi apoi cu fiecare din noi şi ne spune o mulțime de 

lucruri care ne uimiră peste măsură. 
_ Dar asta n-a fost nimic pe lângă cele ce au urmat. 
Impărăteasa, care nu i-a pus nici o întrebare cu privire la 
ceea ce ar fi putut-o interesa pe ea personal, o rugă totuşi 
să dea oarecare indicații asupra viitorului. 

Maiestatea voastră să aibă bunăvoința de a aburi puțin 
aici, îi spuse contesa, întinzându-i oglinda. 

Și după ce examină aburul pe care răsuflarea reginei îl 
lăsase pe oglindă, ea murmură: 

văd lucruri extrem de frumoase... un război mare, chiar 
în vara asta... victorie... reîntoarcerea trupelor sub arcul de 
triumf... Împăratul este aclamat... Prinţul imperial...»” 

— Acesta este, reluă Godefroy d'Etigues, documentul 
care ne-a fost comunicat. Cine e această femeie? Cine era 
acea aventurieră ale cărei preziceri, influențând asupra 
minţii destul de şubrede a nenorocitei suverane, au ajutat 
să dezlănţuie catastrofa din 1870? Cineva (acelaşi număr 
din Charivari o spune) întrebând-o odată: 


1 Prima enigmă a fost explicată de o tânără fată în volumul „Dorothée, 
dansatoarea pe sârmă”, ca fiind comoara din scorbura stejarului. 
Următoarele două au fost dezlegate de Arsene Lupin în volumele 
„Insula cu treizeci de sicrie” şi „Acul scobit”. Cea de a patra face 
obiectul cărţii de faţă. (n.a.). 

— Eşti fiica lui Cagliostro, fie! Dar cine ţi-e mama? 

— Mamă? răspunse ea. Caută sus de tot printre 
contemporanele lui Cagliostro... Chiar cel mai sus... Da, aşa 
e... E chiar Josephine de Beauharnais, viitoarea soţie a lui 
Bonaparte, viitoarea împărăteasă... 

Poliţia lui Napoleon al lll-lea n-a putut rămâne 
indiferentă. La sfârşitul lunii iunie, înaintă un raport, stabilit 
de unul dintre cei mai buni agenţi ai ei. Am să vi-l citesc: 

„Paşapoartele italiene ale doamnei, scria agentul, sunt 
făcute pe numele Josephine Pellegrini-Balsamo, contesă de 
Cagliostro, născută la Palermo, în 29 iulie 1788. 
Transportându-mă la Palermo, am reuşit să descopăr 
registre vechi ale parohiei Montarana, şi într-unul dintre ele, 
la data de 29 iulie 1788, am găsit declaraţia de naştere a 
Josephinei Balsamo, fiica lui Joseph Balsamo şi a Josephinei 
de la P... supusa regelui Franţei. 

să fie vorba de Josephine Tascher de la Pagerie, numele 
soţiei divorţate a vicontelui de Beauharnais, şi viitoarea 
soţie a generalului Bonaparte? Am căutat să desluşesc 
lucrurile şi, în urma unor cercetări migăloase, am aflat, din 
scrisorile unui locotenent din Paris, că numitul Cagliostro 
fusese în 1788, pe punctul de a fi arestat. Cu toate că 
fusese expulzat din Franţa. Cagliostro locuia sub numele de 
Pellegrini într-un hotel mic la Fontainebleau, unde primea la 
el în fiece zi o doamnă înaltă şi zveltă. Pe vremea aceea 
însăşi Josephine Beauharnais locuia la Fontainebleau. Ea 
era înaltă şi zveltă. În ajunul zilei fixate pentru arestarea lui, 
Cagliostro a dispărut. A doua zi, a plecat pe neaşteptate şi 
Josephine de Beauharnais!. După o lună copilul se născu la 
Palermo. 

Coincidenţele acestea sunt impresionante. Dar ele capătă 
şi mai mult preţ când ştim încă două fapte. După 
1 Până acum, nici unul dintre biografii Josephinei n-au explicat de ce a 
fugit ea de la Fontainebleau. Numai Frederic Masson, arătând adevărul 
scria: „Poate vom găsi, într-o zi, o scrisoare care să afirme necesitatea 
plecării”. (n.a.). 

optsprezece ani, împărăteasa Josephine introduce la 
Malmaison! pe o tânără fată, pe care o trece drept fina ei, şi 
care câştigă dragostea împăratului  într-atâta, încât 
Napoleon se joacă cu ea cum te joci cu un copil. Care e 
numele ei? 

Josephine sau mai degrabă Josine. 

Căderea imperiului. Ţarul Alexandru o ia pe Josine şi o 
trimite în Rusia. Ce titlu îşi ia? Contesa de Cagliostro. 

Baronul d'Estigues se opri o clipă pentru a scoate mai în 
evidenţă cuvintele. Fusese ascultat cu o atenţie încordată. 

Femeia însă rămase indiferentă; ochii ei frumoşi 
continuau să surâdă enigmatic. 

Prinţul d'Arcole se ridică şi articulă grav: 

— Nu cred în minuni şi totuşi ceea ce spun este afirmarea 
unei minuni. Dar adevărul mă obligă să declar pe onoarea 
mea de soldat că femeia aceasta este aceeaşi femeie pe 
care am salutat-o în gara Modana, acum douăzeci şi doi de 
ani. 

— V-aţi aplecat atunci, domnule, spre mâna exilatei, 
completă puţin ironic Josephine Balsamo, i-aţi sărutat-o mai 
mult decât se cuvenea şi i-aţi spus: „Sper, doamnă, că 
clipele pe care am avut plăcerea să le petrec lângă 
dumneata se vor mai întoarce. În ceea ce mă priveşte nu le 
voi uita niciodată. Şi aţi repetat, subliniind cu un patos 
deosebit: Niciodată nu vă voi uita, doamnă, aţi înţeles, 
niciodată...” 

Stingherit, prinţul d'Arcole se roşi în obraz: 

— Am uitat, doamnă. Căci chiar dacă amintirea acestei 
prime întâlniri a fost plăcută, amintirea celei de a doua a 
şters-o. 

— Şi când a fost mă rog această revedere, domnule? 

— La începutul anului următor, la Versailles, unde am 
întovărăşit pe plenipotenţiarii francezi, însărcinaţi să trateze 


1 Malmaison = castel la vest de Paris, reşedinţa preferată a lui Napoleon 
l, apoi a Josephinei, după divorţ. 

pacea după dezastru. V-am zărit într-o cafenea, şezând la o 
masă, bând şi râzând cu grade superioare germane, din 
care unul era ofiţerul de ordonanţă al lui Bismarck. Atunci 
am înţeles rolul dumneavoastră la Tuileries şi a cui emisară 
eraţi! 

Raoul d'Andrâsy nu se putea dumiri îndeajuns. Scena i se 
părea că face parte dintr-un roman de ficţiune, sau mai 
degrabă din vreo melodramă fantastică şi enigmatică, iar 
conjuraţii şi ei se situaseră în afară de orice realitate, 
conjuraţii aceia care ascultau toate enormităţile ce se 
rosteau, ca şi cum ar fi fost fapte indiscutabile. 

Faţă de ei, de altfel atitudinea contesei de Cagliostro 
părea şi mai ciudată. De ce păstra acel mutism care, la 
urma urmelor, însemna întrucâtva o confirmare, ba chiar o 
mărturisire? 

— Acesta a fost trecutul, reînnodă discuţia baronul 
d'Etigues. Nu voi insista asupra episoadelor intermediare 
care-l leagă de prezent. Deşi se ţinea în umbră, Josephine 
de Balsamo, contesă de Cagliostro, a fost amestecată în 
toate evenimentele nefaste ţării noastre. N-aveţi nimic de 
zis, nici o observaţie de făcut asupra acestor puncte, 
doamnă? 

— Ba da, răspunse ea. 

— Atunci, vorbiţi! 

Tânăra femeie începu cu aceeaşi intonaţie cam 
batjocoritoare: 

— Aş vrea să ştiu, pentru că se pare că vreţi să mă 
judecaţi, instituindu-vă într-un fel de tribunal ca din evul 
mediu, dacă dumneavoastră înşivă puneţi vreun mare preţ 
pe dovezile pe care le-aţi adunat în sarcina mea? Atunci ar 
trebui să mă condamnaţi să fiu arsă de vie ca vrăjitoare, 
spioană etc., crime pe care Sfânta Inchiziţie! nu le ierta 


1 Inchiziția = Un complex de tribunale ecleziastice speciale, instituite în 
secolul al XII-lea de papalitate, pentru a lupta împotriva ereziei. S-a 
remarcat prin teroare, şi un arbitrar excesiv. 

niciodată. , 

— Nu, răspunse Godefroy d'Etigues. Diversele aventuri n- 
au fost rememorate decât ca să dea despre dumneata o 
imagine cât mai limpede posibilă. 

— Vă mulţumiţi cu puţin lucru. Şi ce legătură vedeţi între 
aceste diverse aventuri? 

— Sunt trei feluri de legături. Mai întâi, mărturia tuturor 
persoanelor care v-au recunoscut şi mulţumită cărora vi se 
poate găsi urma, pas cu pas, până în timpurile cele mai 
îndepărtate. Apoi chiar mărturisirea dumneavoastră. 

— Care mărturisire? 

— Aţi repetat prințului d'Arcole chiar termenii 
conversaţiei pe care aţi avut-o cu el în gara Modana, acum 
un sfert de veac. 

— Foarte bine. Şi pe urmă? 

— Şi pe urmă, iată aici trei portrete care vă prezintă 
câteşitrele, nu-i aşa? 

Ea le privi şi declară: 

— Da. Toate trei sunt reproduceri fidele ale mele. 

— Ei bine, zise Godefroy d'Etigues, primul este o 
miniatură - pictată în 1816 la Moscova şi o reprezintă pe 
Josine, contesa de Cagliostro. Cel de al doilea, fotografia 
aceasta, datează din 1870. Ultimul a fost făcut de curând la 
Paris. Toate trei poartă iscălitura dumitale. Aceeaşi 
iscălitură. Aceeaşi parafă. 

— Ce dovedeşte lucrul acesta? 

— Dovedeşte că aceeaşi femeie... 

— Că aceeaşi femeie, îl întrerupse ea, şi-a păstrat în 
1802 aceeaşi faţă din 1816 şi din 1870. Deci, pe rug cu ea! 

Ea avu un gest de nerăbdare. 

— Dar, domnilor, să isprăvim cu comedia asta! Ce vină 
îmi puneţi în cârcă? De ce m-aţi adus aici? 

— V-am adus aici, doamnă, ca să ne daţi socoteală de 
crimele pe care le-aţi săvârşit! 

— Ce crime? 

— Eram doisprezece prieteni care urmăreau acelaşi scop 
Nu mai suntem decât nouă. Ceilalţi au murit, asasinați de 
dumneata. 

Lui Raoul d'Andrâsy i se păru că o umbră se aşterne 
peste surâsul Giocondei. Dar numai o clipă. 

Vinovată sau nu, altă femeie s-ar fi revoltat. Ea însă 
tăcea şi nu se putea pricepe dacă tăcea din cinism sau din 
nevinovăție. 

Prietenii baronului păreau stane de piatră, cu feţele 
încruntate şi contractate. , 

În mijlocul celei mai mari tăceri, Godefroy d'Etigues dădu 
glas actului de acuzare, sau mai degrabă celor trei acte de 
acuzare gravă. O făcu cu voce tăioasă, cum procedase şi 
până acum, fără amănunte inutile, fără să-şi moduleze 
vocea, cum se citeşte un proces-verbal. 

— Acum optsprezece luni, Denis Saint-Hebert, cel mai 
tânăr dintre noi, vâna pe domeniile lui în împrejurimile 
oraşului Havre. Spre seară, el îşi luă puşca şi plecă - după 
cum se spune - să admire apusul soarelui ce se scufunda în 
mare, de pe vârful unei stânci. Nu se mai întoarse. A doua 
zi, cadavrul lui fu zărit la picioarele stâncilor izbite de 
valurile mării. Sinucidere? Accident ? 

În iunie viitor am suferit alt doliu, în condiţii identice. 
Georges d'Isneauval, care se dusese dis-de-dimineaţă să 
vâneze pe malul mări, a căzut atât de rău pe faleza de la 
Dieppe încât şi-a zdrobit capul de stânci şi a rămas locului 
fără suflare. După două ore nişte pescari au dat de el. 
Murise. A lăsat o văduvă şi două fetiţe mici. 

Şi de data aceasta e vorba de accident, nu-i aşa? Da, aşa 
să creadă văduva lui, cei doi orfani, familia... Dar noi? Este 
oare posibil că din întâmplare moartea să se fi abătut a 
doua oară asupra micului nostru grup? Doisprezece prieteni 
se întovărăşesc ca să descopere o mare taină. Doi dintre ei 
sunt loviți. Nu trebuie mai degrabă să presupunem o 
maşinaţie criminală? 

Prinţul d'Arcole a fost acela care ne-a deschis ochii şi ne- 
a pus pe drumul cel bun. Prinţul d'Arcole ştia că noi nu 
eram singurii care aflasem de existenţa acestui mare 
secret. El ştia că în cursul unei şedinţe la împărăteasa 
Eugenia se vorbise de lista celor patru enigme pe care 
Cagliostro o lăsase urmaşilor săi şi că una dintre ele se 
numea - ca şi aceea care ne interesează pe noi - enigma 
sfeşnicului cu şapte braţe. In consecinţă, nu trebuie să 
căutăm pe vinovat printre aceia cărora fusese posibil să li 
se fi transmis enigma? _ 

În cincisprezece zile ancheta noastră a avut succes. Într-o 
casă dintr-o stradă lăturalnică a Parisului, locuia o doamnă 
Pellegrini, care trăia foarte retrasă şi de multe ori dispărea 
luni întregi. De o mare frumuseţe, dar foarte decentă în 
ţinută, părând că doreşte să treacă neobservată, frecventa, 
sub numele de contesa de Cagliostro, cercuri în care 
vizitatorii se ocupau de farmece, ocultism, spiritism şi 
leturghii negre. 

Ne-am procurat fotografia ei - aceasta - şi am trimis-o 
prinţului d'Arcole, care pe vremea aceea călătorea în 
Spania. El recunoscu cu surprindere pe femeia pe oare o 
văzuse odinioară. 

Ne-am interesat de călătoriile ei. În ziua morţii lui Saint 
Hebert în împrejurimile oraşului Havre, ea a vizitat acest 
oraş. A fost în trecere prin Dieppe când Georges 
d'Isneauval şi-a pierdut viaţa la picioarele falezei! 

Am întrebat familiile lor. Văduva lui Georges d'Isneauval 
mi-a împărtăşit că bărbatul ei avusese în ultimul timp o 
legătură cu o femeie care, credea ea, îl făcuse mult să 
sufere. Pe de altă parte, în hârtiile lui Saint Hebert se găsise 
mărturisirea redactată pe care o păstrează mama lui şi din 
care am aflat că prietenul nostru, având neprevederea să 
noteze toate cele douăsprezece nume ale noastre şi câteva 
indicaţii cu privire la sfeşnicul cu şapte braţe pe un carnet, 
acesta îi fusese furat de o femeie. 

Nu mai încăpea nici o îndoială. Stăpână pe o parte din 
secretele noastre şi dorind să afle şi mai mult, aceeaşi 
femeie pe care o iubise Saint Hebert se făcuse iubită şi de 
Georges d'Isneauval. Apoi, după ce a aflat tot ce a dorit, de 
teamă ca ei să n-o denunțe prietenilor, îi omoară pe 
amândoi. Femeia aceea se află acum în faţa noastră. 

Godefroy d'Etigues făcu o nouă pauză. Tăcerea devenise 
penibilă şi apăsătoare, încât judecătorii păreau înmărmuriţi 
în această atmosferă dominată de groază. Singură, contesa 
de Cagliostro continua să aibă acelaşi aer distrat, parcă nu 
ei i se prezenta rechizitorul. 

intins în ascunzătoarea lui, Raoul d'Andresy admira 
frumuseţea fermecătoare şi voluptuoasă a tinerei femei şi, 
în acelaşi timp, avea un sentiment foarte neplăcut văzând 
câte dovezi se adunau împotriva ei. 

— Să vă mai vorbesc şi de cea de a treia crimă? întrebă 
baronul. 

Ea răspunse cu o voce obosită: 

— Dacă-ţi face plăcere. Nu înţeleg nimic din cele ce-ai 
spus. Mi-ai vorbit de oameni cărora nu le cunoşteam nici 
măcar numele. Aşa că, o crimă în plus ori în minus... 

— Nu i-ai cunoscut pe Saint Herbert şi pe d'Isneauval? 

Ea ridică din umeri fără să răspundă. 

Godefroy d'Etigues se aplecă spre tânăra femeie 
spunându-i cu vocea joasă şi răspicată: 

— Dar pe Beaumagnan? 

Ea ridică spre baronul Godefroy nişte ochi nevinovaţi. 

— Beaumagnan? 

— Da, cel de al treilea dintre prietenii noştri pe care l-ai 
asasinat? Nu e mult de atunci... doar câteva săptămâni... A 
sfârşit otrăvit... Nici pe el nu l-ai cunoscut, cu siguranţă... 

TRIBUNALUL INCHIZITORIAL 


Ce înseamnă acuzaţia aceasta? Raoul îl privi pe 
Beaumagnan. El se sculase şi tiptil venise să se aşeze 
alături de Josephine Balsamo. Aceasta, întoarsă spre baron, 
nu-l observă. 

Raoul înţelese de ce Beaumagnan se ascunsese până 
acum şi ce cursă periculoasă îi întindeau tinerei femei. Dacă 
cu adevărat ea voise să-l otrăvească pe Beaumagnan şi 
dacă îl credea chiar mort, cât de înspăimântată ar fi trebuit 
să fie, văzându-l viu şi gata s-o acuze! Dacă, dimpotrivă, ea 
nu se va înfricoşa şi dacă îi era tot atât de străin ca şi 
ceilalţi doi, ce dovadă palpabilă ar mai fi avut împotriva ei?! 

Raoul simţea că i se strânge inima. Dorea cu atâta 
ardoare, şi nu înţelegea pentru ce, ca femeia să dejoace 
complotul, încât îşi frământa capul cum să-i dea un semn. 
Dar baronul d'Etigues nu-şi slăbea prada şi continuă să-şi 
hăituiască victima. 

— Nu-ţi aduci aminte nici de crima aceasta, nu-i aşa? 

Ea încruntă din sprâncene, arătând pentru a doua oară 
oarecare nerăbdare, şi tăcu. 

— Poate că nici nu l-ai cunoscut pe Beaumagnan? întrebă 
iar baronul. , 

Ea nu răspunse. Se uită la Godefroy d'Etigues apoi îşi 
mută privirea asupra lui Vaupalière şi Bennetot şi, în cele 
din urmă îşi întoarse ochii în direcţia în care se afla 
Beaumagnan. _ 

În aceeaşi clipă făcu un gest de groază. Întinse mâinile 
parcă ar fi voit să respingă o vedenie ce o tortura, apoi 
bâigui: 

— Beaumagnan... Beaumagnan... 

Era oare o mărturisire? Fusese învinsă în sfârşit şi avea 
să-şi recunoască crimele? 

Beaumagnan aştepta. O bucurie plină de cruzime îl 
transfigurase. Zadarnică speranţă! Revenindu-şi, ea ridică 
încet capul. 

— M-ai speriat, Beaumagnan, căci am citit în ziare vestea 
morţii dumitale. Dar de ce au voit să mă înşele prietenii 
dumnitale? 

— Nu te mai preface! strigă Beaumagnan furios. Totul e 
minciună la dumneata! Eşti făţarnică, josnică; trădarea, 
viciul în persoană! Tot ceea ce e infam şi respingător în 
lume se ascunde sub surâsul dumitale! Ah, surâsul acesta! 
Ce mască de mişelie! Aş vrea să ţi-o pot smulge cu cleşti 
înroşiţi în foc! 

Impresia pe care Raoul o avusese de la început, că asistă 
la o scenă din inchiziţie, se întări şi mai mult, faţă de furia 
acestui ins care vorbea, cu extazul unui călugăr din evul 
mediu. 

— Linişteşte-te, Beaumagnan, îi spuse ea, cu un accent 
de blândeţe, care-l exasperă şi mai mult. 

Cu toate acestea, el încercă să se stăpânească şi să-şi 
controleze reacţiile. 

— După moartea lui d'Isneauval, am căutat dinadins să 
încep lupta cu ea. Da, îmi ziceam că vrăjitoarea îşi va 
continua crimele împotriva noastră... şi că voi fi mai tare 
decât ceilalţi... mai călit împotriva ispitei... 

Ştiţi toţi hotărârea ce o nutream pe vremea aceea. Mă 
consacrasem bisericii şi voiam să mă fac preot. Eram deci 
la adăpost de slăbiciunile lumeşti; protejat de angajamentul 
pe care-l luasem şi încă şi mai mult prin ardoarea credinţei 
mele. Şi mă dusei la una din şedinţele de spiritism, unde 
ştiam că am s-o întâlnesc. 

Am găsit-o. N-a fost nevoie ca prietenul care mă 
introdusese să mi-o arate. 

Mărturisesc că încă de la intrare, o teamă nelămurită mă 
făcu să şovăiesc. O supravegheam. Ea vorbea puţin, se 
păstra în expectativă, mai mult ascultând şi fumând. 

Potrivit instrucţiunilor date, prietenul meu se aşeză lângă 
ea şi se amestecă în conversaţia persoanelor din grupul ei. 
Apoi mă strigă, mă chemă acolo. Şi văzându-i privirea 
emoţionată, am înţeles că-mi cunoaşte numele, de vreme 
ce-l citise pe notițele furate lui Denis Saint Hebert. 
Beaumagnan era unul din cei doisprezece tovarăşi... unul 
din cei zece care mai erau în viaţă. Şi femeia aceasta, care 
părea că trăieşte într-un fel de vis, se trezi. După o clipă, 
îmi adresă câteva cuvinte. Două ceasuri îşi desfăşură toată 
graţia spiritului şi frumuseţii şi căpătă făgăduiala că voi veni 
s-o văd chiar a doua zi. 

Din clipa aceasta, din clipa în care o părăsii la poarta 
casei ei, ar fi trebuit să fug la capătul lumii. Nu mai există în 
mine nici curaj, nici voinţă, nimic raţional, nimic altceva 
decât dorinţa nebună de a o revedea. Fireşte, îmi mascam 
această dorinţă sub intenţii majore; îndeplineam o datorie... 
trebuia să descopăr jocul duşmancei, să-i dau în vileag 
crimele şi s-o pedepsesc... 

Pretexte, numai pretexte! În realitate, din prima clipă am 
fost convins de nevinovăția ei. Zâmbetul ei nu putea fi 
decât dovada sufletului celui mai neprihănit. 

Nici amintirea sfântă a lui Saint Hebert, nici aceea a lui 
d'Isneauval nu-mi luminară mintea. Nu voiam să mai văd 
nimic. Câteva luni am trăit astfel în întuneric, gustând 
plăcerile cele mai vinovate, fără să roşesc că devenisem un 
obiect de ruşine şi de scandal, şi că renunţam la 
angajamentul luat faţă de biserică şi că-mi călcam credinţa. 

Păcate de neiertat din partea unui om ca mine, vă asigur 
prietenii mei. Şi cu toate acestea am săvârşit un păcat şi 
mai mare. Am trădat cauza noastră. Am călcat jurământul 
tăcerii, pe care l-am luat când ne-am întovărăşit la această 
operă comună. Femeia aceasta ştie tot atâta din marea 
noastră taină, cât ştim şi noi. 

Cuvintele acestea fură primite cu un freamăt de 
indignare. Beaumagnan plecă întristat capul. 

În mijlocul acestor oameni vulgari şi fără personalitate el 
se aureolă asemeni unui profet în extaz. El se devotase 
cauzei, aşa cum pe vremuri se devotau lui Dumnezeu 
cavalerii crucii, părăsindu-şi castelele, femeile, amantele, 
ca să pornească în cruciade, să elibereze sfântul mormânt. 

Avea instinctul dominaţiei şi atitudinea omului pentru 
care nu există piedici. Între el şi ţintă se ridicase o femeie? 
Să moară această urmaşă a Evei. 

O iubise şi numai o recunoaştere publică a 
inconsecvenţei putea să-l spele de păcat. Şi acei care îl 
ascultau se supuneau cu atât mai mult asprimei lui, cu cât 
se vedea că şi el se autoflagelează. 

Umilit de mărturia fărădelegilor sale, nu mai era furios şi 
continuă cu o voce surdă: 

— De ce am greşit? Înnebunisem. Slăbiciunile mele 
omeneşti mi-au întunecat mintea. 

Deşteptarea a fost teribilă. Într-o zi, sunt de atunci trei 
săptămâni, trebuia să plec în misiune în Spania. Îmi luasem 
rămas bun de la ea dimineaţa. După amiază pe la orele trei, 
având o întâlnire în oraş, îmi părăsii apartamentul. Uitând 
însă să dau oarecare ordine servitorului, mă întorsei acasă 
pe scara de serviciu. Servitorul ieşise şi lăsase deschisă uşa 
bucătăriei. De departe auzii un zgomot. Înaintai încetişor. În 
odaia mea era cineva. Era femeia aceasta pe care o zării în 
oglindă. Dar ce făcea oare, aplecată asupra geamantanului 
meu? O observai fără să mă trădez. 

Ea deschisese o cutiuţă de carton care conţinea nişte 
buline pe care obişnuiesc să le iau împotriva insomniei, ce 
mă chinuieşte în călătorii. Luase un bulin şi în locul lui puse 
altul, pe care-l scosese din poşeta ei. 

Fui atât de îngrozit, încât nu mă gândii să mă năpustesc 
asupra ei. Când intrai în odaie, ea plecase şi n-o mai văzui. 

Alergai la un farmacist care analiză bulinele. Unul dintre 
ele conţinea o otravă care m-ar fi ucis pe loc. 

Astfel, aveam o dovadă absolut sigură. Fiind atât de 

neprevăzător să-i spun tot ceea ce ştiam despre taina 
noastră, nu mai avea nevoie de mine şi voise să mă 
înlăture. Ce-i mai trebuia un martor inutil şi un concurent 
care, într-o bună zi, putea şi el să-şi ceară partea de pradă 
sau, descoperind adevărul, s-o atace pe duşmancă, s-o 
acuze şi s-o înlăture? Mai bine moartea! Moarte, ca cea a lui 
Saint Hebert şi a lui d'Isneauval. 

Moarte stupidă, printr-un asasinat, ştergându-şi iscusit 
urmele. 

Scrisei unuia dintre corespondenţii mei din Spania. După 
câteva zile, câteva ziare anunţară moartea la Madrid a unui 
anume Beaumagnan. 

Din clipa aceea am urmărit-o pas cu pas. A plecat mai 
întâi la Rouen, apoi la Havre şi la Dieppe, adică locurile 
unde erau de făcut cercetări. Ştia de la mine că ne 
pregătim să vizităm o veche mânăstire lângă Dieppe. S-a 
dus acolo, a căutat, dar n-a găsit nimic. 

Aceasta e femeia care se află în faţa voastră. Vă daţi 
seama de motivele care ne împiedică de a o da pe mâinile 
justiţiei. Scandalul dezbaterilor s-ar răsfrânge şi asupra 
noastră şi ne-ar face imposibilă continuarea cercetărilor, 
atâta de importante. E deci de datoria noastră, oricât nu 
ne-ar fi pe plac, s-o judecăm cu mult discernământ, fără 
ură, dar cu toată asprimea meritată. 

Beaumagnan tăcu... 

Femeia părea cu adevărat vinovată, un adevărat monstru 
cu chip angelic, căci săvârşise crime absolut inutile. Raoul 
d'Andresy nu mai ştia ce să creadă. Simţea însă o silă 
imensă faţă de bărbatul care o iubea pe frumoasă femeie, 
iar acum răscolea, plin încă de fiori, plăcerile acelui amor 
nelegiuit, făptuit din impulsuri lumeşti... 

Contesa de Cagliostro se sculase şi-şi privise duşmanul 
drept în faţă, cu acelaşi zâmbet vag dispreţuitor. 

— Va să zică nu m-am înşelat, vreţi să mă urcați pe rug? 
Ce mai bărbaţi sunteţi şi voi! 

— Aşa va fi, dacă vom hotărî, răspunse pripit Bau- 
magnan. Şi nimic nu ne va împiedica să ne aducem la 
îndeplinire sentinţa! 

— Sentința? Cu ce drept? exclamă ea furioasă. Există 
lege şi judecători. Voi nu aveţi dreptul să mă judecaţi. Dacă 
ar fi un singur judecător printre voi, măcar un singur om al 
legii, ar râde de învinuirile stupide pe care mi le aduceţi şi 
de dovezile voastre lipsite de vreun temei logic. 

— Vorbe, vorbe! strigă Beaumagnan. Dovedeşte-ne că nu 
eşti vinovată... dă-mi o dovadă că ceea ce am văzut nu e 
adevărat. 

— La ce bun să mă apăr? Hotărârea voastră este ca şi 
luată demult. 

— E luată pentru că eşti vinovată. 

— Vinovată că urmăresc acelaşi scop ca şi voi, da, e 
adevărat, o mărturisesc. Asta e şi motivul pentru care ai 
săvârşit infamia de a veni să mă spionezi şi să joci odioasa 
comedie a dragostei. Că te-ai prins în cursă cu atât mai rău 
pentru dumneata! Că mi-ai făcut confidenţe cu privire la 
enigma a cărei existenţă o cunoşteam din documentul lui 
Cagliostro... cu atât mai rău pentru dumneata! Acum lucrul 
nu-mi mai iese din minte şi am jurat să-mi ating scopul, 
orice s-ar întâmpla, chiar în pofida intenţiilor voastre. Asta e 
singura mea crimă de care mă fac vinovată în ochii voştri. 

— Crima dumitale e că ai omorât! strigă Beaumagnan, 
cuprins iar de furie. 

— N-am omorât, răspunse ea cu nepăsare. 

— L-ai împins pe Saint Hebert în prăpastie şi ai zdrobit 
capul lui d'Isneauval. 

— Saint Hebert? D'Isneauval ? Habar n-am cine sunt. Le- 
am auzit numele rostite pentru prima oară astăzi. 

— Dar eu? Dar eu? strigă el indignat. Nici pe mine nu m- 
ai cunoscut? N-ai voit să mă otrăveşti? 

— Nu. 

Scos din sărite, Beaumagnan îşi pierdu până într-atât 

cumpătul încât începu s-o tutuiască. Mai rău. Îi venea s-o 
lovească. 

— Dar te-am văzut eu, tu ai fost, Josephine Balsamo! 

Ea ridică din umeri: 

— N-am fost eu! 

Indrăzneala ei păru că-l face să se înăbuşe. Dar ea îi puse 
liniştită mâna pe umeri vorbindu-i blajin: 

— Ura te face să-ţi pierzi capul, Beaumagnan. Sufletul 
dumitale fanatic se revoltă împotriva păcatului dragostei. 
Cu toate acestea, îmi vei îngădui, nu-i aşa, să mă apăr? 

— E dreptul dumitale. Dar grăbeşte-te! 

— Numai câteva cuvinte. Cer prietenilor dumitale 
miniatura contesei de Cagliostro la Moscova în 1816... 
(Beaumagnan se supuse şi luă miniatura din mâinile 
baronului) Bine... Examineaz-o cu atenţie. E portretul meu, 
nu-i aşa? 

— Unde vrei să ajungi? 

— Răspunde, e portretul meu? 

— Da, răspunse el hotărât. 

— Vrei să susţii că trăiam pe vremea aceea? Sunt optzeci 
de ani de atunci şi să fi avut şi eu douăzeci şi cinci, treizeci? 
Gândeşte-te bine, înainte de a răspunde. Ei, te codeşti, nu-i 
aşa? Ţi se pare cu neputinţă! 

Desfă acum capacul ramei şi vei vedea pe dosul 
porţelanului alt portret, al unei femei surâzătoare, cu capul 
înfăşurat într-un văl foarte subţire, care-i cade până la 
sprâncene, şi prin care se străvede părul împărţit cu o 
cărare la mijloc. Sunt tot eu, nu-i aşa? 

Pe când Beaumagnan se conforma cererii ei, îşi puse şi 
ea pe cap un văl străveziu acoperindu-şi fruntea până la 
sprâncene şi lăsase genele în jos, într-o expresie 
fermecătoare. Beaumagnan murmură, în timp ce compară 
portretul cu faţa ei: 

— Dumneata eşti... dumneata... 

— Nici o îndoială, nu-i aşa? 

— Nici una. Dumneata eşti. 

— Ei bine, citeşte data din dreapta portretului. 

Beaumagnan silabisi: 

— Făcut la Milano, în 1498. 

Ea repetă: 

— In 1498. Sunt patru sute de ani de atunci! 

Râse cu poftă, un clinchet cald, ademenitor. 

— Nu face o mutră aşa de uluită, zise ea. Mai întăi, 
cunoşteam existenţa acestui portret, şi-l căutam de mult. 
Fii sigur că nu-i nici o minune. Nu voi încerca să te conving 
că am servit de model pictorului şi că am patru sute de ani. 
Nu, portretul reprezintă pur şi simplu figura Sfintei Fecioare 
şi este o copie a unui fragment din „Sfânta Familie” a lui 
Bernardino Luini!, pictor milanez, discipol al lui Leonardo da 
Vinci. 

Apoi serioasă, şi fără să-i lase răgaz pseudo-procurorului 
să răsufle, continuă vehementă: 

— Înţelegi acum ce urmăresc, Beaumagnan? Între 
Fecioara lui Luini, tânăra de la Moscova şi mine există un 
liant miraculos şi absolut cert: o asemănare absolută. Trei 
chipuri într-unul singur. Trei chipuri care nu sunt ale unor 
trei femei distincte, ci ale unei singure femei. Atunci de ce 
nu vrei să admiţi că acelaşi fenomen, foarte natural la urma 
urmei, un fenomen genetic, să se repete în alte împrejurări, 
şi că femeia pe care ai văzut-o în odaia dumitale să nu fi 
fost eu, ci o altă femeie care să-mi semene până la 
confuzie, astfel ca să te înşele? Alta, care să fi cunoscut şi 
să fi omorât pe prietenii voştri Saint Hebert şi d'Isneauval şi 
pe nu mai ştiu care? 

— Te-am văzut... te-am văzut! urlă Beaumagnan palid şi 
tremurând de indignare. Te-am văzut cu ochii mei! Nu sunt 
orb. 

— Ochii dumitale văd şi portretul de-acum douăzeci şi 


1 Bernardino Luini, pictor italian, elev al lui Leonardo da Vinci (1480— 
1532). 

cinci de ani şi miniatura de-acum optzeci de ani şi portretul 
de-acum patru sute de ani. Sunt eu acele femei? 

Beaumagnan privea faţa ei tânără, frumuseţea ei 
fragedă, dinţii strălucitori, obrajii rumeni şi catifelaţi, ca de 
piersică. Pierzându-şi aproape minţile, îşi ieşi din fire: 

— Ah, vrăjitoare, sunt clipe când sunt gata să cred şi 
absurditatea asta! Omul nu poate fi sigur de tine! Uite, 
femeia din miniatură are pe umărul gol o aluniţă neagră. 
Semnul acesta îl ai şi tu pe umăr.... L-am văzut... Îl ştiu... 
Arată-l şi celorlalţi, ca să se convingă şi ei! 

Era livid şi fruntea îi era presărată de broboane de 
sudoare. Intinse mâna spre bluza ei. Dar ea i-o îndepărtă 
ofuscată, spunând mândră: 

— Ajunge, Beaumagnan, nu mai ştii ce faci, ţi-ai pierdut 
controlul asupra dumitale. Eşti un bărbat jalnic. Te-ai târât 
atâtea luni la picioarele mele, m-ai implorat şi m-ai 
ameninţat, fără ca vreodată buzele dumitale să-mi atingă 
măcar mâinile. Aceasta e taina învinuirilor aduse şi a urii 
dumitale! 

Ură şi trufie îngenuncheate. 

Neputându-mă îndupleca, ai voit să mă distrugi; de aceea 
m-ai descris prietenilor dumitale drept o criminală 
abominabilă, o spioană şi o vrăjitoare. Haida-de! Cu ce 
drept invoci mărturia ochilor dumitale? Ochii dumitale? Dar 
erau obsedaţi până la maladie de imaginea mea şi, privind 
cealaltă femeie, n-ai văzut chipul ei, ci tot pe al meu, pe 
care nu mai puteai să ţi-l scoţi din minte. Da, Beaumagnan, 
repet: cealaltă femeie... Există altă femeie, care a moştenit 
oarecare documente de la Cagliostro şi care se 
împodobeşte, şi ea, cu numele pe care le-a întrebuințat el. 
Marchiza de Belmont, contesa de Fenix... ducesă de mai 
ştiu eu care... Caut-o, Beaumagnan şi lasă-mă în pace! 
Haide, haide, toate astea nu-s decât o comedie 
copilărească şi am avut dreptate că am rămas impasibilă în 
mijlocul vostru, căci în primul rând sunt nevinovată şi pe 

urmă n-aveam ce risca. Cu toate aerele voastre de aspri 
judecători şi inchizitori, nu veţi îndrăzni să mă condamnaţi 
la moarte. Şi mai trebuie să ştiţi că nu există închisoare din 
care să nu pot ieşi, tot aşa de uşor cum puteţi voi ieşi din 
această sală. Şi acum, dacă vreţi, judecaţi-mă şi mă 
condamnaţi. Cât mă priveşte, nu voi mai rosti nici o vorbă! 
Voi tace ca o stană de piatră. 

Ea se aşeză iar scoţându-şi vălul de pe obraz. Rolul ei 
părea terminat. 

Ce să-i răspundă? Beaumagnan tăcea. 

Duelul se sfârşise cu înfrângerea lui şi nici nu încerca să 
se prefacă. De altfel, nici prietenii lui nu mai aveau feţele 
atât de mohorăte, ale unor oameni hotărâți să osândească 
la moarte. In sufletul lor intrase incertitudinea. Raoul 
d'Andresy îşi dădea seama de lucrul acesta şi ar fi mijit în el 
oarecare speranţă, dacă nu și-ar fi adus aminte de 
pregătirile făcute de Godefroy d'Etigues şi de Bennetot. 

Beaumagnan şi baronul d'Etigues schimbară în şoaptă 
câteva cuvinte, apoi primul luă din nou cuvântul ca un om 
care socoteşte că discuţia este încheiată. 

— Aveţi în faţa voastră toate piesele procesului, prieteni. 
Acuzarea şi apărarea şi-au spus ultimul cuvânt. Aţi văzut ce 
dovezi infailibile de vinovăţie am adus eu şi cu baronul 
d'Etigues, cu ce viclenie şi perfidie a căutat ea să se apere, 
motivând o asemănare iraţională şi dând astfel încă o 
dovadă de escamotare a vinovăţiei ei. 

Trebuie deci să ne apărăm. lată măsurile pe care le vom 
lua, dacă, bineînţeles, le veţi aproba. În noaptea asta, de 
coasta noastră se va apropia un vapor englez. O vom duce 
cu o barcă până la vapor, care o va transporta la Londra 
unde o vom închide într-o casă de nebuni, până ce ne vom 
duce opera la bun sfârşit. Nu cred că cineva se va împotrivi 
acestei hotărâri, care e umană şi generoasă, salvându-ne în 
acelaşi timp cauza, punându-ne la adăpost de alte primejdii 
care ne-ar putea pândi. 

Raoul înţelese numaidecât intenţiile lui Beaumagnan şi 
se gândi: 

— Va să zică au s-o omoare. Nu există nici un vapor 
englez. Există numai două bărci din care una a fost găurită 
şi care se va scufunda cu ea în largul mării. Contesa de 
Cagliostro va dispărea, fără ca cineva să ştie vreodată ce i 
s-a întâmplat. 

Mişelia planului şi felul cum voiau să-l mascheze îl 
îngroziră. Prietenii lui Beaumagnan, cum ar fi putut 
respinge planul când nu li se cerea o sentinţă de moarte? 

Într-adevăr, nimeni nu protestă. Fără să o facă verbal o 
condamnaseră la moarte. 

Se sculară cu toţii să plece fericiţi că scăpaseră numai cu 
atât. De altfel, unii trebuiau să ia trenul chiar în seara aceea 
din staţia apropiată. După o clipă ieşiră cu toţii, afară de 
Beaumagnan şi de cei doi veri. 

Beaumagnan rămase în prag, cu ochii la femeia care 
trebuia să moară. Livid, cu sprâncenele încruntate, cu 
braţele încrucişate, avea, ca şi până acum, atitudinea-i 
obişnuită, teatrală a unui personaj romantic. Oare va şovăi 
în ultima clipă? 

În orice caz, nu şezu mult pe gânduri. Îl bătu pe umăr pe 
Godefroy d'Etigues, apoi plecă, după ce dădu câteva 
ordine: 

— Păziţi-o bine! şi nu faceţi vreo prostie, altfel... 

În timpul acesta, contesa de Cagliostro nu schiţă nici un 
gest, faţa-i păstra aceeaşi expresie gânditoare şi liniştită, 
care nu se potrivea deloc cu situaţia. 

Desigur, se gândea Raoul, că nu bănuieşte capcana ce i 
se întinde. Se gândeşte că o să fie închisă într-o casă de 
nebuni şi gândul acesta n-o înspăimântă. 

Trecu o oră. Umbrele serii începură să agreseze 
ungherele. Tânăra femeie se uită de două ori la ceasul ce-l 
purta la corsaj. 

Apoi încercă să lege câteva cuvinte cu Bennetot şi 

imediat faţa ei căpătă o expresie seducătoare şi vocea o 
dulce moliciune care te emoţiona. 

Bennetot mormăi ceva, voit morocănos şi nu se ambală. 

Mai trecu o jumătate de oră... 

Raoul îşi frământa mintea cum să-i vie în ajutor. Dacă ar 
fi avut un revolver l-ar fi omorât pe Bennetot. Se gândi să 
sară în sală, dar crăpătura nu era destul de largă ca să 
poată trece prin ea. 

De altfel, Bennetot, care era înarmat, îşi pusese 
revolverul pe masă, ameninţând-o ritos: 

— O singură mişcare şi martor mi-e Dumnezeu că te trec 
în imperiul umbrelor! 

Şi părea un om care-şi ţine cuvântul. Femeia nu se 
clintea. Cu gâtlejul strâns de emoție, Raoul o contemplă 
fără să obosească. 

Pe la şapte, Godefroy d'Etigues se întoarse. Aprinse o 
lampă şi-i spuse pripit lui Oscar Bennetot: 

— Să începem pregătirile. Adu targa din magazie. Pe 
urmă ai să te duci să mănânci. 

Când rămase singur cu femeia, baronul păru că se 
codeşte. Raoul văzu că are privirea rătăcită şi că voia să 
vorbească. În cele din urmă se hotărî: 

— Roagă-te lui Dumnezeu, doamnă! spuse el de-a 
dreptul. 

Ea repetă, ca şi cum nu înţelegea ce auzise: 

— Să mă rog lui Dumnezeu? De ce? 

El răspunse cu vocea înceată: 

— Fă cum crezi. Trebuia însă să te previu... Trebuie să te 
împaci cu Dumnezeu. 

— Să mă previi? întrebă ea tot mai înspăimântată. Să mă 
împac... 

— Sunt clipe, murmură el, când trebuie să te rogi lui 
Dumnezeu, căci nu poţi şti ce se întâmpla... poate să mori... 

Ea fu cuprinsă de panică. Pricepea acum ce o aştepta. 
Braţele i se agitară ca la o convulsie provocată de friguri. 

— Să mor?... Să mor?... Dar nu era vorba de moarte! 
Beaumagnan n-a vorbit de moarte... a pomenit de-o casă 
de nebuni... 

El nu răspunse. Femeia intrată în panică începu să strige. 
Părea sincer îngrozită: 

— M-a înşelat mizerabilul! Nu e adevărat că mă va 
închide într-o casă de nebuni... vor să mă arunce în apă... 
să mă înece... În puterea nopţii... Ah, dar nu e cu putinţă... 
nu vreau să mor... nu vreau să mor! 

Godefroy aduse o pătură mare. Furios de strigătele ei, îi 
aruncă pătura cu brutalitate pe cap, înfăşurând-o în ea, ca 
să-i astupe gura şi s-o împiedice de a mai striga. 

Bennetot se întoarse. Amândoi o întinseră pe targă şi o 
legară zdravăn şi de belciugul mare de fier de care trebuiau 
mai târziu să lege şi lestul de piatră. 

ATENTATUL 


Întunericul se lăsase adânc. Cei doi veri se aşezară să 
aştepte momentul acţiunii. Lampa le lumina feţele sinistre 
pe care gândul crimei le făcea şi mai crude. 

— Ar fi trebuit să aduci o sticlă cu rom, mormăi Oscar de 
Bennetot. Sunt clipe când e mai bine să uiţi ce ai de făcut. 

— Dimpotrivă, dragul meu, în clipa aceasta trebuie să fii 
cu mintea întreagă, ca să faci totul curat, să nu presari 
urme. 

— Foarte plăcută treabă. 

— Trebuia să i te opui lui Beaumagnan, să refuzi să dai 
ajutor. 

— Nu-i posibil. 

— Atunci supune-te! 

Timpul trecea încet. Dinspre castel nu venea nici un 
zgomot şi nici din câmpia adormită. Bennetot se apropie de 
captivă, ascultă o clipă, apoi întorcându-se, reflectă: 

— Nici măcar nu geme! Vitează femeie! 

Şi adăugă cu o voce în care se observa o oarecare 
teamă: 

— Crezi tot ce se spune despre ea? 

— Las-o mai bine încurcată. Să nu mai vorbim. E de ajuns 
că suntem amestecați în afacerea asta împuţită. Ah. |ţi jur 
pe sfântul Dumnezeu că, dacă aş fi putut refuza... dar vezi, 
că... 

Godefroy nu avea chef de flecăreală şi nu întinse vorba 
asupra unui capitol care părea că-i cât se poate de 
neplăcut. Dar Bennetot avea mâncărici la limbă: 

— Crede-mă, dragă, că tare mi-ar veni să las lucrurile 
baltă. Cu atât mai mult cu cât mi-e teamă că o să fim traşi 
pe sfoară. Beaumagnan pare să ştie mai mult decât noi, 
care suntem nişte marionete în mâinile lui. Într-o bună zi, 

când nu va mai avea nevoie de noi, o să ne întoarcă spatele 
şi o să ne sufle întreaga afacere. 

— Asta, niciodată! 

— Totuşi... obiectă Bennetot. 

Godefroy îi astupă gura cu mâna şi-i şopti: 

— Taci odată că ne aude ce discutăm! 

— Ce ne pasă, de vreme ce în curând o să treacă 
„dincolo”. 

Nu mai întrerupseră tăcerea multă vreme. Din când în 
când ceasornicul bisericii măsura orele, iar ei numărau 
bătăile cu înfrigurare. 

Când ajunseră să numere zece, Godefroy d'Etigues lovi 
furios cu pumnul în masă: 

— Fir-ar a dracului de treabă, trebuie s-o pornim! 

In clipa aceasta sosiră şi d'Ormont, Roux d'Estiers şi 
Roleville, care nu plecaseră cu trenul. 

— Hai acum să pornim! 

D'Ormont şi Roleville apucară targa. Străbătură livada, 
având deasupra un cer negru, fără stele; oamenii mergeau 
încet,  împiedicându-se în întuneric de fiece piatră, 
sfâşiindu-şi pantalonii în mărăcini. 

Cu chiu, cu vai, ajunseră la locul de unde pornea în jos 
scara săpată în stâncă, drumul cel mai scurt până la malul 
mării. 

— O să vă vie greu de tot să coborâţi cu targa. Am putea 
să vă ajutăm. 

— Nu, declară baronul. E mai prudent să ne despărţim. 

Ceilalţi ascultară şi se îndepărtară. Cei doi veri începură 
scoborâşul greu. 

Dură mult timp. In cele din urmă ajunseră pe plajă, unde 
putură să răsufle în voie, să-şi regleze respiraţiile. La 
oarecare distanţă se vedeau cele două bărci ancorate la 
țărm. 

Marea era liniştită, fără valuri, părea asemeni unui lac. 
Bennetot îi arătă gaura care o făcuse în barca cea mică şi 

care, deocamdată, era astupată cu un cep dintr-o bucată de 
lemn. Ridicară targa şi o puseră în barcă, deasupra celor 
trei bănci ale bărcii. Legară apoi o piatră mare de belciug. 

— Haide acum, să dezlegăm barca, spuse Godefroy. Dar 
Beaumagnan ne-a spus că mai întâi să scoatem femeii 
legăturile şi s-o întrebăm dacă mai are vreo ultimă dorinţă. 
Vrei să faci tu asta? 

Bennetot bâigui: 

— Să pun mâna pe ea? Să dau ochii cu ea? Doamne 
fereşte. Fă-o tu! 

— Nici eu n-am inimă s-o fac. 

— Cu toate astea e vinovată, a omorât... 

— Da... da... e probabil aşa, cel puţin... Dar are o 
înfăţişare atât de nevinovată... 

— Da, răspunse Bennetot... şi e aşa de frumoasă... parcă 
e Sfânta Fecioară dintr-o icoană... 

În aceeaşi clipă se lăsară amândoi în genunchi şi 
începură să se roage cu glas tare, pentru aceea care urma 
să moară şi pentru care cereau mila Sfintei Maria. Asta le 
mai linişti cugetul. 

Apoi, amândoi, cu sforţări comune, împinseră barca cea 
mică, apoi şi pe cea mare, în care săriră. Godefroy puse 
mâna pe vâsle, pe când Bennetot cu ajutorul unei frânghii 
groase remorcă barca în care se afla osândita. 

Astfel porniră în larg. Merseră vreo douăzeci de minute, 
după care se opriră. 

— Nu mai pot, murmură baronul vlăguit. Nu mai sunt în 
stare să vâslesc. Mai pune şi tu mâna! 

— N-am să pot, mărturisi Bennetot. 

Godefroy mai făcu o încercare, apoi renunţă şi zise: 

— La urma urmelor, la ce bun? E destul de departe, nu 
socoţi şi tu? 

Celălalt dădu din cap. 

— Cu atât mai mult, răspunse el, cu cât a început să bată 
vântul, care va împinge barca şi mai departe în larg. 

— Haide, scoate dopul ăla. 

— Mai bine ai face-o tu! protestă Bennetot, căruia i se 
strângea inima la gândul că o lasă pe femeie pradă morţii. 

Bennetot trase de frânghie. Barca cea mică se alătură de 
a lor. Era de ajuns acum să se aplece şi să întindă mâna. 

— Mi-e frică, Godefroy! Mi-e frică de judecata de apoi! Nu 
e bine ce facem! 

Godefroy sări atunci la el, îl dădu la o parte, se aplecă şi 
smulse cepul. Se auzi gâlgâitul apei care pătrundea în 
barcă. Zgomotul acesta uşor îl îngrozi într-atât, încât fu cât 
pe-aci să puie dopul la loc. Era însă prea târziu. Bennetot 
pusese mâna pe vâsle şi, regăsindu-şi toată energia, 
îngrozit şi el de gâlgâitul apei, înfipse lopata în unde cu atât 
putere, încât într-o clipă fură la câţiva metri! de barcă. 

Cadavrul rămase singur - căci cum altfel i s-ar fi putut 
spune fiinţei imobilizate şi menită morţii, din barca găurită? 
Apa avea să umple repede vasul şi să-l scufunde. 

Ingrozit Godefroy înşfăcă şi el o vâslă şi, fără să-i pese că 
ar putea fi auziţi, cei doi complici începură să lopăteze din 
toate puterile, ca să se depărteze cât mai repede de locul 
crimei. Le era teamă ca femeia să nu înceapă să ţipe, căci 
n-ar mai fi putut îndura să fie martori la chinurile morţii ei. 

Barca cea mică se legăna uşor pe undă. Cerul, acoperit 
cu nori groşi, parcă apăsa şi el barca, grăbind s-o scufunde. 
D'Etigues şi Bennetot trebuiau să fie pe la mijlocul drumului 
de întoarcere. Nu se mai auzea nici un zgomot. 

In clipa aceasta, bărcuţa începu să se încline într-o rână, 
iar femeia cu toată sfârşeala în care agoniza, simţi totuşi că 
i se apropie sfârşitul. Nu făcu însă nici o mişcare, n-avu nici 
o revoltă. Acceptarea morţii îi provocase o stare de spirit 
ciudată. Avea senzaţia că trecuse în neființă, că era deja 
moartă. 

Cu toate acestea, ea se minuna că nu simte răceala apei, 

căci carnea ei de femeie alintată se temea mai mult decât 
orice de fiorul frigului şi al umezelii. Nu, barca nu se 
scufunda. 

Părea mai degrabă că se zguduie, parcă cineva ar fi voit 
să urce în ea. 

Cine? Baronul ? Complicele lui? 

Îşi dădu îndată seama că nu era nici unul din ei, căci o 
voce pe care n-o cunoştea îi şopti: 

— N-avea frică, un prieten îţi vine în ajutor... 

Prietenul acesta se aplecă asupra ei şi fără să ştie dacă îl 
aude sau nu, continuă: 

— Nu mă cunoşti căci nu m-ai văzut niciodată... Mă 
numesc Raoul... Raoul d'Andresy. N-ai nici o grijă... Am 
astupat gaura şi nu mai e nici o primejdie. Bine că am sosit 
la timp. O să aruncăm şi bolovanul ăsta care împovărează 
barca. 

Cu ajutorul unui cuţit tăie frânghia cu care era legată 
femeia şi reuşi să arunce din barcă piatra. In sfârşit, 
înlăturând învelitoarea în care o înfăşuraseră, găsi câteva 
cuvinte nimerite: 

— Ce mulţumit sunt! Lucrurile au mers şi mai lesne decât 
nădăjduiam şi acum iată-te scăpată! Apa n-a avut vreme să 
se ridice până la dumneata, nu-i aşa? Ce noroc! Te doare 
ceva? 

Ea şopti cu voce anemică, întretăiată: 

— Da, glezna... frânghia mi-a intrat adânc în carne... Ce 
monştri, indivizii ăştia. 

— O să treacă! Principalul e acum să acostăm undeva. 
Călăii dumitale trebuie să fi ajuns, şi acum urcă scara. N- 
avem de ce să ne temem. 

Făcu repede pregătirile necesare; scoase o vâslă pe care 
o ascunsese mai dinainte în fundul bărcii şi începu să 
vâslească, pe când îşi continua explicaţiile pe acelaşi ton 
vesel, parcă nu se întâmplase nimic. 

— l-am spionat şi am auzit tot ce pregăteau. Le-am luat-o 

înainte şi am venit la mal. Când au pornit-o înspre larg, am 
pornit-o şi eu încet, că nu degeaba, sunt un înotător iscusit. 

— Mă doare! şopti iar femeia. Nu mai am nici o putere... 

— Ştii ce? îi răspunse el. Ai face bine să leşini. Nimic nu 
te odihneşte mai bine decât să-ţi pierzi pentru câtva timp 
cunoştinţa. 

Probabil că, sfârşită de emoţii, ea îi urmase sfatul. Se mai 
auziră câteva gemete uşoare, apoi răsuflarea ei deveni 
liniştită şi regulată. 

Raoul îi acoperi obrazul şi o porni spre mal, rezumându-şi 
intenţiile. 

— E mai bine aşa! Pot să lucrez mai în voie fără să dau 
cuiva socoteală de ceea ce săvârşesc. 

Când fundul bărcii scrâşni pe pietrişul plajei, el sări din 
barcă, o ridică pe femeie ca pe un fulg şi o puse pe prundiş, 
la picioarele stâncilor. 

In mare grabă, Raoul d'Andreâsy o porni iar în larg cu 
barca, după ce o umplu de pietre, îi scoase apoi dopul şi o 
lăsă în voia ei, sigur că nu va trece mult şi se va scufunda. 
Intors pe mal, îşi luă hainele pe care le ascunsese într-o 
scobitură a stâncilor, îşi scoase pantalonii de baie şi se 
îmbracă. 

— Haide, zise el, apropiindu-se de tânăra femeie, trebuie 
să urcăm sus şi nu e lucru tocmai uşor. 

Ea se trezea însă treptat din leşin. Raoul aprinse un mic 
felinar şi, la lumina lui, văzu că tânăra deschisese ochii. Cu 
ajutorul lui Raoul, ea încercă să se ridice, dar scăpă un țipăt 
de durere şi recăzu pe prundiş. El îi scoase pantoful şi văzu 
că ciorapul îi era plin de sânge. Rana nu era periculoasă, 
dar o făcea să sufere. Raoul îi legă deocamdată glezna cu 
batista lui, apoi se decise să pornească imediat. 

O ridică deci pe braţe şi începu să urce scara. Trei sute 
cincizeci de trepte! De patru ori trebui să se oprească, 
scăldat în sudoare, cu senzaţia că nu va mai putea să 
continue, inima bătându-i nebuneşte în piept. 


44 


Ajuns în cele din urmă sus, nu se odihni deloc. Se grăbea 
s-o ducă pe tânăra femeie la adăpost şi dintr-o răsuflare, 
traversă câmpul, îndreptându-se spre un hambar părăsit, 
pe care pusese ochii din vreme. In vederea evenimentelor, 
pregătise două sticle cu apă, una cu coniac şi ceva 
merinde. 

Rezemă o scară de podina podului, urcă dulcea-i povară 
sus, apoi împinse scara ca să cadă şi închise uşa pe 
dinăuntru. 

— Douăsprezece ceasuri de siguranţă şi de somn. Nimeni 
n-o să ne deranjeze. Mâine la prânz am să găsesc o trăsură 
şi am să te duc unde ai să vrei. 

La lumina lămpii pe care o agăţase de o grindă, întinse 
femeia pe o grămadă de fân. li dădu să bea, îi spălă rana şi 
i-o pansă. Departe de duşmani, de pericolele prin care 
trecuse, sub afectuoasa lui protecţie, Josephine Balsamo se 
învioră, recăpătându-şi încrederea. Ea închise apoi ochii şi 
aţipi. 

In hambar era cald şi, pe jumătate adormită, tânăra 
femeie îşi desfăcuse bluza la gât. Raoul privea acum linia 
armonioasă a gâtului şi umerilor ei albi ca tăiaţi într-o 
marmură. 

Işi aduse aminte de alunita despre care vorbise 
Beaumagnan. Dădu bluza uşor la o parte. Pe umărul drept 
al Josephinei apăru o aluniţă neagră, ca acelea pe care 
femeile Imperiului şi le făceau dinadins, pentru a scoate şi 
mai mult în relief fineţea şi albeaţa pielei. 

În clipa aceasta ea suspină şi ochii i se întredeschiseră. 
Văzindu-l pe Raoul îngenuncheat lângă ea, se înroşi, 
zâmbind jenată. Şi cu zâmbetul acesta rămas pe buze, 
pleoapele i se coborâră grele de somn. 

Cuprins de admiraţie şi de patimă. Raoul rămase, în 
extaz, lângă ea, şoptind fraze necontrolate, într-o efuziune 
dictată de vârsta lui, împreunându-şi mâinile ca în faţa unui 
idol, căruia i-ar fi adresat cel mai aprins şi mai nebunesc 

imn de adoraţie. 

— Ce frumoasă eşti!... Nu credeam că poate exista pe 
pământ atâta frumuseţe. Nu mai zâmbi! Inţeleg pe aceia 
care doresc să te facă să plângi. Zâmbetul dumitale poate 
scoate pe oricine din minţi... Parcă ai vrea să-l faci să 
dispară, ca nimeni să nu-l poată vedea. Ah! te implor, nu-mi 
mai zâmbi decât mie! Doamne, ce frumoasă eşti! Îmi vine 
să plâng de disperare! 

li şopti cuvintele acestea de aproape, cu gura lângă gura 
ei. In zâmbetul Josephinei Balsamo era atâta nevinovăție că 
Raoul fu pătruns de respect, iar patima lui se irosi într-un 
torent de cuvinte tot mai liniştite, pline de devotament 
tineresc. 

— Te voi ajuta... Nimeni nu te va mai putea atinge... Îţi 
făgăduiesc că vei reuşi să-ţi atingi scopul în ciuda 
duşmanilor dumitale. Departe de dumneata sau aproape, 
voi fi totdeauna acela care te apără şi te salvează... Să ai 
încredere în devotamentul meu... 

În cele din urmă, adormi şi el. 

Ceasornicul bisericii bătu de unsprezece ori. El era treaz 
şi le numără cu o uimire ce tot creştea: 

— Unsprezece dimineaţa! E cu putinţă? 

Se uită în jur, căutându-şi tovarăşa. 

— Unde te-ai ascuns? Nu te văd nicăieri. 

Lampa se stinsese. Dar nu putu s-o descopere pe 
Josephine Balsamo. Tânăra femeie dispăruse. 

Cobori, căută în livada din jurul hambarului, cercetă tot 
câmpul şi drumul. În zadar. Cu toate că era rănită şi de-abia 
se putea ţine pe picioare, Josephine părăsise adăpostul, 
sărise de la o înălţime destul de mare, străbătuse livada, 
câmpul. Dumnezeule!... 

Raoul d'Andresy se întoarse în hambar ca să-l cerceteze 
mai atent. Nu trebui să caute mult. Găsi pe jos o bucată de 
carton pătrat şi-l ridică. Era fotografia contesei de 
Cagliostro. 

Pe dosul ei erau scrise aceste două rânduri cu creionul: 


Mulţumesc mântuitorului meu, dar îl rog să nu încerce să 
mă revadă. 

UNUL DIN CELE ŞAPTE BRAŢE 


Există poveşti în care eroul trece prin aventurile cele mai 
extravagante, şi la sfârşit îşi dă seama că a fost numai 
jucăria unui vis. Când îşi regăsise bicicleta ascunsă în şanţ, 
între mărăcini, cu două seri înainte, Raoul se întrebase dacă 
nu cumva fusese înşelat rând pe rând, de visuri, când 
apăsătoare, când încântătoare pentru a-i lăsa, la urmă, 
amărăciunea unei decepţii greu de suportat. 

Acum, pentru prima oară, îi răsări în gând imaginea 
Clarissei d'Etigues, cu orele delicioase, de neconfundat, pe 
care le petrecuse cu o zi înainte lângă ea. 

Dar figura Clarissei i se înfăţişă în minte incertă şi 
îndurerată, ca o icoană în fundul unei mici capele, 
împodobită cu lumânări pâlpâinde, la care ar dori să se 
roage. Contesa de Cagliostro însă devenise pentru el 
singura zeitate demnă de adoraţie; o zeitate despotică şi 
zeloasă care nu îngăduia să i se înstrăineze nici un por al 
fiinţei. 

Dar Raoul trebuia să trăiască şi n-avea nici un venit. 
Orfan, singur pe lume, fără prieteni, fără legături, fără 
meserie, reuşea totuşi să-şi ducă existenţa! Cum ? Era un 
punct asupra căruia nu putea să dea decât lămuriri foarte 
vagi şi pe care nici el nu voise să le cerceteze în 
amănunţime. Trăieşte omul cum poate. Face faţă nevoilor şi 
dorințelor după împrejurări. 

— Norocul îmi surâde, îşi spunea el. Să mergem înainte. 
Ceea ce trebuie să fie va fi şi am convingerea că va fi în 
favoarea mea. 

Tocmai în epoca aceasta o întâlni pe Josephine Balsamo... 
Simţi îndată că, pentru a o cuceri, ar pune în mişcare toată 
energia uriaşă de care dispunea şi pe care n-o economisea. 

lar Josephine Balsamo n-avea pentru el nimic comun cu 

„creatura infernală”, cum o numise Beaumagnan, voind s-o 
prezinte prietenilor săi drept un demon. Toată acea viziune 
a ei setoasă de sânge, povestea aceea presărată cu crime, 
cu perfidie şi vrăjitorii dispăruse ca un vis urât în faţa 
neasemuitei fotografii, în care contempla ochii limpezi şi 
buzele ademenitoare ale tinerei femei. 

— Te voi regăsi, jură el, acoperind fotografia cu sărutări 
şi mă vei iubi cum te iubesc şi eu; vei fi amanta cea mai 
supusă din lume. Voi citi în viaţa ta misterioasă ca într-o 
carte deschisă: puterea ta de a ghici, minunile tale, 
tinereţea ta fără graniţe, tot ceea ce uimeşte pe ceilalţi şi-i 
sperie, toate şireteniile acestea ingenioase de care vom 
râde împreună. Vei fi a mea, Josephine Balsamo. Ţi-o jur. 

Timp de două zile se închise în odăiţa în care locuia la 
han şi a cărei fereastră da într-o livadă cu meri. Zile de 
gândire şi de aşteptare, care fură urmate de o plimbare prin 
câmpia normandă, locurile pe unde ar fi putut da de 
Josephine Balsamo. 

Presupunea, pe drept cuvânt, că tânăra femeie, slăbită 
încă de evenimentele prin care trecuse, nu se va fi întors 
încă la Paris. Trăind, ea trebuia să facă astfel ca aceia care 
voiseră s-o omoare s-o creadă moartă. Şi, pe de altă parte, 
atât pentru ca să se poată răzbuna, cât şi ca să poată 
atinge înaintea lor obiectivul pe care şi-l propusese, nu 
putea să se depărteze de câmpul de bătaie. Cel puţin aşa 
raţiona el. 

În seara celei de-a treia zile, găsi pe masa din odaia lui 
un buchet de flori de primăvară; narcise, lalele, zambile. 
Întrebă pe hangiu. Nu văzuse pe nimeni. 

— Ea mi le-a adus! se gândi el şi mângâie florile pe care 
mâna ei le atinsese. 

Patru zile de-a rândul se ascunsese într-un loc tainic. 
Inima începea să-i bată cu putere când auzea paşi prin 
apropiere. Dezamăgit, de fiecare dată simţea o durere 
necunoscută până atunci, forfecându-i inima. 

Dar a patra zi, la orele cinci după amiază, auzi un foşnet 
mătăsos de rochie şi văzu o siluetă trecând. Raoul făcu o 
mişcare să se năpustească într-acolo, dar în clipa 
următoare se stăpâni. Recunoscu pe Clarissa d'Etigues. 

Avea în mână un buchet aidoma cu celălalt. Ea străbătu 
cu pas uşor locul ce o despărţea de odaia lui şi, întinzând 
braţul prin fereastră, îi puse buchetul pe masă. 

Când se întoarse, Raoul îi zări faţa şi fu mişcat de 
paloarea ei. Obrajii îşi pierduseră culoarea fragedă şi ochii 
cu cearcăne mari mărturiseau despre lungile ei ceasuri de 
nesomn. O lăsă să treacă. 

Totuşi, tot Clarissei - Clarissei care-şi distrugea astfel 
singură unica şansă de fericire - îi datora indicaţia de care 
avea nevoie, ca să ştie încotro să-şi îndrepte paşii. După o 
oră, descoperi în odaie o scrisoare, prinsă de buchet, şi, 
desfăcând-o parcurse acel text care îl deconcertă complet: 

„Scumpul meu, oare totul să se fi isprăvit? Nu-i aşa că 
nu? Plâng oare fără pricină?... Nu se poate să fi uitat pe 
Clarissa! Diseară vor pleca toţi cu trenul şi se vor întoarce 
mâine, târziu. Ai să vii, nu-i aşa?” 

Raoul n-avea înclinații pentru înduioşare. Se gândea la 
călătoria anunţată şi-şi aminti de acuzaţia pe care 
Beaumagnan i-o adusese Josephinei: „Ştiind de la mine că 
ne pregătim să cercetăm o proprietate de lângă Dieppe, s-a 
înfăţişat acolo şi ea”... 

Nu era oare aceasta ţinta expediției lor? Şi nu era oare 
un prilej pentru Raoul de a se amesteca în luptă şi a trage 
foloase din evenimentele ce se pregăteau? 

În aceeaşi seară, la orele şapte, îmbrăcat ca un pescar, 
de nerecunoscut sub stratul de ocru, care-i dă feţei o 
culoare închisă, rumenită de soare, Raoul se urcă în acelaşi 
tren cu baronul d'Etigues şi Oscar Bennetot şi schimbă, ca 
şi ei, de două ori trenul, coborând apoi la o mică staţie unde 
petrecură noaptea. 

A doua zi dimineaţa, d'Ormont, Roleville şi Roux d'Estiers 

veniră cu trăsura să-şi ia prietenii. Raoul se ţinu în imediata 
lor apropiere. 

La o depărtare de zece kilometri trăsura se opri în faţa 
unui conac dărăpănat care purta denumirea de castelul 
Gueures. Apropiindu-se de poarta deschisă, Raoul constată 
că în parc mişuna un alai întreg de oameni, care săpau de 
zor aleile şi răzoarele. 

Era ora zece dimineaţa. Pe peron cei cinci indivizi fură 
întâmpinați de antreprenori. Raoul intră fără să fie 
observat, amestecându-se printre lucrători pe care începu 
să-i descoasă. Află astfel că proprietatea fusese cumpărată 
de  marchizul de Roleville şi că în dimineaţa aceea 
începuseră lucrările de amenajare. 

Era vădit că lucrările acelea nu aveau alt scop decât să 
descopere ceva îngropat acolo. Dar ce? se întrebă Raoul. 

El se plimbă prin parc, înconjură clădirea, intră prin 
pivnițe. La ora unsprezece şi jumătate nu ajunse încă la nici 
un rezultat. 

În clipa aceasta, cei cinci se aflau în spatele conacului, pe 
o terasă înaltă care domina parcul. Ea, era înconjurată de 
un zid mic cu balustradă, întărit de doisprezece stâlpi din 
cărămidă. 

Godefroy d'Etigues îşi răsuci o ţigară. Neavând chibrituri, 
se apropie de Raoul, care tocmai fuma şi-i ceru foc. 

Raoul îi întinse ţigara şi pe când celălalt şi-o aprindea pe- 
a lui, mintea îi zămisli un plan foarte simplu, ale cărui 
amănunte îi apărură într-o clipă, în toată succesiunea lor 
logică. Da, trebuia să se grăbească. 

Raoul îşi scosese şapca, eliberându-şi buclele bine 
îngrijite, care nu semănau deloc cu părul unui pescar 
oarecare. 

Baronul d'Etigues îl privi atent şi recunoscându-l, fu 
cuprins de mânie: 

— larăşi dumneata! Şi deghizat! Ce mai e şi isprava asta 
şi cum îndrăzneşti să mă urmăreşti. Ţi-am răspuns doar 

destul de categoric că nu-ţi voi da niciodată pe fiica mea! 

Raoul îl apucă de braţ şi-i spuse cu un glas ce nu suferea 
replică: 

— Nu face scandal! Ar fi în paguba amândurora! Du-mă 
la prietenii dumitale. 

Godefroy voi să protesteze. 

— Condu-mă la prietenii dumitale, repetă Raoul mai 
energic. Am venit să vă fac un serviciu. Ce căutaţi? Un 
sfeşnic, nu-i aşa? 

— Da, scăpă răspunsul baronul dezorientat. 

— Un sfeşnic cu şapte braţe, ştiu! Ştiu unde e ascuns. 
După ce vă voi arăta unde e, vom vorbi de domnişoara 
d'Etigues. Astăzi să nu mai pomenim de ea... Cheamăcţi 
prietenii! Dar te rog, repejor! 

Godefroy îi chemă pe cei cinci. 

— İl cunosc pe băiatul acesta, le zise el. Susţine că ştie 
unde se găseşte... 

Raoul îi tăie vorba. 

— Ştiu o ascunzătoare în pivniţă, în care s-au pus lucruri 
antice, sfeşnice, pendule... 

Vorbele lui produseră o adâncă impresie asupra 
prietenilor lui Godefroy. Bennetot obiectă totuşi: 

— În pivniţă? Am cercetat doar peste tot! 

— Dar nu cum trebuie, îl contrazise Raoul. O să vă arăt 
eu cum trebuie căutat. 

Coborâră cu toţii o scară şi porniră prin pivnițele boltite, 
ce miroseau a loc închis. 

— A treia pe stânga, spuse Raoul, care le studiase 
amănunţit mai înainte. Uite... aici... 

Le dădu drumul să intre într-o încăpere întunecoasă, în 
care trebuia să te apleci ca să poţi pătrunde. 

— Nu se vede nimic, se plânse Roux d'Estiers. 

— In adevăr, răspunse Raoul. Dar iată chibrituri şi am 
văzut un capăt de lumânare pe scară. Un moment... alerg 
să-l aduc. 

Închise uşa pivniţei, întoarse de două ori cheia în broască 
şi o luă la goană. Nici nu ajunse sus şi auzi bătăile furioase 
în uşă ale celor închişi. Îi trecu prin minte că uşa, şubredă şi 
putrezită, nu va rezista decât câteva minute, îi erau însă de 
ajuns. 

Din câteva sărituri se găsi pe terasă. Smulse un târnăcop 
din mâna unui lucrător, alergă spre cel de al nouălea stâlp 
şi începu să lovească cu furie. In câteva clipe îl dărâmă. 
Dintr-o scobitură dintre cărămizi trase afară un sfeşnic 
mare, din acelea care se găsesc prin biserici. 

Un grup de lucrători se adunaseră în jurul lui şi scăpară 
exclamaţii de uimire, văzând obiectul pe care-l găsise 
Raoul. În sfârşit, săpăturile duseseră la un rezultat. 

Dar tocmai în clipa aceasta, de după casă se auziră 
strigăte amenințătoare şi Roux d'Estiers, se apropie în fugă, 
cu prietenii lui: 

— Hoţul! Hoţul ! Puneţi mâna pe el! 

Raoul se avântă printre lucrători şi o luă la goană. Trecu 
într-o grădină de zarzavaturi înconjurată de toate părţile de 
ziduri înalte. Era prins în capcană. 

— Bravo, m-a luat dracu! Ce mă fac?! 

Dar, în clipa când credea că nu mai are nici o scăpare, o 
portiţă se crăpă în zid, un braţ de femeie se întinse şi, 
apucându-l de mână pe Raoul, care se repezise într-acolo, îl 
trase afară şi încuie uşa în nasul urmăritorilor. 

Raoul mai mult ghicise decât o recunoscuse pe Josephine 
Balsamo. 

— Haide, repede! îi zise ea şi îi arătă un drum printre 
copaci. 

Dădură de alt zid, în care de asemenea se afla o poartă 
deschisă. De-aici în cimitirul satului, la intrarea căruia 
aştepta un cupeu demodat, la care erau înhămaţi doi cai 


1 În original: „/'ha/lali, la curée... Quelle chute!” Hallali = sunet de 
trompetă anunțând că cerbul este încolţit. La curée = partea de vânat 
ce se dă câinilor hăitaşi. 

prăpădiţi. Pe capră, un vizitiu cu o barbă căruntă. 

Raoul şi contesa săriră în cupeu. Nimeni nu-i văzuse. 

Josephine comandă vizitiului: 

— Leonard, ia-o spre Lunaray. Repede! 

Caii cei prăpădiţi o porniră incredibil, într-o goană 
sufocantă. 

Interiorul acestui cupeu, care părea atât de hodorogit, 
era spaţios, confortabil, iar ferestrele erau acoperite, aşa că 
cei dinăuntru erau feriţi de priviri indiscrete. Raoul atinse 
genunchii contesei şi dădu glas dragostei lui înflăcărate. Se 
înăbuşea de fericire. 

— Dumneata? Dumneata eşti? Ce lovitură de teatru! În 
clipa când haita era gata să mă sfâşie, Josephine Balsamo 
apare din umbră şi mă mântuieşte! Ah, ce fericit sunt şi cât 
te iubesc! Te iubesc de ani de zile, ce spun, de un veac! Da, 
am în mine o sută de ani de dragoste!... O dragoste veche, 
dar tânără ca şi dumneata!... Şi frumoasă pe cât eşti 
dumneata de frumoasă!... Eşti atât de frumoasă!... Nu te 
poate privi omul fără să-şi piardă capul!... Simte o mare 
bucurie, dar în acelaşi timp şi deznădejde, când se 
gândeşte că, orice ar face, nu va putea niciodată stăpâni 
tot ceea ce e frumos la dumneata! Expresia privirii 
dumitale, a surâsului dumitale vor rămâne totdeauna de 
netâlcuit... 

— Haide, încetează cu exagerările astea, spuse la 
exaltare! Zi-mi mai bine ce s-a întâmplat şi de ce te 
urmăreau oamenii aceia? 

— Da, îţi voi spune, de vreme ce nu mă alungi... de 
vreme ce primeşti dragostea mea. 

— Dar nu primesc nimic, spuse ea râzând. Mă copleşeşti 
cu declaraţii de dragoste şi nici măcar nu mă cunoşti... 

— Nu te cunosc! 

— De-abia ai apucat să-mi distingi obrazul noaptea, la 
lumina unui felinar! 

— Şi în ziua dinaintea acelei nopţi nu te-am văzut? N-am 

avut tot timpul să te admir, în timpul acelei şedinţe nefaste 
din castelul baronului d'Etigues? 

Ea îl privi, dintr-o dată serioasă. 

— Ah, ai fost de faţă?... 

— Am fost şi eu acolo, răspunse el, fără să mă vadă 
cineva. Ştiu cine eşti. Ştiu că ai o sută de ani... şi te iubesc! 
Vreau să cred în tinereţea dumitale veşnică. Vreau să cred 
că n-ai fi murit nici dacă eu nu te-aş îi mântuit. Vreau să 
cred că dragostea mea e supranaturală şi că a fost o 
vrăjitorie din partea dumitale că ai apărut aşa pe 
neaşteptate aci ca să mă scapi, la rândul dumitale! 

Ea dădu din cap bine dispusă. 

— Trecusem şi eu mai înainte prin poarta aceea, ca să 
vizitez grădina castelului Gueures şi ştiind că or să facă azi 
săpături, am stat la pândă. Asta a fost enigma venirii mele. 

— Şi vrei să spui că nu e o minune? Dar de atâta vreme 
oamenii aceia caută în parcul acesta sfeşnicul cu şapte 
braţe. Mie mi-a fost de-ajuns să mă gândesc la plăcerea pe 
care ţi-aş face-o, ca să-l descopăr în câteva minute, în 
mijlocul acelei mulțimi de oameni şi cu toată 
supravegherea adversarilor noştri! 

Ea păru uluită: 

— Cum? Ce spui?... L-ai descoperit? 

— Sfeşnicul tot nu, dar unul din cele şapte braţe. lată-l! 

Josephine Balsamo apucă bucata de metal şi o cercetă cu 
înfrigurare. Una din extremităţi era turtită şi pe una din feţe 
avea încrustată o piatră mare, violetă: 

— Da, da, murmură ea... Nu încape nici o îndoială. Braţul 
a fost tăiat chiar la baza lui, lângă picior. Ah! nu-şi poţi 
închipui cât îţi sunt de recunoscătoare! 

Raoul îi povesti în câteva fraze scurte mersul bătăliei. 
Tânăra femeie nu-şi mai revenea din uimire. 

— Ce idee ai avut! Cum de ţi-a dat în gând să dărâmi 
tocmai stâlpul al nouălea? 

— Pentru că le-am observat pe toate şi am văzut că toţi 

ceilalţi unsprezece stâlpi erau făcuţi din cărămizi vechi de- 
acum cel puţin o sută de ani şi numai la cel de al nouălea 
erau puse cărămizi din cele ce se întrebuinţează azi. Deci, 
numărul nouă a fost odată dărâmat şi pe urmă refăcut. De 
ce, dacă nu ca să se ascundă în el vreun obiect? 

— Beaumagnan era acolo? întrebă cu interes contesa. 

— Nu, din fericire pentru el. 

— Din fericire? N 

— Da, căci l-aş fi sugrumat. Il urăsc pe demonul acesta! 

— Mai puţin decât mine? răspunse ea cu o voce tăioasă 
ca lama unui brici. 

— Dar nu l-ai urât totdeauna, murmură Raoul, 
neputându-şi stăpâni o pală de gelozie. 

— Minciună, calomnie, afirmă Josephine Balsamo, fără să 
ridice vocea. l-am respins dragostea şi de-aceea a voit să 
mă omoare. l-am spus-o doar atunci în faţă şi n-a 
protestat... nu avea argumente... 

Raoul căzu iarăşi în visare, transportat de entuziasmul 
înflăcărării sale tinereşti. 

— Ah, ce fericit sunt! Josephina mea, dă-mi voie să nu-ți 
mai spun aşa. Numele nu ţi se potriveşte. Pentru mine vei fi 
Josina. Vrei? Josina mea! 

— Te rog, nu te maimuţări! zâmbi de purtarea lui 
copilărească. Mai întâi, nu sunt Josina dumitale, şi pe urmă 
te rog să mă respecţi. 

— Să te respect? Dar nu vezi că sunt numai respect? 
Suntem amândoi închişi în cupeul acesta... n-ai cum să te 
aperi, şi eu stau la picioarele dumitale ca în faţa unui idol. 
Şi mi-e frică! Şi tremur! Dacă mi-ai da mâna să ţi-o sărut, 
mai că n-aş îndrăzni! 

OGLINDA CU PUTERI MIRACULOASE 


Tot drumul nu fu decât o neîntreruptă adoraţie. Asculta 
ea? Uneori îl asculta, ca asemuindu-l cu un copil. Alteori se 
închidea într-o indiferenţă şi o tăcere care-l înnebuneau. 

In cele din urmă el nu mai putu răbda. 

— Ah, vorbeşte odată. Numai câteva cuvinte care să mă 
readucă la realitate! 

— Numai câteva cuvinte? Atât de puţin ceri?! 

— Da, nu mai mult! Îţi pretind foarte puţin. Nu? 

— Ei bine, iată: Staţia Doudeville este aici aproape şi 
trenul aşteaptă. Trebuie să ne despărţim. 

El încrucişă braţele indignat. 

— Şi dumneata? Imposibil ! Dumneata nu te mai poţi lipsi 
de mine. Ai pornit la o bătălie în care ai neapărat nevoie de 
un ajutor. Beaumagnan, Godefroy d'Etigues, prinţul 
d'Arcole sunt adevăraţi bandiți şi te-ar strivi fără de mine. 
Crede-mă, îţi pot fi de un real folos. 

— Ei mă cred moartă! 

— Cu atât mai rău! Dacă trebuie să treci drept moartă, 
cum ai să mai lucrezi la suprafaţă? 

— Nu-ţi fie teamă. Voi acţiona fără să mă vadă. 

— Dar cu atât îţi va folosi mai mult ajutorul meu! Dacă 
te-au jignit declaraţiile mele de dragoste, nu-ţi voi mai rosti 
nici un cuvânt. Nu-ţi cer nimic altceva decât să mă devotez 
dumitale, ca unei sfinte! Să mă laşi să fac acest lucru. 

Ea se înduplecă. Trecură de orăşelul Doudeville. Puțin 
mai departe, pe drumul spre Yvetat, trăsura coti, 
pătrunzând în curtea unei ferme înconjurată de plopi şi 
plantată cu meri. 

— Să coborâm, decise contesa. Gospodăria de faţă e a 
unei femei, mama Vasseur, care ţine un han în apropiere şi 
pe care am avut-o mai de mult ca bucătăreasă. Vin de 

multe ori să mă odihnesc aici câte două-trei zile. Ne vom 
opri să mâncăm... Leonard, peste o oră plecăm. 

Porniră iar pe şosea. La prima cotitură dădură de han, în 
faţa căruia se afla o grădiniţă cu flori de primăvară. De 
afară se pătrundea de-a dreptul în restaurantul care ocupa 
toată faţada. 

De-abia intrară şi se deschise o uşă prin care apăru o 
femeie în vârstă, cu şorţ dinainte şi cu saboţi de lemn în 
picioare. 

La vederea Josephinei Balsamo, se arătă îngrozită, 
închise repede uşa în urma ei, şi spuse pe şoptite şi cu 
vocea întretăiată: 

— Pleacă repede... fugi... nu mai sta... 

— Dar ce... spune o dată, ce s-a întâmplat? 

— Poliţia te caută... Au percheziţionat odaia şi bagajul 
dumitale... Aşteptă pe jandarmi. Fugi, căci altfel eşti 
pierdută... 

Fu rândul contesei să fie cuprinsă de frică. Simţi nevoia 
să se rezeme de un bufet, să-şi revină puţin. 

Raoul, de asemenea, era tulburat. 

— Dar ce-ţi pasă de jandarmi? N-au pentru ce să te caute 
pe dumneata! 

— Ba da, ba da, pe ea o caută, exclamă baba Vasseur. 
Plecaţi repede de aici!... 

judecând la rece, neînţelegând bine sensul exact al 
acestei scene, a cărei gravitate tragică o întrevedea numai, 
apucă braţul contesei, o trase spre uşă fără multe 
menajamente. 

Dar trecând pragul, femeia se dădu înapoi uşor 
descumpănită. Lucrurile nu şedeau bine. 

— Jandarmii... m-au văzut! 

Se retraseră cât putură de repere în cameră. El o luă pe 
contesă de mână îndreptându-se spre uşa din fund. Urcară 
o scară îngustă care ducea la o odaie de sus, unde găsiră 
rochiile şi rufăria contesei răvăşite. În clipa aceasta doi 

poliţişti intrau în restaurant şi când Raoul se apropie de 
ferestruică, zări doi jandarmi care-şi legau caii de un 
bulumac al grădinii. 

Josephine Balsamo era în dificultate... Raoul îi privi faţa 
pe care se întipărise spaima. 

— Repede! Trebuie să-ţi schimbi hainele. Pune-ţi altă 
rochie... ar fi bine una neagră. 

Se apropie de fereastră şi văzu poliţiştii şi jandarmii 
vorbind în grădină. După ce ea îşi luă altă rochie. Raoul luă 
rochia cenuşie pe care o dezbrăcase ea şi-o puse pe el. 
Avea o statură zveltă şi rochia îl prindea de minune, îşi 
aranjă fusta puţin mai jos de talie ca să-i acopere 
picioarele. Era atât de încântat de această deghizare şi 
părea aşa e liniştit, încât Josephine prinse curaj. 

— Îi auzi? întrebă el. 

Într-adevăr vocile celor patru oameni care discutau 
aproape de pragul hanului se distingeau foarte bine. Auziră 
pe unul - probabil un jandarm - că întreabă cu o voce 
groasă tărăgănată: 

— Sunteţi siguri că a locuit aici? 

— Foarte siguri. Dovadă că a lăsat două cufere şi pe unul 
e scris numele ei: D-na Pellegrini. Şi pe urmă, baba Vasseur 
e o femeie cumsecade, nu-i aşa? 

— Mai cumsecade decât baba Vasseur nu e nici una prin 
partea locului. 

— Ei bine, baba Vasseur a declarat că doamna Pellegrini 
venea să petreacă, din când în când, câteva zile aici! 

— Fireşte, între două spargeri! 

— Chiar aşa. 

— Şi cum de v-a venit să daţi pe-aici? 

— Din întâmplare. Un hamal din gară, care i-a transportat 
aici bagajul, şi-a adus aminte de numele Pellegrini pe care 
l-a văzut pe unul din cufere, sub altă etichetă, care însă se 
dezlipise lăsând să se vadă ce era scris sub ea. 

— Aţi mai interogat şi pe alţi călători, pe alţi clienţi ai 

hanului? 

— Ei, clienţii sunt rari aici! 

— In tot cazul, mai adineauri când am sosit, am zărit în 
han pe o doamnă străină. 

— O doamnă? 

— Chiar aşa. Voia să iasă pe uşa asta tocmai când ne 
pregăteam să descălecăm. Şi s-a dat repede înapoi, parcă 
n-ar fi voit să fie văzută. 

— Imposibil... O doamnă în han? 

— Da, o doamnă în rochie cenuşie. N-aş putea-o 
recunoaşte, căci n-am văzut-o bine... Dar culoarea rochiei i- 
am distins-o! Şi pălăria... o pălărie cu panglici violete... 

Raoul se uită la ea. Mai păstrase pălăria pe cap. El i-o 
scoase şi şi-o puse el, legându-şi panglicile sub bărbie şi 
trăgându-şi-o pe ochi, ca să-i acopere bine obrazul. Apoi îi 
dădu ultimele instrucţiuni. 

— ţi voi curăța drumul. De cum va fi liber, te vei duce 
liniştită până la trăsură. Urcă-te în ea şi Leonard o să fie 
gata de plecare. 

— Dar dumneata? întrebă ea. 

— Te ajung şi eu în douăzeci de minute. 

— Dar dacă te opresc? 

— N-or să mă oprească şi nici pe dumneata. Dar nu te 
grăbi. Nu alerga. Păstrează-ţi sângele rece. Cu luciditate şi 
calm ieşim din puşcăria asta. 

El se apropie de fereastră şi se aplecă în afară. Oamenii 
intraseră în sala de jos. Raoul sări în grădină, scoase un 
strigăt puternic ca şi cum zărise ceva de care se speriase şi 
o porni la fugă cât îl ţineau picioarele. 

Îndată se auziră strigăte în urma lui. 

— Uite-o... ea e! Cu rochia cenuşie!... Cu panglica violetă, 
la pălărie... opreşte sau trag... 

Dintr-o săritură el trecu drumul şi o porni razna pe câmp 
apoi se ascunse după copacii unei ferme din apropiere. 
Porni mai departe, mai înconjură două-trei case, până i se 

pierdu urma. 

Se întoarse să privească după urmăritori. Poliţiştii şi 
jandarmii nu mai puteau să-l vadă. Intr-o clipă îşi scoase 
rochia şi pălăria şi le ascunse după nişte mărăcini. Apoi, îşi 
puse iar pe cap cascheta de marinar, pe care o ţinuse în 
mână, îşi aprinse o ţigară şi se întoarse liniştit, sigur pe el, 
cu mâinile în buzunare. 

În dosul fermei se ciocni de cei doi poliţişti, care de-abia 
răsuflau. 

— Hei, marinare, n-ai văzut o femeie în rochie cenuşie? 

El dădu din cap: 

— Cum de nu... o femeie care fugea, nu-i aşa? A intrat în 
ferma aceea. 

— De mult? 

— Să fie un minut sau două. 

Oamenii o porniră în fugă. Raoul îşi continuă drumul, 
salută pe cei doi jandarmi care îi ieşiră în cale, şi cu paşi 
egali, măsuraţi trecu de han şi ocoli colţul şoselei. 

La o depărtare de o sută de metri se vedeau plopii şi 
merii curţii unde mai zăbovea trăsura. i 

Leonard era pe capră, cu biciul în mână. lnăuntru 
Josephine Balsamo ţinea portiera deschisă. Raoul sări în 
cupeu şi caii o porniră în galop. 

Josephine scoase din poşetă o oglindă mică şi-şi privi 
îndelung faţa devastată de vârstă. Turnă pe oglindă câteva 
picături dintr-o sticluţă şi o frecă cu o cârpă de mătase. 
Apoi se privi din nou. 

Raoul nu înţelese întâi ce făcea şi nu observă decât 
expresia severă a ochilor şi melancolia femeii în faţa 
imaginii ei obosite. 

Zece, cincisprezece minute trecură în tăcere. În acel efort 
al privirii ei se concentrau energii de voinţă nebănuite. Cel 
dintâi îi reînvie surâsul, şovăitor, timid ca o rază de soare 
de iarnă. După o clipă, el se făcu mai îndrăzneţ, arătându-şi 
vigoarea prin detalii fiziologice stranii. Colţurile gurii se 

ridicară, pielea căpătă din nou culoarea rozalie. Carnea i se 
revigoră, obrajii şi bărbia îşi recăpătară linia curată şi toată 
graţia ilumină din nou figură frumoasă şi fină a Josephinei 
Balsamo. 

Se săvârşise o minune cu adevărat. 

Nu schimbaseră nici un singur cuvânt. Caii continuau să 
alerge în acelaşi ritm egal. Câmpul fugea îndărăt 
descoperind mereu alte orizonturi largi, cu ferme şi copaci, 
posaci şi singuratici. 

Contesa de Cagliostro îşi lăsase din nou voalul pe obraz. 
Raoul simţi că femeia aceasta, care cu două ore înainte era 
atât de aproape de el, încât el îi oferise dezinvolt dragostea, 
se îndepărtase deodată, devenind parcă o străină. 

Se apropiau de Sena. Cotiră înspre Caudebec, o luară la 
stânga printre colinele împădurite care dominau valea 
Saint-Wandrille. Trecură pe lângă ruinele celebrei mânăstiri, 
porniră de-a lungul râului şi o luară pe drumul spre Rouen. 

Peste o clipă, trăsura se opri, iar Leonard porni iarăşi, 
după ce cei doi călători se dădură jos la marginea unei 
păduri de unde vedeau Sena, de care erau despărțiți de o 
luncă năpădită de sălcii. 

Josephine Balsamo întinse mâna companionului ei. Glasul 
îl avea trist, de circumstanţă. 

— Adio, Raoul. Puțin mai departe vei găsi staţia 
Mailleraie. 

— Dar dumneata? întrebă el. 

— Ei, locuinţa mea este foarte aproape. 

— Nu văd unde ar putea fi. 

— Uite şlepul acela de lângă copaci. 

— Te conduc până acolo, se oferi el. 

Un dig îngust tăia lunca, printre sălcii. Contesa porni pe 
el, urmată de Raoul. 

Ajunseră astfel pe un ponton, aproape de şlep, mascat 
îndărătul unor sălcii. Nimeni nu-i vedea şi nu-i auzea. Erau 
singuri numai ei între pământ şi cerul întins, albastru. Intre 

ei se consumară acum câteva din acele minute a căror 
amintire o păstrezi toată viaţa şi care pot să-ţi înrâurească 
soarta. 

— Adio, spuse încă o dată Josephine Balsamo. Adio... 

El şovăia în faţa acelei mâini întinse pentru ultimul rămas 
bun. 

— Nu vrei să-mi dai mâna? se nedumeri ea. 

— Da... da... dar de ce să ne despărţim? 

— Pentru că nu mai avem ce să ne spunem. 

— Da, e adevărat, şi totuşi nu ne-am spus nimic. 

El sfârşi prin a-i lua mâna călduţă şi moale. In glas avea o 
oarecare doză de dojană. 

— Cuvintele oamenilor acelora de la han... acuzaţiile lor... 
au fost, deci adevărate? 

El dorea de la ea o motivaţie, fie ea chiar şi mincinoasă, 
care i-ar fi îngăduit să-i păstreze o imagine de neuitat, fie 
chiar falsă. Ea păru surprinsă şi replică: 

— Ce-ţi pasă! Apoi zâmbind, foarte liniştită, continuă cu 
ironie: Fără îndoială că vicontele Raoul d'Andrâsy este jignit 
în principiile lui? Vicontele d'Andresy are desigur concepţii 
morale, o delicateţe de gentilom... 

— Şi de-ar fi aşa? spuse el. Dacă aş simţi chiar o oarecare 
deziluzie... 

— Bine c-ai spus-o! Te-am dezamăgit, ştiu. Ai gonit după 
un vis frumos, care s-a risipit. Şi mă vezi în toată hidoşenia 
mea. Răspunde sincer, de vreme ce ne-am hotărât să ne 
aruncăm măştile. Eşti dezamăgit? 

El răspunse cu un singur cuvânt: 

— Da! 

Fu un moment penibil de tăcere. Ea îl privea ţintă parcă 
să-i scormonească sufletul, apoi murmură cu o voce 
nesigură. 

— Sunt o hoaţă, nu-i aşa? Asta vrei să spui. O hoaţă? 

— Da! 

Ea zâmbi şi şopti: 

— Dar dumneata? 

Şi cum el se încruntă, ea îl apucă de umeri şi-i vorbi, 
tutuindu-l ca pe un oarecare delincvent. 

— Şi tu, băiatule? Tu ce eşti? 

— Mă numesc Raoul d'Andresy! 

— Fleacuri! Te cheamă Arsene Lupin. Tatăl tău, 
Teophraste Lupin, care împreuna meseria de profesor de 
box cu aceea mai mănoasă, de escroc, a fost condamnat şi 
băgat în închisoare în Statele Unite, unde a şi murit. Mama 
ta şi-a reluat numele de fată, d'Andresy, şi a trăit, ca rudă 
săracă, pe lângă un văr depărtat, ducele de Dreux-Soubise. 
Într-o zi, ducesa a constatat lipsa unui giuvaer de mare 
valoare istorică, care nu era altceva decât faimosul colier al 
reginei Maria Antoaneta. Cu toate cercetările nu s-a putut 
şti niciodată cine a fost autorul furtului, executat cu o 
îndrăzneală diabolică. Eu însă ştiu. Tu ai fost, şi aveai şase 
ani pe atunci! 

Raoul ascultă, palid de mânie, umilit, cu maxilarul 
încleştat. Apoi murmură: 

— Mama era nefericită şi am voit să-i viu în ajutor. 

— Furând? 

— Aveam şase ani. 

— Astăzi ai douăzeci, mama ta a murit, eşti un tânăr 
sănătos, inteligent, plin de energie. Din ce trăieşti? 

— Lucrez. 

— Desigur, în buzunarele altora! De vreme ce-ţi cunosc 
viaţa şi întâmplarea a fost să cunoşti şi tu un colţ din viaţa 
mea, e mai bine să aruncăm vălul asupra acestor lucruri. 
Nu-i frumos să furi. Să ne facem că nu ştim şi să nu mai 
vorbim de asta. 

El rămase tăcut. O mare oboseală îl cuprinse. Deodată, 
îşi revăzu viaţa ca printr-un văl de ceaţă şi de întuneric şi 
constată că nu există în ea nimic frumos, nimic atrăgător. Il 
cuprinse o amară tristeţe. 

— Nu-i aşa, amicul meu? reîncepu Josephine, drumul pe 

care merg eu nu e cel bun. Tu eşti tânăr, ai încă timp, 
salvează-te. 

— Dar, dumneata, Josephine, dumneata? 

— Eu? Asta e viaţa mea! 

— O viaţă înfricoşătoare, care te face să suferi? Pentru ce 
nu renunţi la ea? 

— Dacă asta ţi-e părerea, de ce vrei s-o împărţi cu mine? 

— Pentru că te iubesc! 

— E un motiv în plus ca să fugi de mine, dragul meu. O 
să-ţi fie ruşine de mine, iar eu o să mă îndoiesc de credinţa 
ta. 

— Te iubesc! 

— Astăzi. Dar mâine ai să-mi întorci spatele! 

— Da, răspunse Raoul, ai dreptate. Mă terorizează gândul 
să nu te mai văd iar tu să nu-ţi mai aduci aminte de mine... 

— Nu poţi uita pe acela care ţi-a salvat viaţa de două 
ori... 

— Da, dar vei uita pe acela care te iubeşte! 

Ea dădu din cap. 

— Nu voi uita. Apoi adăugă emoţionată: entuziasmul, 
avântul dumitale... tot ceea ce ai sincer şi spontan... toate 
astea mă mişcă profund. 

Îşi strângeau mâinile şi stăteau ochi în ochi. Raoul se 
înfioră de dragoste. Ea îi spuse duios: 

— Când te pregăteşti să te desparţi pentru totdeauna de 
cineva, trebuie să-i restitui darurile. Inapoiază-mi portretul, 
Raoul ! 

— Nu, nu, niciodată! 

— Atunci, zise ea cu un surâs care îl narcotiză, eu voi fi 
mai cinstită şi-ţi voi înapoia ceea ce mi-ai dat! 

— Ce anume, Josine? 

— Întâia noapte... În hambar... pe când dormeam, te-ai 
aplecat asupra mea, Raoul, şi ţi-am simţit buzele pe buzele 
mele. 

Luându-l de gât îi atrase capul spre ea şi buzele lor se 

uniră. 

— Ah, Josine, exclamă el, prăpădit de fericire, fă ce vrei 
cu mine, te iubesc... te iubesc mai presus de orice pe lumea 
asta! 

— Incă un cuvânt, Raoul, spuse ea oprindu-se. Simt că te 
voi iubi cu patimă şi că nu voi putea îndura să mă înşeli. În 
viaţa dumitale nu există o altă femeie, nu-i aşa? 

— Nu. 

— Şi Clarissa d'Etigues? 

Raoul simţea că-şi pierde cumpătul. 

— Chestie veche... un flirt fără importanţă. 

— Juri! 

— Îți jur pe Dumnezeul meu! 

— Cu atât mai bine! folosi ea o voce gravă. Să nu se 
amestece niciodată între noi! Altfel... 

Raoul o prinse tandru pe după talie. 

— Nu te iubesc decât pe tine, Josine, nu te-am iubit decât 
pe tine. Viaţa mea abia astăzi începe. Am să-mi număr iar 
anii şi zilele. Este a doua naştere a mea. 

CAD MĂŞTILE 


„Leneşa”! era o navă şlep la fel ca toate celelalte, destul 
de veche, cu vopseaua ştearsă dar curată şi bine îngrijită 
de o pereche de foşti pescari, doamna şi domnul Delatre. 

lnăuntru, şlepul era însă foarte confortabili. Trei încăperi 
mici dar strălucitoare şi două cabine separate printr-un 
salon. Aici trăiră Raoul şi Josephine Balsamo o lună 
întreagă. Soții Delatre, oameni tăcuţi şi posomorâţi, cu care 
Raoul căutase de mai multe ori să lege o conversaţie, 
vedeau de gospodărie şi bucătărie. Din când în când venea 
un mic remorcher şi trăgea şlepul o distanţă oarecare în 
susul Senei. 

Săptămâni de fericire nemărginită! Raoul făcu o 
adevărată risipă de entuziasm. Priveliştile minunate ce 
defilau, frumoasele biserici gotice, apusurile de soare şi 
nopţile luminoase, toate îi hrăneau nevoia de a-i face 
declaraţii înflăcărate Josinei. 

Josine, mai tăcută, surâdea ca într-un vis fericit. Fiece zi o 
apropia tot mai mult de amantul ei. Dacă mai întâi dăduse 
ascultare unui capriciu, acum simţea o dragoste fierbinte 
care făcea să-i bată inima şi-i arăta ce înseamnă fericirea 
de a iubi pe îndelete, de a se saţia de iubire, de a fi stăpâna 
unui trup tânăr de bărbat. 

Despre trecut, despre viaţa ei de până acum, nici un 
cuvânt nu mai merita să fie rostit. 

— Să nu vorbim niciodată despre asta, vrei, Raoul? 

— Păcat! răspunse Raoul, care-şi aducea aminte cu ciudă 
că Josephine ştia că el e Arsene Lupin şi dorea să se 
revanşeze. Nimic pe lume nu mă pasionează mai mult 
decât enigma vârstei tale şi isprăvile tale de un secol 
încoace. Am asupra acestei chestiuni câteva idei personale. 


1 În original: „Nonchalante” = Nepăsătoarea. 

Ea se uită la el curioasă. Raoul se folosi de momentul ei 
de şovăire şi continuă cu un ton căutat ironic: 

— Argumentaţia mea se reazemă pe două axiome: 1 nu 
există nici o minune, cum ai spus şi tu; 2 eşti fiica mamei 
tale. 

Ea zâmbi: 

— Un început inspirat! 

— Eşti fiica mamei tale, repetă Raoul, ceea ce înseamnă 
că a existat o contesă de Cagliostro. La douăzeci şi cinci 
sau treizeci de ani ea a uimit cu frumuseţea ei Parisul 
Imperiului al doilea şi a făcut furori la curtea lui Napoleon al 
III-lea. Cu ajutorul presupusului ei frate care o întovărăşea 
(frate sau amant, puţin importă), ea pusese la cale toată 
povestea că era urmaşa lui Cagliostro şi pregătise 
documentele false de care se servise poliţia ca să 
informeze pe Napoleon asupra presupusei fiice a Josephinei 
de Beacharnais şi a lui Cagliostro. Expulzată, ea călători 
prin Italia, Germania, apoi dispăru... pentru a reapare iarăşi, 
peste douăzeci şi doi de ani, sub trăsăturile identice ale 
adorabilei ei fiice, a doua contesă de Cagliostro. Eşti de 
părerea mea? 

Josephine se arătă nepăsătoare. El continuă: 

— Intre mamă şi fiică, asemănare perfectă... atât de 
perfectă încât aventura începe în mod cu totul firesc. De ce 
două contese? Nu va exista decât una singură, unică, cea 
adevărată, aceea care a moştenit tainele aşa-zisului ei tată, 
Joseph Balsamo, conte de Cagliostro. Şi când Beaumagnan 
face ancheta, ajunge bineînţeles să descopere documentele 
care înşelaseră odinioară poliţia lui Napoleon, precum şi 
seria de portrete şi miniaturi care fac mărturia existenţei 
unei singure vişnic tinere femei până la Fecioara lui 
Bernardino Luini, cu care întâmplarea a făcut să semene 
atât de ciudat. 

De altfel, există şi un martor: prinţul d'Arcole. Prinţul 
d'Arcole a văzut pe vremuri pe contesa de Cagliostro. A 

condus-o la Modana. O revede la Versailles. Şi când o 
descoperă acum, scoate un strigăt de uimire. 

— Ea e! Are şi acum aceeaşi vârstă! 

Şi tu-l mai înnebuneşti cu o mulţime de dovezi; îi repeţi 
întocmai cuvintele pe care le-a schimbat cu mama ta la 
Modana, îi povesteşti întocmai scena pe care ai găsit-o în 
jurnalul foarte amănunţit pe care mama ta îl scria despre 
tot ce i se întâmpla. 

Asta e tot. O mamă şi o fiică ce-şi seamănă, şi a căror 
frumuseţe evocă pânzele lui Luini. Punct. Mai există o 
femeie, probabil marchiza de Belmonte, care însă nu-ţi va fi 
semănând chiar aşa de tare şi a trebuit ca Beaumagnan să 
fie nebunul care e, ca să vă confunde. În rezumat, nimic 
dramatic, o aventură amuzantă şi atâta tot. 

Raoul tăcu. | se părea că Josephine Balsamo pălise şi că 
figura i se contractă. Îi venise şi ei rândul să fie denudată, şi 
lucrul acesta îl făcu să râdă. 

— Am nimerit-o, nu-i aşa? 

Ea ridică din umeri: 

— Trecutul îmi aparţine, zise ea, şi vârsta mea nu 
interesează pe nimeni. Poţi crede orice. 

El o cuprinse în braţe şi o sărută îndelung, tăindu-i 
aproape respiraţia. 

— Cred că ai o sută de ani, Josephine Balsamo, şi nu e 
nimic mai delicios decât să săruţi o centenară ca tine. Când 
mă gândesc că poate l-ai cunoscut pe Robespierre sau pe 
Ludovic al XVI-lea! 

La sfârşitul celei de a treia săptămâni, apăru Leonard. 
Într-o dimineaţă, Raoul zări cupeul cu cei doi cai prăpădiţi, 
cu care contesa plecă. 

Ea se întoarse de-abia pe seară. Leonard transportă pe 
„Leneşa” nişte pachete învelite în ştergare, pe care le lăsă 
în cala şlepului printr-un chepeng pe care Raoul nu-l ştia. 

Peste noapte, Raoul reuşi să deschidă şi să cerceteze 
baloturile. Conţineau dantele şi odăjdii de preţ. 

A treia zi, altă expediţie. Rezultat: un gobelin frumos din 
secolul al XVI-lea. 

In zilele când Josephine lipsea, Raoul se plictisea de 
moarte. Intr-o astfel de zi, când şlepul se afla aproape de 
Mantes, se duse în oraş, îşi închirie o bicicletă şi o porni la 
întâmplare, pe un drum de ţară. După ce mâncă la un han, 
ieşind dintr-un mic orăşel, văzu multă lume adunată în jurul 
unei vile. Se vindeau la licitaţie mobilă scumpă şi argintărie. 

Ca să-şi treacă timpul, făcu înconjurul casei. Văzând o 
scară rezemată de un gard, fără să-şi dea seama ce face, o 
rezemă de casă, se sui şi sări printr-o fereastră. 

Cineva dinăuntru scoase un strigăt. Raoul o zări pe 
Josephine Balsamo, care îşi reveni numaidecât în fire şi 
spuse cu o voce fabricată, să pară firească: 

— la-te-uită! Tu eşti, Raoul? Admiram tocmai o colecţie 
frumoasă de cărţi legate... Adevărate minuni! 

Atâta tot. Raoul examină cărţile şi băgă în buzunar trei 
exemplare unice, pe când Josephine, fără s-o vadă Raoul, 
şterpelea medalii vechi dintr-o vitrină. 

Coborâră scara. In mulţimea care umplea etajul de jos, 
nimeni nu-i luă în seamă. 

La circa trei sute de paşi îi aştepta trăsura. 

De aici înainte, la Pontoise, la Saint Germain, la Paris, 
unde „Leneşa” acostase chiar în faţa prefecturii de poliţie, 
ei operară împreună. 

De fiecare dată Raoul îşi descoperea talente nebănuite şi 
o pricepere cu adevărat de expert. Câteodată, în vreun 
magazin, la curse, la teatru, tovarăşa lui auzea un mic 
plescăit de limbă vesel, şi în mâinile amantului zărea un 
ceasornic sau la cravata lui vreun ac nou. Şi totdeauna cu 
acelaşi sânge rece, totdeauna cu aceeaşi seninătate a 
nevinovatului pe care nu-l ameninţă nici o primejdie. 

Ceea ce nu-l împiedica să asculte de toate sfaturile de 
prevedere, pe care le dădea Josephine Balsamo. Nu ieşeau 
din şlep decât îmbrăcaţi ca oameni din popor. In vreo 

stradă apropiată se urcau în trăsura care aştepta. Aici îşi 
schimbau hainele. Contesa nu se despărţea niciodată de o 
dantelă cu flori mari, brodate, care-i servea de voaletă. 

Într-o seară se întâlniră pe neaşteptate cu Beaumagnan, 
baronul d'Etigues şi Bennetot. Cei trei prieteni intrau în 
teatrul Variétés. 

— Haide după ei, zise Raoul. 

Contesa şovăia. El stărui şi o convinse. 

— Cum! ni se prezintă un asemenea prilej şi să-l ratăm? 
Aş rămâne neconsolat. 

Intrară amândoi şi se instalară într-o lojă întunecoasă. 
Avură timp o clipă, până să se ridice draperia, să vadă într- 
altă lojă de lângă scenă silueta lui Beaumagnan şi a celor 
doi prieteni ai lui. 

Dar oare ce căuta Beaumagnan, om al bisericii şi cu fire 
ascetică, într-un teatru bulevardier!, în care se juca tocmai 
o revistă excesiv de decoltată şi care nu-l putea interesa? 

Raoul îi puse Josephinei Balsamo această întrebare. Ea 
nu răspunse, arătând o indiferenţă, din care Raoul înţelese 
că tânăra femeie nu voia să-i ceară ajutorul în această 
afacere şi că ar prefera să nu-l vadă amestecându-se în ea. 

— Fie, îi zise el mândru. Fie! Fiecare pe drumul lui şi vom 
vedea cine va reuşi mai bine. 

Pe scenă dansau femei goale. Se da o revistă de 
actualitate. Artista principală era acoperită toată de 
bijuterii. Un bandou cu pietre preţioase îi acoperea fruntea. 

În antract Raoul trecu pe lângă loja celor trei complici. 
Plecaseră. 

— Nu mai avem nimic de făcut aici! îi spuse contesei 
când se-ntoarse la ea. 

În clipa asta, cortina se ridică din nou. Artista apăru iar 
pe scenă. De data aceasta bandoul de pe frunte se vedea 


1 Teatru bulevardier = unele teatre, deschise pe la sfârşitul secolului 
trecut pe bulevardele Parisului, jucau piese uşoare, farse, cu temă 
erotică. 

mai bine. Raoul numără pietrele. Erau şapte la număr şi 
mari, aproape cât nucile. 

— Şapte! Se gândi Raoul. lată de ce a venit Beaumagnan. 

Pe când Josephine Balsamo se îmbrăca, Raoul reuşi să 
afle de la o plasatoare că artista se numea Brigitte 
Rousselin şi că locuia într-o casă veche din Montmartre, de 
unde venea în fiecare zi, însoţită de o servitoare foarte 
devotată, anume Valentine ca să ia parte la repetițiile 
piesei viitoare şi la reprezentații. 

A doua zi dimineaţa, la ora 11, Raoul părăsea “Leneşa”. 
Mâncă într-un restaurant din Montmartre şi, la prânz o luă 
pe strada în care locuia artista. Alături se afla o clădire. 

Etajul întâi părea sigur nelocuit căci nu avea perdele la 
ferestre. Aşteptă o clipă, când portăreasa se depărtase de 
casă, şi o luă în sus pe scară, până la etajul nelocuit. Aici 
forţă uşa, intră, deschise o fereastră ce da deasupra 
acoperişului casei învecinate, se asigură că nimeni nu-l 
vede şi sări pe el. 

In apropiere se afla o ferestruică a podului. Trecu prin ea 
în casa artistei. 

Sub el, adică la etajul întâi, se auzeau voci de femei. 
Aplecându-se cât putu mai mult peste rampa scării, Raoul 
trase cu urechea şi înţelese că artista mânca în sufragerie, 
pe când servitoarea făcea curăţenie în odaia de culcare şi 
de toaletă. 

— Am terminat! exclamă Brigitte Rousselin, întorcându- 
se în dormitor. Ah, dragă Valentine, ce fericire că n-am 
repetiţie astăzi... mă culc iar şi nu mă mai scol până 
dimineaţă. 

Ziua aceasta de odihnă îi cam strica socotelile lui Raoul 
care nădăjduia ca în absenţa Brigittei Rousselin, să-i 
percheziţioneze liniştit locuinţa. Aşteptă însă răbdător, 
sperând că-l va ajuta vreo întâmplare norocoasă. 

Trecură câteva minute. Brigitte fredona melodii din 
revista ei, când deodată auzi soneria. 

— Cine o fi? Nu aştept pe nimeni astăzi. Du-te vezi cine e, 
Valentine! 

Servitoarea cobori scara. Se auzi zgomotul uşii trântite 
apoi se întoarse şi spuse: 

— E de la teatru - un secretar al directorului a adus 
scrisoarea asta... 

— Dă-o încoa. L-ai poftit în salon? 

— Da. 

Raoul o zări în uşă pe actriţă. Servitoarea îi dădu plicul. 
Brigitte îl desfăcu şi citi cu voce înceată: 

„Draga mea, încredinţează secretarului meu bandoul cu 
nestemate pe care-l porţi pe frunte. Am nevoie de el ca 
model. E urgent. Diseară ţi-l voi înapoia la teatru.” 

Auzind acestea, Raoul tresări: 

— l-auzi! gândi el, bandoul cu cele şapte pietre! Oare şi 
directorul ştie de afacere? 

Şi Brigitte Rousselin îi face cumva pe plac? 

Se linişti însă repede, căci femeia murmură: 

— Imposibil. Am făgăduit bandoul altcuiva. 

Ea intră în budoar şi se întoarse cu un plic, pe care-l dădu 
servitoarei. 

— ÎI cunoşti pe secretar? L-ai văzut la teatru? 

— Nu, e desigur unul nou. 

— Să-i spuie directorului că-mi pare rău că nu-l pot 
satisface şi că-i voi explica motivele diseară la teatru. 

Valentine cobori iarăşi. Trecu destul de mult timp. 
Brigitte se aşezase la pian şi făcea exerciţii de cânt, din 
care cauză probabil Raoul nu mai putuse percepe zgomotul 
uşii. 

În clipa aceea văzu o umbră care se strecura pe scară şi 
se îndrepta spre budoar. Raoul se gândi: 

„Valentina se întoarce. Incepusem să cred că s-a 
întâmplat ceva. Nu-mi prea miroase a bine secretarul acela 
necunoscut care a venit să ia giuvaerul! Slavă Domnului, n- 
a fost nimic şi omul a plecat!” 

Dar deodată, în mijlocul unei melodii, pianul se opri 
brusc, scaunul pe care şedea artista se răsturnă cu zgomot; 
se auzi vocea ei îngrijorată care spunea: 

— Cine eşti dumneata? Ah! Secretarul, nu-i aşa? 
Secretarul cel nou... Dar ce doreşti, domnule, de la mine? 

— Domnul director mi-a poruncit să aduc bandoul. De 
aceea trebuie să stărui... 

— Dar ţi-am trimis răspunsul... bâigui înspăimântată 
Brigitte... Servitoarea ţi-a dat doar scrisoarea... De ce n-a 
venit cu dumneata? Valentine !... 

Ea strigă de mai multe ori îngrozită. 

Uşa se închise brutal. Raoul auzi un zgomot de scaune 
răsturnate de luptă, apoi un strigăt disperat: „Ajutor!” 

Raoul cobori scara într-un suflet şi se năpusti la 
întâmplare asupra unei uşi. Pătrunse într-o odaie în mare 
dezordine. Nevăzând pe nimeni, străbătu odaia până la 
cabinetul de toaletă, apoi în budoar unde-şi închipuia că se 
dăduse lupta. 

Din prima clipă zări, cu toate că era destul de întuneric, 
obloanele ferestrelor fiind lăsate, pe un bărbat stând pe jos, 
în genunchi şi strângând de gât o femeie. Horcăiturile ei se 
amestecau cu înjurăturile lui. Nu mai era de aşteptat. 

Raoul se năpusti asupra lui cu atâta putere, încât 
bărbatul trebui să dea drumul femeii. Se rostogoliră 
amândoi până la sobă, de care Raoul se lovi destul de tare. 
Asasinul era mai greu decât el şi lupta nu putea dura mult 
între adolescentul gingaş şi bărbatul acela zdravăn şi cu 
muşchi puternici. De fapt, după o clipă, unul din ei se 
desfăcu din strânsoare şi se ridică, pe când celălalt rămase 
întins gemând. Acela care se ridicase nu era asasinul ci 
Raoul. 

El se aplecă asupra tinerei actriţe şi luând-o în braţe, o 
puse pe pat. 

— Nu ţi-a făcut nimic, nu-i aşa, domnişoară? Nu-ţi fie 
frică. Nu mai ai de ce te teme, şi pentru mai mare 

siguranţă... 

Raoul trase repede perdelele, smulse şnururile şi legă 
bine cu ele mâinile omului. Lumina pătrunzând în odaie, 
Raoul întoarse faţa asasinului ca s-o vadă mai bine. 

Dar scoase un strigăt de uimire. Era uluit. Murmură, de- 
abia crezându-şi ochilor: 

— Leonard... Leonard. 

Continuă să-l lege, strângând bine sforile destul de 
groase; îi înfăşură apoi capul cu un prosop şi-l târî în odaia 
de culcare unde-l legă de piciorul patului. Se-ntoarse apoi la 
tânăra femeie care continua să geamă. 

— S-a sfârşit, îi zise el. N-ai să mai dai ochi cu el. 
Linişteşte-te. Mă duc să văd ce e cu servitoarea, ce i-a 
făcut, că nu s-a întors! 

Nu era prea îngrijorat. O găsi în etajul de jos într-un colţ 
al salonului, exact în starea în care-l lăsase şi el pe Leonard, 
adică fără putinţă de a se mişca sau de a scoate vreun 
sunet. 

Era însă o femeie curajoasă. De cum o dezlegă, îşi veni 
îndată în fire, înţelese situaţia şi se arătă gata să urmeze 
ordinele pe care i le dădu Raoul: 

— Sunt agent de poliţie. Am scapăt-o pe stăpâna 
dumitale. Du-te la ea şi îngrijeşte-o. Eu mă duc să-l descos 
pe individul acela, şi să văd dacă n-are cumva complici. 

Raoul ieşi afară din casă, se duse la poartă şi o crăpă 
puţin, atât ca să poată arunca o privire în stradă. 

Puțin mai departe în stradă zări cupeul Josephinei, aşa 
cum se aşteptase. 

Pe capră se afla un servitor tânăr de tot, pe care-l văzuse 
de câteva ori cu Leonard şi pe care-l chema Dominique. 

Dar în trăsură nu se află cumva alt complice? Şi cine era 
el? 

Raoul nu închise poarta. Bănuielile lui se confirmau şi 
acum nimic pe lume nu l-ar fi putut împiedica să meargă 
până la capăt. Se întoarse iar în casă şi urcându-se la 

primul etaj, intră în odaia unde se afla cel legat. Observase 
că în luptă, din buzunarul lui Leonard ieşise un fluier mare 
de lemn, legat cu o sfoară şi Leonard îl vârâse iar îngrijit la 
locul lui. Probabil că fluierul servea în caz de primejdie să 
dea de ştire complicilor. Sau poate să-i anunţe că drumul 
era liber şi afacerea reuşise? 

Raoul adoptă părerea din urmă. Crăpă puţin fereastra şi 
fluieră scurt. 

Şi ascuns după perdea, aşteptă. 

Uşa se deschise, Josephine Balsamo intră. 

Intră liniştită şi cu atâta curaj, parcă ar fi făcut o vizită 
unei bune prietene. 

Raoul închisese uşile de comunicaţie cu celelalte odăi, ca 
scena dintre el şi Josephine să n-aibă martori. 

În clipa aceasta, Josephine zări şi ea pe Raoul şi corpul 
legat cobză al lui Leonard, pe care-l recunoscu după haine. 

Tânărul putu să-şi dea seama acum de puterea de 
stăpânire de care era capabilă Josephine. Nu se fâstăci 
deloc, nu-şi pierdu deloc cumpătul, dând cu ochii de Raoul 
şi văzându-l pe Leonard scos din luptă. Părea că, 
stăpânindu-şi nervii, se întreba: 

— Ce înseamnă asta? Ce caută aici Raoul? Şi cine a legat 
pe Leonard? 

În cele din urmă, scoţându-şi voaleta, ea întrebă, căci se 
părea că numai asta o interesează. 

— De ce mă priveşti aşa, Raoul? 

El zăbovi câtva timp cu răspunsul. Vorbele pe care voia 
să le rostească s-ar fi voit teribile. Se uită la ea pătrunzător, 
ca să nu piardă nici o tresărire a muşchilor obrazului ei, nici 
o clipire a ochilor. 

— Brigitte Rousselin a fost asasinată. 

— Brigitte Rousselin? 

— Da, actriţa de aseară, aceea cu banjoul de nestemate. 
Şi n-ai să îndrăzneşti să spui că nu ştii cine e femeia 
aceasta, de vreme ce eşti aici, la ea, şi de vreme ce i-ai 


76 


poruncit lui Leonard să-ţi dea de veste când omorul a fost 
săvârşit. 

Ea se arătă de-a dreptul îngrozită. 

— Leonard? 

— Da, afirmă el. El a omorât-o pe Brigitte. 

Josephina se lăsă să cadă pe un scaun; murmură : 

— Mizerabilul... Cum se poate s-o fi omorât? Doamne, şi 
mi-a făgăduit de atâtea ori că n-o să omoare! Ah, nu vreau, 
nu pot să cred... 

Era sinceră sau juca teatru? Leonard voise s-o gâtuie pe 
victimă sub impulsul unui moment de nebunie, sau după 
instrucţiunile ei, care ordonau crima dacă viclenia nu putea 
avea succes?... Întrebări neliniştitoare, pe care Raoul şi le 
punea fără să le poată da răspunsuri. 

Josephine Balsamo ridică capul, se uită la Raoul cu ochii 
plini de lacrimi, apoi întinse mâinile rugătoare spre el. 

— Raoul... Raoul... de ce mă priveşti astfel? Nu mă acuzi, 
nu mă poţi acuza, nu-i aşa? N-am ordonat eu crima! Crezi 
că eu am ştiut? Nu, Raoul, jură că nu crezi una ca asta! Ah, 
Raoul, dragul meu Ravoul!... 

El o împinse brutal pe scaun. Apoi, după ce făcu câţiva 
paşi în lungul şi în latul odăii, se apropie iarăşi de contesa 
de Cagliostro şi o apucă de umeri. 

— Ascultă-mă, Josine, pronunţă rar cu vocea unui 
duşman, nu aceea a unui amant, ascultă-mă! Dacă până 
într-o jumătate de oră nu lămureşti toată afacerea şi toate 
maşinaţiile la care te dedai, voi proceda cu tine cum ai 
proceda faţă de o duşmancă de moarte. Te voi scoate cu 
forţa din această casă şi, fără să stau pe gânduri nici o 
clipă, mă voi duce imediat la poliţie şi voi denunta crima pe 
care complicele tău Leonard a săvârşit-o asupra Brigittei 
Rousselin... După asta, ai să te descurci cum vei şti! Ei, 
acum, dă-i drumul, mărturiseşte!... 

AVEREA REGILOR FRANŢEI 


Războiul se declarase. Şi se întâmpla într-un moment 
ales de Raoul, când deţinea un ascendent major şi când 
Josephine Balsamo, luată pe neaşteptate, se simţea slăbită 
în faţa unui atac pe care niciodată nu l-ar fi bănuit atât de 
violent şi de necruţător. 

Ea recurse la mângâieri, la plâns, la făgăduieli, la tot 
arsenalul secret muieresc, dar Raoul se arătă intransigent. 

— Vei vorbi! M-am săturat de toate tainele astea! Ţie ţi-o 
fi plăcând, dar mie nu! Mie îmi place ca totul să fie clar. 

— Dar ce vrei, să pătrunzi tainele vieţii mele? 

— Tăinuieşte-ţi trecutul, dacă vrei, nu-mi pasă de el, 
răspunse Raoul. Ceea ce vreau să ştiu e afacerea care mă 
interesează şi pe mine. Spune-mi ce drum urmăreşti, căci 
nu vreau să risc să dau de o crimă! Pot să fur, dar să omor 
nu! M-ai priceput, Josine? 

— Nici eu nu vreau, răspunse ea. 

— Se prea poate, dar pe alţii îi pui să omoare! 

— Nu-i adevărat! 

— Atunci, vorbeşte! Explică-te! 

Ea îşi frângea mâinile oftând şi protestând, dădea 
impresia că este sinceră. 

— Nu pot... nu pot!... 

— De ce? Cine te împiedică să-mi spui şi mie ceea ce ştii 
despre afacere, ceea ce ţi-a mărturisit Beaumagnan? 

— Aş prefera să nu te bag în porcăria asta, murmură ea, 
să nu ai de-a face cu omul acesta! 

El izbucni în râs. 

— Fleacuri! Ţi-e frică de mine. N-ai încredere. Şi-apoi 
afacerea e prea bună şi vrei s-o păstrezi numai pentru tine. 
Bine. Fie! Să plecăm. Poate că afară ai să judeci altfel! 

O luă în braţe şi-o aruncă pe umeri, aşa cum făcuse şi 

prima dată, la picioarele stâncilor. Apoi se îndreptă spre 
uşă. 

Înfricoşată, Josephine strigă: 

— Stai, opreşte-te! Ce vrei să ştii? adăugă ea, după ce o 
aşeză iar pe scaun. 

— Tot! replică el, şi mai întâi motivul prezenţei tale aici, 
pentru ce a omorât-o mizerabilul pe Brigitte Rousselin. 

Vocea ei abia se auzi. 

— Bandoul cu pietre... 

— N-au valoare! Sunt pietre false... 

— Da, dar sunt şapte... Şi se pare că şi alţii erau pe 
urmele lor. 

— Cine? 

— Trimişi ai contesei de Belmonte. 

— lar femeia aceea? Ei şi, asta era un motiv s-o omoare 
pe Brigitte?... 

— Şi-o fi pierdut capul, îi spusesem că-mi trebuie bandoul 
cu orice preţ. 

— Socotesc, mai degrabă, că acei care dau târcoale 
Brigittei sunt Beaumagnan şi prietenii lui. Dar tu nu eşti de 
talie să te măsori cu Beaumagnan. Lasă-mă pe mine să 
conduc. Dacă vrei să reuşeşti, n-o poţi face decât cu 
ajutorul meu. 

Josine şovăi. Se înclină în faţa acestei voințe neînfrânate 
şi în faţa acestei energii, pe care nimic n-o putea face să se 
frângă. 

— Fie, spuse ea. Voi vorbi. Dar de ce aici? 

— Aici şi nu în altă parte, insistă Raoul, ştiind bine că 
dacă îi dă răgaz, contesa va căpăta din nou curaj şi nu va 
mai putea scoate nimic de la ea. 

— Fie, zise ea, resemnată, cedez, deoarece dragostea 
noastră e în joc, iar tu pari că te sinchiseşti foarte puţin de 
ea. 

Raoul avu un sentiment profund de mândrie. Acum el era 
stăpânul. O silise pe Josephine Balsamo să i se supună şi 

reuşise să-i tempereze propria sa dragoste. Sărutări, 
mângâieri, seducţie, patimă - nu se mai temea de nimic, 
căci cu o clipă înainte fusese cât pe aci să rupă legătura cu 
Josephine şi totuşi rămăsese foarte liniştit. 

El luă cuvertura groasă de pe masă şi o aruncă peste 
Leonard, apoi se întoarse şi se aşeză lângă Josine. 

— Ascult! 

Ea îi aruncă o privire în care se putea citi o furie 
neputincioasă, glasul abia i se auzi: 

— Faci o greşeală! Profiţi că m-ai prins la strâmtoare ca 
să mă sileşti să-ţi povestesc lucruri pe care şi aşa ţi le-aş fi 
povestit odată, de bunăvoie. E o umilinţă inutilă pe care mi- 
o impui, Raoul. 

El repetă impasibil: 

— Aştept. 

— Bine, fie, dacă vrei. Îți voi face un raport scurt. Aşa se 
cheamă la poliție, nu? 

Acum douăzeci şi doi de ani, în lunile care au precedat 
războiul din 1870, între Franţa şi Prusia, cardinalul de 
Bonnechose, arhiepiscop de Rouen şi senator, trecând prin 
tinutul acesta, fu surprins de o ploaie teribilă şi trebui să 
caute adăpost în castelul Gueures, în care locuia pe atunci 
ultimul său proprietar, cavalerul des Aubes; aici cină. 
Noaptea, retrăgându-se în odaia care-i fusese pregătită, 
cavalerul des Aubes, un bătrân de nouăzeci de ani, îi ceru 
audienţă. lată rezumatul confidenţelor ciudate pe care le 
făcu atunci cavalerul şi pe care cardinalul le-a scris mai 
târziu. Le ştiu pe dinafară: 

„Monseniore, pe vremea  teroarei'! aveam vreo 
doisprezece ani, eram orfan şi o întovărăşeam în fiecare zi 
pe mătuşa mea des Aubes la închisoarea apropiată, unde 
ea împărțea ajutoare şi îngrijea de bolnavi. Erau închişi fel 


1 Teroarea este o perioadă a Revoluţiei Franceze, între septembrie 1793 
şi iulie 1794 (căderea lui Robespierre), marcată prin sumare execuţii, cu 
ajutorul ghilotinei. 

de fel de oameni, care erau judecaţi şi osândiţi la 
întâmplare. Astfel avui prilejul să fac cunoştinţă cu un 
bătrân despre care nimeni nu ştia nici cum îl cheamă, nici 
de ce fusese arestat. Îngrijirile mele i-au insuflat încredere 
şi în seara zilei când fu judecat şi condamnat să i se taie 
capul, îmi spuse: 

— Copilul meu, mâine în zori voi fi dus la eşafod şi voi 
muri, fără ca cineva să ştie cine sunt. Asta e dorinţa mea. 
Nu-ţi voi spune nici ţie numele. lţi încredinţez însă o 
misiune foarte importantă. Sunt sigur, copilul meu, că vei fi 
la înălţimea datoriei şi că vei păstra o taină de care atârnă 
interese din cele mai grave. 

Îmi spuse apoi că e preot şi că e depozitarul unei bogății 
incalculabile în pietre preţioase. Zece mii de pietre 
preţioase au fost puse cu timpul în ascunzătoarea cea mai 
sigură. Într-un loc din regiunea Caux!, unde toată lumea 
putea să se învârtească, se afla o piatră mare de hotar în 
mijlocul unor anumite câmpii şi livezi. Piatra aceasta de 
granit, vârâtă aproape cu totul în pământ şi înconjurată de 
mărăcini, avea pe suprafaţa superioară două-trei găuri, 
pline cu pământ pe care crescuseră iarbă şi flori sălbatice 
de câmpie. 

În aceste găuri, în care, la nevoie, se scotea pământul, ca 
apoi să fie pus la loc cu grijă, erau ascunse splendidele 
pietre pe măsură ce se strângeau. Acum găurile erau pline 
şi nemaiîncăpând în ele nestematele, pietrele noi fuseseră 
puse într-o casetă de lemn şi îngropate lângă piatră, câteva 
zile înainte de arestarea lui. 

El îmi indică exact locul şi-mi comunică o formulă 
compusă numai dintr-un cuvânt care, dacă aş uita locul, m- 
ar face să-l găsesc foarte uşor. 

Mă puse să-i făgăduiesc că, după ce se vor întoarce 
vremurile liniştite, voi asista totdeauna la liturghia din 


1 Caux = regiune din Normandia, în care se află şi localităţile Fécamp şi 
Etretat. 

prima zi de Paşti la biserica din satul Gueures. 

Într-o duminică oarecare de Paşti voi zări lângă cădelniţă 
un om îmbrăcat în negru. Spunându-i acestui om numele 
meu, el mă va conduce lângă un candelabru de alamă cu 
şapte braţe, ce nu se aprindea decât în zilele de sărbători. 
După acest gest al străinului, eu trebuia să-i împărtăşesc 
formula de revelare a comorii. 

Acestea erau semnele de recunoaştere după care eu 
trebuia să-l conduc la piatra de hotar. 

Am făgăduit pe tot ce aveam mai scump că voi asculta 
de instrucţiunile căpătate. A doua zi bietul preot fu 
decapitat. 

Monseniore, cu toate că eram foarte tânăr, mi-am ţinut 
cu sfinţenie jurământul dat. Mătuşa mea a murit. Eu m-am 
înrolat copil de trupă şi am luat parte apoi la toate 
războaiele Directoratului? şi Imperiului?. Când a căzu 
Napoleon, aveam treizeci şi trei de ani. Fui eliberat cu 
gradul de colonel. Mă dusei numaidecât în taină să caut 
piatra. O găsii uşor. Apoi în prima duminică de Paşti, de 
după liberare, în 1816, mă dusei la biserica din Gueres şi 
văzui în altar candelabrul cu şapte braţe. Dar nu veni nici 
un om îmbrăcat în negru. 

Am revenit şi în anul următor şi în toţi anii de atunci, căci 
între timp cumpărasem castelul Gueres, care era de 
vânzare. Aşteptam în fiecare an pe străin, dar în zadar. 
Sunt cincizeci şi cinci de ani de când aştept şi n-am auzit 
nici măcar vorbindu-se de ceva ce ar avea legătură cu 
această poveste. Piatra se află tot acolo. Sfeşnicul se 
aprinde în zilele de sărbători. Doar omul în negru n-a apărut 
la întâlnire. 

Ce trebuie să fac? Să duc cu mine în mormânt taina? De 
astăzi însă sunt liniştit. Numai Dumnezeu ţi-a îndreptat 


1 Directorat: perioadă a Revoluţiei Franceze, din octombrie 1795 până 
în noiembrie 1799, înlocuită de Consulat. 
> Primul Imperiu = instaurat de Napoleon | la 1804, a durat până la 
căderea acestuia în 1815. 

82 


paşii încoace, monseniore, Dumnezeu a voit să-ţi confesez 
totul, ca să pot muri liniştit. 

Cardinalul Bonnechose ascultase fără să întrerupă. El 
spuse cavalerului că povestea i se pare de necrezut. 

Atunci cavalerul se duse şi după o clipă se-ntoarse cu o 
casetă de lemn. 

— lată caseta despre care ţi-am vorbit, monseniore, şi pe 
care am găsit-o lângă piatră. Am socotit că e mai bine s-o 
iau cu mine. la-o acum, monseniore, şi pune pe cineva să 
preţuiască cele vreo sută de nestemate ce se găsesc în ea. 

Stăruinţa cavalerului şi dovezile pe care le aducea 
convinseră pe cardinal care se hotări să cerceteze această 
afacere şi să înştiinţeze pe bătrân dacă va descoperi ceva. 

Convorbirea se sfârşi cu această făgăduială pe care însă 
cardinalul nu putu s-o aducă multă vreme la îndeplinire din 
pricina evenimentelor. 

Venise războiul dintre Franţa şi Prusia, apoi căderea 
Imperiului!. Şi lunile treceau. 

Când oraşul Rouen fu ameninţat de trupele cotropitoare, 
cardinalul voi să trimită în Anglia oarecare documente 
importante. Se folosi de prilej ca să trimită şi caseta. La 4 
decembrie, în ajunul zilei când germanii erau să intre în 
oraş, un servitor credincios al amiralului, anume Jaubert, 
porni cu o cabrioletă spre Havre unde trebuia să se 
îmbarce. 

După două zile, cardinalul află că într-o pădure de lângă 
Rouvray, la zece kilometri de Rouen, fusese găsit cadavrul 
lui Jaubert. Cardinalului i se aduse geamantanul cu 
documente. Cabrioleta şi calul dispăruseră şi împreună cu 
ele şi caseta. Cu toate cercetările nu se putu stabili cine 
erau făptaşii. 

Pe la începutul lui ianuarie, cardinalul primi o ştafetă de 


1 Este vorba de al doilea Imperiu, instaurat de Louis Napoleon 
Bonaparte (Napoleon al Ill-lea), nepot al lui Napoleon |, la 1852. S-a 
prăbuşit în 1870, în urma înfrângerii de la Sedan. 

la cavalerul des Aubes. Moşneagul nu putuse supravieţui 
înfrângerii suferite de patrie. Înainte de a muri, el scrisese 
aceste rânduri, aproape neciteţe: „Cuvântul formulei care 
arată locul pietrei este gravat în fundul casetei... 
Candelabrul l-am îngropat în grădina mea...” 

Astfel nu mai rămânea nimic din toată afacerea. Cum 
nimeni nu văzuse nestematele, monseniorului îi fu teamă 
că oamenii n-aveau să creadă această fantastică poveste, 
ci va fi socotită drept aiureala unui bătrân ramolit. De 
aceea nu suflă nici o vorbă nimănui despre cele ce aflase. 
Dar ca să-şi uşureze inima, el scrise memoriul în care 
povestea tot ce se aflase la castelul de Gueres şi tot ce se 
mai întâmplase după aceea. Memoriul acesta el uită să-l 
ardă uitând apoi pe unde l-a ascuns. Astfel, la câţiva ani 
după moartea lui, el fu găsit într-una din cărţile lui de 
teologie, când i s-a vândut biblioteca la licitaţie. 

— Cine l-a găsit? 

— Beaumagnan. 

Josephine Balsamo povestise toată afacerea cu vocea 
egală, monotonă, ca pe o lecţie învățată pe de rost. 
Ridicând ochii ea fu uimită de expresia feţei lui Raoul. 

— Ce ţi-e? Îşi suflă nasul tulburată. 

— Povestea asta mă pasionează. Gândeşte-te, Josine, că 
prin confidenţele celor trei bătrâni care şi-au transmis 
sfeşnicul ne întoarcem înapoi cu mai bine de un secol şi 
astfel, ne apropiem de o legendă, mai bine zis - de o taină 
care datează din evul mediu. Inelele lanţului merg 
neîntrerupt până la Beaumagnan. Continuă, Josine! Ne 
aflăm pe calea cea bună. S-o pornim împreună şi vom 
culege cu siguranţă roadele strădaniei noastre. 

— Descoperirea memoriului, continuă ea, îl înnebuni pe 
Beaumagnan. Largi orizonturi se deschideau în faţa lui. El 
reuşi să convingă pe unii din superiorii! lui, îi entuziasmă 


1 Compania lui Isus = ordin iezuit religios, fondat in 1540 de Ignaţiu de 
Loyola, foarte ierarhizat, a avut un rol nefast, prin persecutarea aşa 

pentru acapararea nestematelor, reuşind să-şi însuşească 
toate influenţele de care dispuneau iezuiţii. 

Cu ajutorul lor, reuni un grup de doisprezece boieraşi mai 
mult sau mai puţin cinstiţi şi mai mult sau mai puţin 
îngropaţi în datorii, cărora nu le dezvălui decât o parte din 
taină şi pe care îi organiză într-o adevărată asociaţie de 
conspiratori, gata la orice. Fiecare dintre ei îşi avea câmpul 
lui de activitate, fiecare sfera lui de investigaţii. 
Beaumagnan îi avea la cheremul lui prin banii pe care li-i 
dădea. 

Doi ani de cercetări amănunțite au dus la rezultate care 
nu sunt deloc neglijabile. Mai întâi aflară că preotul 
decapitat fusese Nicolas, casierul mânăstirii Fécamp. Apoi 
descoperiră o ciudată corespondenţă schimbată pe vremuri 
între toate mânăstirile Franţei din care se vedea că 
odinioară acestea plăteau o dijmă pentru constituirea unui 
tezaur comun, o rezervă, în vederea unor eventuale lupte 
sau cruciade ale bisericii. Un consiliu compus din şapte 
membri administra aceste bogății, dar numai unul dintre ei 
ştia locul unde se depozitau. 

Revoluţia a distrus toate aceste mânăstiri. Dar bogăţiile 
existau. Fratele Nicolas fusese ultimul lor paznic. 

O mare tăcere urmă acestor cuvinte ale Josephinei 
Balsamo. Curiozitatea lui Raoul nu fusese dezamăgită. 
Simţea o emoție copleşitoare. 

— Ce aventură măreaţă! Dacă fratele Nicolas a spus 
adevărul, dacă nestematele au fost ascunse în piatră, 
atunci o mare avere e de găsit. Se poate spune că 
moştenirea lăsată de evul mediu trebuie să valoreze acum 
peste un miliard de franci. Şi toate aceste milioane fără 
număr pe care le-au strâns mii şi mii de călugări, tot obolul 
acesta uriaş al întregului popor creştin şi al marilor epoci de 
fanatism, toată averea aceasta se află într-o piatră de 
hotar, în mijlocul unei livezi normande! E sau nu o poveste 


zişilor „eretici”. 

năucitoare? 

El se aşeză iar lângă tânăra femeie, parcă voia să pună 
capăt dintr-odată declamaţiilor sale fără rost; apoi o întrebă 
cu voce mai caldă, persuasivă: 

— Şi rolul tău în această aventură, Josephine Balsamo? 
Tu ce ai aflat? Ai moştenit oare de la Cagliostro vreo 
indicație lămuritoare? 

— Numai câteva cuvinte, răspunse Josephine Balsamo. 
Pe lista celor patru enigme pe care o am, e scrisă în dreptul 
formulei: „Averea regilor Franţei”! această notiţă: /ntre 
Rouen, Havre şi Dieppe. 

— Va să zică ai căutat şi tu? 

— Da, dar fără să ştiu nimic sigur... 

— Şi afară de tine mai caută şi altă femeie? O privi cu 
insistenţă în ochi. Aceea care a omorât pe cei doi prieteni ai 
lui Beaumagnan? 

— Da, zise ea, marchiza de Belmonte care e, cred o 
urmaşă a lui Cagliostro. 

— Şi tu n-ai descoperit nimic? 

— Nimic, până în ziua când am dat de Beaumagnan. 

— Care a voit să răzbune moartea prietenilor lui? 

— Da. 

— Şi Beaumagnan ţi-a povestit încetul cu încetul tot ce 
ştia? 

— Da. 

— Nesilit? 

— Nesilit... 

— Şi aşa ai ghicit că urmărea acelaşi scop ca şi tine şi te- 
ai folosit de dragostea pe care i-o inspirai ca să-l faci să-ţi 
mărturisească... 

— Da, răspunse ea sinceră, plecând capul. 

— Dar descoperirile lui se reduceau numai la câteva date 
istorice, destul de vagi nu-i aşa? 

— Da. 


1 Aventurile lui Arsene Lupin, volumul „Enigma acului scobit”. 

— Şi braţul de sfeşnic pe care l-am descoperit eu este 
primul lucru găsit? 

— Da. 

— Sigur nu este, căci de când te-ai despărţit de el, a mai 
putut afla unele lucruri. 

— Ce anume? întrebă ea neliniştită. 

— De ceva sunt sigur. Aseară Beaumagnan a venit la 
teatru. De ce? Pentru că Brigitte purta pe frunte un bandou 
compus din 7 pietre. A voit să-şi dea seama, desigur, ce 
înseamnă cele şapte pietre şi fără îndoială că ela pus să se 
supravegheze azi dimineaţă casa Brigittei. 

— Dacă e aşa, nu mai putem afla nimic. 

— Ba putem şti, Josine! 

— Cum, de unde? 

— De la Brigitte Rousselin. 

Ea tresări. 

— Brigitte Rousselin?... 

— Desigur, zise el liniştit, e de ajuns s-o întreb. 

— S-o întrebi pe Brigitte? 

— Fireşte, de ea vorbesc. 

— Deci atunci... trăieşte? 

— Cred şi eu! răspunse el. 

Obrazul Josinei clocoti apoi de o neputincioasă furie ce o 
luă în stăpânire. 

— Te implor, contesă de Cagliostro, nu-mi arunca priviri 
atât de feroce. Dacă nu te-aş fi speriat, nu te-ai fi hotărât 
niciodată să-mi povesteşti toată aventura, şi ce ne-am fi 
făcut? Într-o bună zi Beaumagnan ar pune mâna pe miliard, 
iar Josephine ar rămâne să-şi muşte degetele. Haide, 
înlocuieşte ochii aceştia încărcaţi cu ură c-un zâmbet 
frumos! 

Josine îşi revenea greu. 

— Ai avut îndrăzneala asta... ai îndrăznit... Şi toate 
amenințările, tot şantajul era ca să mă faci să vorbesc; 
toate au fost comedie? Ah, Raoul, nu te voi ierta niciodată! 

— Ba da, ba da, luă el lucrurile în uşor, ai să mă ierţi. Ţi- 
am atins puţin amorul propriu, care n-are nimic de-a face 
cu amorul nostru, draga mea. Intre oameni care se iubesc 
ca noi, nu există scăpare. Intr-o zi se supără unul, într-alta 
celălalt... până când ajung să se înţeleagă şi nu se mai 
ceartă. 

— Dacă n-o rup mai înainte, răspunse ea între dinţi. 

— S-o rupă? De ce, pentru că am aflat oarecare secrete 
de-ale tale? 

Dar Josephine părea atât de necăjită, încât Raoul, cuprins 
de un râs odihnitor, trebui să-şi întrerupă explicaţiile. 

— Doamne, ce comică e! Doamna e supărată! ! Cum, nu 
ne mai putem juca unul altuia câte o mică festă? Pentru 
nimica toată îţi sare muştarul? Ah, dragă Josephine, tare 
eşti caraghioasă, zău nu pot să te înţeleg. Fii şi tu mai 
conciliantă. 

Ea nu-l mai asculta. Fără să se mai ocupe de el, scoase 
cuvertura de pe faţa lui Leonard, şi-i desfăcu legăturile. 

Leonard sări la Raoul ca o fiară dezlănţuită, fiind martor 
la tot ce se petrecuse. 

— Nu te atinge de el! îl stopă ea. 

El se opri pe loc, cu pumnii strânşi lângă faţa lui Raoul, 
care nici nu tresărise la atitudinea agresivă a acestuia. 

— lacă şi zbirul, dracul scos din cutie... 

Scos din sărite, omul se încruntă: 

— Las’ că ne-om răfui noi, domnişorule... Fie şi peste o 
sută de ani... 

— Ha ha, şi tu vorbeşti de veacuri... şi tu calculezi cu 
sutele de ani, ca stăpână-ta? 

— Pleacă, spuse Josephine, împingându-l pe Leonard 
afară... Du-te şi ia trăsura... 

Schimbară câteva cuvinte într-o limbă pe care Raoul n-o 
înţelegea. Apoi când rămaseră singuri, se apropie de el. 
Avea o voce dârză: 

— Şi acum? Ce intenţii ai? 

Devenit serios, el răspunse: 

— Nu voi proceda ca tine, Josephine, care niciodată n-ai 
avut încredere în mine. Eu voi fi ceea ce tu n-ai fost: un 
prieten cinstit, care s-ar ruşina dacă ar lucra împotriva ta. 
Mă voi duce la Brigitte Rousselin să-i pun câteva întrebări 
pe care le vei auzi şi tu. Te învoieşti? 

— Da, răspunse ea tot supărată. 

Raoul deschise cele două uşi de comunicaţie şi le lăsă 
întredeschise ca Josephine să poată auzi tot ce va vorbi, 
apoi se apropie de divanul pe care sta culcată Brigitte 
Rousselin, sub supravegherea Valentinei. 

Tânăra actriţă îi zâmbi. Cu toată spaima prin care trecuse 
şi cu toate că nu putea înţelege ce se întâmplase ea avu, la 
vederea  salvatorului ei, o impresie de siguranţă, de 
încredere, care o linişti. 

— Nu te voi obosi, îi spuse el. Numai un minut sau două... 
Ai fost victima unui nebun pe care poliţia îl supraveghea şi 
care va fi acum internat. Nu mai e nici un pericol. Aş vrea 
însă să ştiu ceva. Ce e cu bandoul acela? De unde-l ai? 

Ea şovăi puţin. Totuşi se decise să răspundă: 

— Pietrele le-am găsit... Intr-o casetă veche. 

— O casetă veche de lemn? 

— Da, crăpată toată şi neîncuiată. Era ascunsă sub 
grămezi de paie în hambarul căsuţei în care locuieşte 
mama în provincie. 

— Unde? 

— La Lillebonne, între Rouen şi Havre. 

— Ştiu. Şi cine a pus acolo caseta? 

— Nu ştiu. N-am întrebat-o pe mama. 

— Ai găsit pietrele aşa cum sunt acum? 

— Nu, erau montate pe inele groase de argint. 

— Şi inelele unde sunt? 

— Le-am dat unui domn, care a venit să mă felicite şi 
care a dat cu ochii de ele, căci le ţineam la teatru, în cutia 
de farduri. 

— Domnul a fost singur? 

— Nu, cu doi domni. E colecţionar de felul lui. l-am 
făgăduit că am să-i aduc azi după amiază şi pietrele, căci 
vrea să refacă inelele. Vrea să cumpere la un preţ foarte 
bun. 

— Inelele aveau ceva gravat în interior? 

— Da... cuvinte cu litere vechi, dar nu le-am dat nici o 
importanţă. 

Raoul rămase puţin pe gânduri, apoi continuă cu o voce 
serioasă, gravă: 

— Te sfătuiesc să păstrezi tăcerea în privinţa acestor 
întâmplări. Altfel afacerea ar putea avea urmări foarte 
neplăcute, nu pentru dumneata, ci pentru mama dumitale. 
Este foarte ciudat că a păstrat nişte inele, care, e drept, n- 
au valoare ca giuvaeruri, dar prezintă un mare interes 
istoric. 

Brigitte Rousselin tresări cuprinsă de insecuritate. 

— Sunt gata să le restitui. 

— Nu-i nevoie. Păstrează pietrele, dar, în numele d-tale 
am să cer să ţi se înapoieze inelele. Unde locuieşte domnul 
acela? 

— Strada Vaugirard. 

— Şi cum se numeşte? 

— Beaumagnan. 

— Bine. Încă un sfat, domnişoară. Părăseşte casa asta. E 
prea izolată. Mai bine du-te pentru câtva timp cu 
servitoarea la hotel. Şi n-ai să primeşti pe nimeni, ne-am 
înţeles? 

— Da, domnule. 

Când fu afară, Josephine Balsamo se prinse de braţul lui 
Raoul. Părea foarte agitată. Mânia îi trecuse; uitase orice 
idee de răzbunare. 

— Am înţeles. Vrei să te duci la el? Nu-i aşa? 

— Da. 

— E o nebunie. Ştii doar că şi ceilalţi doi sunt cu el. 

Beaumagnan e capabil de orice. 

— Doar nu mănâncă oameni. 

— O, nu râde, Raoul! 

— Nu te lamenta, Josine. Hai, fii serioasă, nu plânge! 

Simţea că era sinceră şi că dragostea pentru el era destul 
de mare ca s-o facă să uite neînţelegerea şi să tremure 
pentru viaţa lui. O strânse în braţe, păstrând-o la piept. 

— Ascultă, Josine, lasă-mă să mă măsor eu cu duşmanul 
nostru Beaumagnan, tot aşa cum am făcut-o cu prietena 
mea Josephine Balsamo. Cred că a mers destul de bine, nu-i 
aşa? Şi nu poţi tăgădui că am multe strune la vioară! 

O jignise iar. Ea nu comentă. Se desprinse de el. Porniră 
unul lângă altul în tăcere. 

Raoul se întreba în gând dacă duşmanul lui cel mai 
înverşunat nu era, de fapt, femeia aceasta cu faţa dulce, pe 
care o iubea cu patimă, şi care, la rândul ei îl adora. 

STÂNCA TARPEIANĂ! 


— Domnul Beaumagnan e acasă? 

Un ochi de geam al uşii se deschise şi un servitor bătrân 
apăru în dosul zăbrelelor. 

— E acasă, dar nu primeşte pe nimeni. 

— Du-te de-i spune că viu din partea domnişoarei Brigitte 
Rousselin. 

Beaumagnan locuia la parterul unei clădiri cu două etaje, 
care nu avea portar. Nu exista nici sonerie. De uşă era legat 
un ciocan de fier, cu care, ca să te anunţi, băteai în uşa 
masivă cu un ochi de geam, semănând cu cele de la 
puşcărie. 

Raoul aşteptă mai mult de cinci minute. Vizita unui tânăr, 
când ei o aşteptau pe aceea a actriţei, probabil că-i uimise 
pe cei trei complici. 

— Domnul roagă să-i daţi o carte de vizită, spuse 
servitorul când se întoarse. 

Raoul o dădu fără să ezite. 

O nouă aşteptare. Apoi zgomot de zăvoare trase şi de 
lanţ desprins. Raoul fu condus printr-un vestibul mare, bine 
ceruit, ce aducea a vorbitor de mânăstire. 

Trecură pe lângă mai multe uşi. În cele din urmă, 
servitorul deschise una, apoi o închise în urma tânărului 
care se găsi faţă în faţa cu cei trei duşmani. 

— El e! El e! strigă Godefroy d'Etigues furios la culme. 
Beaumagnan, el e, omul de la Gueures, care a furat braţul 
sfeşnicului. 

— Ce obrăznicie! Ce cauţi aici? 

— La Gueures am venit să vă închid în pivniţă. Astăzi... 

Beaumagnan trebui să se amestece, altfel Godefroy 


1 Stânca tarpeiană = stâncă de pe care se aruncau în gol criminalii, în 
Roma antică. 

d'Etigues era gata să se năpustească asupra lui Raoul. 

— Astâmpără-te, Godefroy. la loc, domnule, şi 
binevoieşte să ne spui care e scopul vizitei. 

Se aşeză şi el la birou, iar Raoul ocupă scaunul oferit. 

Tânărul privi pe rând pe cei trei duşmani. Toţi păreau 
îmbătrâniţi. Ideea fixă, eşecul, poate căinţa asasinării 
Josinei le pricinuiseră tulburarea care se citea pe faţa 
tuturora, dar mai ales pe aceea a lui Beaumagnan. 

Acesta totuşi se stăpânea mai bine. Dacă-l urmărea 
amintirea Josinei moarte, în tot cazul ştia să-şi înfrâneze 
sentimentele. De bună seamă că judeca cu destul sânge 
rece şi-şi spunea că fusese în dreptul lui s-o omoare. 

Drama se petrecea în sufletul lui. Înfăţişarea îi era însă 
destul de liniştită şi numai arareori, în momentele de criză 
acută, îşi pierdea cumpătul. 

„Rolul meu, îşi zise Raoul, e să provoc asemenea 
momente şi voi reuşi. El sau eu, unul din noi trebuie să 
cedeze. El va fi acela!” 

Şi cum Beaumagnan întrebă: 

— Ce doreşti? Te-ai servit de numele domnişoarei 
Rousselin ca să intri la mine. Cu ce intenţii? 

— Cu intenţia de a continua convorbirea pe care ai 
început-o aseară cu ea, la teatrul Varietes. 

Atacul era direct. Dar Beaumagnan nu se dădu în lături. 

— Socotesc că această convorbire nu poate fi continuată 
decât cu ea, şi pe ea o aşteptam. 

— Domnişoara Rousselin n-a putut veni din motive foarte 
serioase. 

— Motive foarte serioase? 

— Da. A fost victima unei încercări de asasinat. 

— Cum? Ce spui? Au încercat s-o omoare? De ce? 

— Ca să i se ia cele şapte pietre, tot aşa după cum 
dumneavoastră i-aţi luat cele şapte inele. 

— Asta e a doua oară, domnule, că te amesteci în 
treburile noastre, şi încă într-un mod care ne va sili să-ţi 

dăm în sfârşit lecţia pe care o meriţi. Prima oară, la 
Gueures, după ce ai atras pe prietenii mei într-o cursă, ai 
pus mâna pe un obiect care era al nostru, ceea ce, în limbaj 
obişnuit, se cheamă pur şi simplu furt calificat. Astăzi, 
agresiunea dumitale este şi mai vădită, de vreme ce vii să 
ne insulţi în faţă, fără cel mai mic pretext şi ştiind bine că n- 
am furat inelele şi că ne-au fost cedate. Ai putea să ne 
lămureşti asupra motivelor acestei purtări? 

— Ştiţi foarte bine, răspunse Raoul, că din partea mea n- 
a fost nici furt, nici agresiune, ci pur şi simplu efortul unui 
om care urmăreşte acelaşi scop ca şi voi. 

— Ah, urmăriți acelaşi scop ca şi noi? întrebă 
Beaumagnan cu oarecare ironie. Şi care este scopul acesta? 

— Descoperirea celor zece mii de pietre preţioase 
ascunse într-o piatră de hotar. 

De data aceasta, Beaumagnan se fâstâci şi fu destul de 
stângaci s-o arate prin atitudinea şi tăcerea lui stânjenită. 
Văzând aceasta, Raoul atacă mai departe: 

— Atunci, cum căutăm amândoi comoara fabuloasă a 
vechilor mânăstiri, drumurile noastre se încrucişează şi ne 
fac să ne ciocnim. Asta e toată chestia. 

„Va să zică aveau un duşman nou, se gândi 
Beaumagnan. Contesa Cagliostro dispăruse, dar apărea un 
nou candidat la cursa milioanelor!” 

— Legende, zise el, încercând să-şi întărească vocea şi să 
regăsească firul ideilor. Palavre femeieşti! Flecăreli de babă 
surdă! Şi pentru asemenea basme îţi pierzi timpul? 

— Nu-l pierd mai mult decât voi, replică Raoul, care nu 
voia să-i dea răgaz lui Beaumagnan să-şi revină în fire şi nu 
pierdea nici o ocazie să-l deruteze. Nu-l pierd mai mult 
decât voi, care nu trăiţi cu gândul decât la această 
comoară... nu mai mult decât cardinalul Bonnechose, al 
cărui memoriu nu erau doar scorneli femeieşti. Nu mai mult 
decât cei zece prieteni al căror şef şi inspirator eşti. 

— Doamne, exclamă iar Beaumagnan, voind să se arate 

ironic, ce bine eşti informat! 

— Mult mai bine decât crezi dumneata! 

— Şi de la cine ai informaţiile acestea? 

— De la o femeie. 

— O femeie? 

— Da, Josephine Balsamo, contesa de Cagliostro. 

— Contesa de Cagliostro! exclamă Beaumagnan tulburat. 
Ai cunoscut-o, deci? 

— Am cunoscut-o la începutul iernii trecute, ca şi 
dumneata, domnule Beaumagnan, răspunse Raoul, atacând 
vehement. Şi toată iarna, până în clipa când am avut 
bucuria să întâlnesc pe fiica baronului d'Etigues, am văzut- 
o aproape în fiecare zi. 

— Minti, strigă Beaumagnan. N-a putut să te vadă zilnic. 
Ar fi pomenit vreodată numele dumitale faţă de mine! Am 
fost destul de intimi prieteni să poată păstra o astfel de 
taină. 

— Şi o păstra totuşi. 

— Infamie! Vrei să ne faci să credem că între dumneata 
şi ea a fost posibilă o intimitate. Nu e adevărat, domnule! 
Josephinei Balsamo i se pot reproşa multe lucruri; e 
cochetă, şireată, dar o destrăbălată nu e. 

— Dragostea nu e destrăbălare, răspunse liniştit Raoul, 
apărând demnitatea Josephinei. 

— Ce spui? Dragoste? Josephine Balsamo te-a iubit? 
Domnule, fabulezi! 

— Da, domnule, m-a iubit. 

Beaumagnan îşi ieşi din sărite. El se repezi la Raoul cu 
pumnii strânşi. De data aceasta, prietenii fură nevoiţi să-l 
liniştească. Beaumagnan tremura de furie şi fruntea îi 
fusese năpădită de transpiraţie. 

„Îl am în mâini! se gândi Raoul vesel: Amintirea crimei l-a 
lăsat rece; n-are remuşcări. Dar dragostea încă îl roade şi 
voi face ce vreau din el”. 

— Ne depărtăm de subiect, domnule, zise după o pauză 

Beaumagnan, ştergându-şi faţa de sudoare. Sentimentele 
dumitale personale pentru contesa de Cagliostro n-au nici o 
legătură cu ceea ce ne preocupă pe noi. Mă întorc la prima 
mea întrebare: ce cauţi aici? 

— Lucrul e foarte simplu, răspunse Raoul şi nu e nevoie 
de multă vorbă. Parohiile importante din regiunea care ne 
interesează, în număr de şapte, la care se strângeau 
averile, posedau câte un inel episcopal sau pastoral, pe 
care-l transmiteau, din generaţie în generaţie, delegatului 
lor la administrarea averilor, a căror ascunzătoare n-o 
cunoştea decât unul. Ca un simbol al misiunii, Comitetul de 
şapte era reprezentat printr-un candelabru cu şapte braţe; 
fiecare braţ avea o piatră de aceeaşi culoare şi materie cu 
inelul corespunzător. Astfel braţul pe care l-am găsit la 
Gueures are o piatră roşie, un granat fals, care reprezintă o 
anume parohie. Pe de altă parte ştiţi că fratele Nicolas, 
ultimul administrator-şef al mânăstirilor, era un călugăr din 
mânăstirea Fécamp. Suntem de acord? 

— Da. 

— Deci, e de ajuns să cunoaştem numele celor şapte 
mânăstiri pentru a cunoaşte cele şapte locuri unde trebuie 
făcute cercetări. În interiorul celor şapte inele pe care vi le- 
a cedat aseară domnişoara Rousselin se află gravate şapte 
nume. Inelele acestea doresc să le examinez. 

— Adică, spuse răspicat Beaumagnan, ceea ce noi am 
căutat ani de-a rândul, dumneata vrei să afli dintr-odată şi 
să ştii tot atât? 

— Exact. 

— Şi dacă refuz? 

— Mă iartă, refuzi sau nu? Nu voi continua decât în cazul 
unui răspuns clar. 

— Evident, refuz. Cererea dumitale este absolut smintită 
şi refuz în modul cel mai categoric. 

— Atunci, vă denunţ. 

Beaumagnan se uită la el uluit. Se uită la Raoul parcă ar 

fi avut de-a face cu un nebun. 

— Mă denunţi... Dar asta ce-o mai fi? 

— Vă denunţ pe toţi trei ca asasini ai Josephinei Balsamo 
contesa Cagliostro. 

Nimeni nu protestă. Beaumagnan îngălbeni ca ceara şi 
rânjetul lui se prefăcu într-o grimasă înfricoşătoare. 

Se sculă, învârti cheia în broască şi o vâri apoi în 
buzunar, ceea ce făcu pe prietenii lui să mai prindă curaj. 

— Ţiu să vă trag atenţia că n-am revolverul, spuse acum 
Raoul. Am jurat să fac faţă tuturor situaţiilor numai cu 
ajutorul creierului. Voi sunteţi trei, înarmaţi cu toţi, iar eu 
sunt singur. Deci... 

— Deci, destulă vorbă! declară Beaumagnan 
ameninţător. Fapte! Ne acuzi că am asasinat-o pe contesa 
Cagliostro? 

— Da. 

— Ai dovezi ca să susţii această acuzare absurdă? 

— Am. 

— Te ascult. 

— Bine. Atunci când aţi adus-o pe Josephine Balsamo şi 
aţi judecat-o, am fost ascuns în crăpătura unei foste 
ferestre, deasupra capetelor voastre şi am văzut şi auzit 
totul. 

— Cu neputinţă, murmură Beaumagnan. Dacă ar fi 
adevărat, ai fi încercat să intervii şi s-o scapi. 

— S-o scap, de ce? întrebă Raoul care încă nu voia să le 
spună că o scăpase pe femeie. Am crezut, ca şi ceilalţi 
prieteni ai voştri, că o condamnaţi numai să fie închisă într- 
o casă de nebuni din Anglia. De abia mai târziu mi-am dat 
seama de mişelia voastră. Seara am pornit cu barca 
înaintea vaporului englez cu gândul să alarmez pe căpitan. 

Vapor n-am găsit şi am putut reconstitui apoi crima 
voastră. V-am zărit coborând faleza şi am văzut barca 
găurită. 

Cei trei oameni îşi apropiară scaunele îngroziţi. Bennetot 

dădu la o parte masa, care-l despărţea de tânăr. Raoul zări 
faţa atroce a lui Godefroy d'Etigues şi grimasa care-i sluţea 
gura. 

Beaumagnan ridică glasul ameninţător: 

— Îţi mai repet o dată, domnule, că n-ai avut dreptul să 
lucrezi cum ai făcut şi să te amesteci în ceea ce nu te 
priveşte. Din pricina aceasta, înţelegi că nu putem să te 
cruţăm, siguranţa ne-ar fi în joc. 

— Dar n-am de ce să mă tem de voi! 

— Eşti aşa de sigur? 

— Da, de vreme ce încă nu m-aţi omorât! 

— Şi dacă totuşi m-aş hotărî? 

— După un ceas aţi fi arestaţi toţi trei. 

— Haida-de! 

— Cum am avut cinstea să v-o spun. Este ora patru şi 
cinci minute. Unul din prietenii mei se plimbă în faţa 
prefecturii poliţiei. Dacă la patru şi trei sferturi, nu sunt 
acolo el dă de veste şefului siguranţei. 

— Fleacuri! Prostii! exclamă Beaumagnan, care părea că 
se reculege. Sunt un om cunoscut. Când va spune numele 
meu, i se va râde în nas prietenului dumitale. 

Beaumagnan aruncă o privire cruntului baron Godefroy. 
Raoul gustă voluptatea pericolului. 

— Încă un cuvânt, spuse Raoul. 

— Vorbeşte, scrâşni Beaumagnan. Dar să aduci dovezi, 
dacă nu... 

El se ridicase iar Raoul se sculă şi el în picioare şi ochi în 
ochi, autoritar, articulă: 

— Vreţi dovezi... Dacă nu, mă omorâţi, nu-i aşa? 

— Da. 

— lată răspunsul meu. Daţi-mi cele şapte inele, 
numaidecât. Altfel... 

— Altfel... 

— Prietenul meu va da poliţiei scrisoarea pe care ai scris- 
o baronului d'Etigues pentru a-i indica mijlocul în care să 

pună mâna pe Josephine Balsamo şi pentru a-l împinge la 
asasinat. 

— O scrisoare?... poate câteva rânduri. Dar trebuie să ştii 
că nu sunt un şcolar naiv: am luat înapoi scrisoarea de la 
baronul d'Etigues în ziua judecății. 

— Da, ţi-a dat o copie. Eu însă am păstrat originalul pe 
care l-am găsit într-o crăpătură a biroului baronului. 
Originalul acesta îl va remite prietenul meu. 

Cercul care-l înconjura pe Raoul se desfăcu. Pe feţele 
feroce ale celor doi veri nu se vedea decât o expresie de 
nesiguranţă. 

Raoul se gândi că duelul se sfârşise fără să fi avut loc o 
adevărată luptă. 

E drept că el afirma că are originalul. Dar pe ce şi-ar fi 
putut baza afirmaţia? Pe nimic. 

Cu toate acestea, Beaumagnan, care până acum ceruse 
dovezi palpabile, fu atât de demoralizat, încât se mulţumi 
cu simpla afirmaţie a lui Raoul. 

Fără să mai crâcnească, fără să mai caute a întinde 
vorba, el cedă, deschise un sertar, luă cele şapte inele, 
înjurând sinistru: 

— Cine mă asigură că nu te vei mai servi de această 
scrisoare împotriva noastră? 

— Ai cuvântul meu, domnule şi pe urmă, împrejurările nu 
se înfăţişează mereu la fel. Mâine poate că voi fi eu la 
strâmtoare şi voi veţi fi la larg. 

— Fii sigur de asta, răspunse Beaumagnan stăpânindu-şi 
greu mânia. _ 

Raoul luă inelele cu mâna înfrigurată. In adevăr, pe 
fiecare inel era gravat un nume. El scrise repede pe o 
bucată de hârtie numele celor şapte mânăstiri: 


Fécamp, 
Saint-Wandrille, 
Jumieges, 

Valmont, 

Gruchet-le-Valasse, 
Montvilliers, 
Saint-Georges-de-Boscheville. 


Beaumagnan sunase, dar spuse servitorului să rămână 
afară. Apoi, apropiindu-se de Raoul: 

— Aş mai vrea să-ţi fac o propunere. Cunogşti străduinţele 
noastre. Ştii unde am ajuns şi că ţinta nu mai e departe. 

— Aşa e, răspunse Raoul. 

— Ei bine, ai fi dispus - vorbesc fără înconjur - să te 
întovărăşeşti cu noi? 

— La parte egală cu prietenii dumitale? 

— Nu, la parte egală cu mine. 

Oferta era sinceră. Raoul fu măgulit de favoarea ce i se 
făcea. Poate că ar fi primit, dacă n-ar fi existat Josephine 
Balsamo. Dar între ea şi Beaumagnan, orice înţelegere era 
imposibilă. 

— Îţi mulţumesc răspunse Raoul, dar pentru anumite 
motive nu pot primi. 

— Deci, ne rămâi duşman? 

— Nu, domnule, concurent. 

— Duşman, stărui Beaumagnan, şi ca atare, expus... 

— Să fiu tratat cum a fost contesa Cagliostro, îl 
întrerupse Raoul. 

— Chiar aşa, domnule. Şi din vina dumitale! 

Beaumagnan chemă pe servitor. 

— Condu pe domnul! 

Raoul se înclină adânc în faţa celor trei, apoi porni de-a 
lungul vestibulului până la uşa de afară, pe care servitorul o 
deschise. În clipa aceasta Raoul îi spuse: 

— Aşteaptă puţin, prietene, am uitat ceva. 

Se întoarse repede şi deschise uşa biroului în care cei trei 
prieteni discutau cele întâmplate şi, înfipt în prag, cu mâna 
pe clanţă le spuse foarte amabil: 

— Cât despre faimoasa scrisoarea compromiţătoare 
trebuie să vă mărturisesc, ca să vă liniştesc, că n-am avut 
niciodată o copie după ea. 

Inchise apoi uşa în nasul lui Beaumagnan şi, dintr-o 
săritură, fu la ieşire, înainte ca acesta să poată da de veste 
servitorului. 

Cea de a două bătălie fusese câştigată. 

La capătul străzii, Josephine, care venise cu el până 
acolo, îl aştepta, cu capul scos prin fereastra cupeului!. 

— Vizitiu, spuse Raoul, gara Saint Lazare. 

Sări în trăsură şi exclamă, încercat de bucurie, cu voce 
triumfătoare: 

— lată, dragă, cele şapte nume de care avem nevoie. 
lată lista. la-o! 

— Va să zică..., 

— Va să zică am învins! A două victorie într-o singură zi şi 
încă ce victorie! Doamne, ce uşor e să-i răsuceşti pe deget 
pe oameni. Ce spui, Josephine? Nu te superi pe mine că 
vorbesc astfel, draga mea? 

— Nu, nicidecum, răspunse ea zâmbind. 

— Nu-mi mai porţi pică pentru chestia de adineauri? 

— Ei, nu cere prea mult, dintr-odată! Vezi tu, dragul meu, 
nu trebuie să-mi atingi amorul propriu. De obicei nu pot uita 
lesne. Ţie însă nu-ţi pot purta pică. Tu ai ceva care mă 
dezarmează. 

— Beaumagnan însă n-a dezarmat, crede-mă! 

— Beaumagnan e bărbat! 

— Ei, vom porni la luptă contra lor. Şi, crede-mă, Josine, 
simt că sunt făcut pentru luptă. Da, Josine, pentru luptă, 
pentru aventură, pentru cuceriri, pentru tot ceea ce e 
neobişnuit, extraordinar. Nu-i aşa, Josine, că e ispititor să 
învingi? 

Josine râdea de entuziasmul lui. El o sărută încântat. 


1 În original: „fiacre” = de la casa Saint-Fiacre, în care se stabilise 
primul birou de închiriat trăsuri. 

— Bineînţeles că o să plecăm împreună la Lillebonne? 

— De ce? E de ajuns să se ducă unul din noi. 

— Foarte bine, spuse Raoul. Îmi pare bine că ai încredere 
în mine şi ştii că n-am să te trădez, căci suntem doar 
tovarăşi. Izbânda unuia înseamnă izbânda celuilalt. 

Dar cum se apropiau de str. Aubert, o poartă de pe 
stânga se deschise, trăsura, fără să încetinească mersul, 
coti şi pătrunse într-o curte. 

De amândouă părţile se iviră câte trei oameni. Raoul fu 
ridicat brutal din trăsură şi scos, înainte ca să poată măcar 
încerca un gest. De-abia avu timp să distingă, vocea 
Josephinei Balsamo, care, rămasă în trăsură, comandă: 

— Gara Saint Lazare, repede! 

Oamenii îl împinseră într-o casă şi-l închiseră într-o odaie 
întunecoasă, a cărei uşă o zăvorâră. 

Era aşa de bine dispus, încât în prima clipă nici nu-şi 
dădu seama de cele ce i se întâmplaseră. Continuă să 
glumească. 

— Acum e rândul meu!... Bravo, Josephine... Ah, ce 
lovitură de maestru... Şi mie să nu-mi treacă nimic prin 
minte, să nu miros nimic! Nostimă festă! Şi ce-oi fi râzând 
acum pe socoteala mea! A 

Începu să zgâlţâie uşa. Aş! Nici nu o putu clinti. Încercă 
să se caţere până la o ferestruică, aproape de tavan, prin 
care trecea o lumină slabă, gălbuie. Dar cum să poată 
ajunge până acolo? N-avea pe ce să se urce. 

Ce-ar fi putut face, la vârsta lui, singur împotriva atâtor 
duşmani? De o parte Beaumagnan, cu o lume întreagă de 
ajutoare şi de afiliaţi cauzei lui. De altă parte Josephine 
Balsamo şi o bandă întreagă atât de puternic organizată. 

— De voi apuca, mai târziu, pe drumul cel bun, după cum 
sper, sau de voi porni în mod definitiv pe drumul 
aventurilor, ceea ce e probabil, jur că şi eu voi dispune de 
mijloacele de acţiune indispensabile. Vai de cei singuratici! 
Numai şefii îşi pot atinge ţinta. Eu am fost mai tare ca 

Josephine şi, totuşi diseară ea va pune mâna pe preţioasa 
casetă, pe când eu lâncezesc aici. 

Pe când se gândea astfel, fu cuprins de o sfârşeală 
neexplicabilă, care-l trăgea la somn. Încercă să lupte 
împotriva somnului, dar în zadar. Simţea că este cuprins de 
toropeală, şi în acelaşi timp îi era greață şi-l durea 
stomacul. 

Se aruncă pe patul din odaie, cuprins de un gând 
îngrozitor. Îşi aducea aminte că în trăsură Josephina 
scosese o bombonieră din care luase vreo două-trei 
bomboane şi-i oferise şi lui cu un gest foarte firesc. 

— Ah, murmură el, scăldat în sudoare, m-a otrăvit... 
Bomboanele care rămăseseră în cutie erau otrăvite!... 

Dar nu-şi mai putu continua gândul, căci, cuprins de 
ameţeală, i se păru că un vârtej îl răsuceşte în jurul unei 
gropi mari în care, în cele din urmă, se prăbuşi. Ideea morţii 
îl cotropise pe Raoul, aşa că nu fu prea sigur că mai trăieşte 
când redeschise ochii. Incercă de câteva ori să tuşească, se 
ciupi, vorbi tare, ca să se asigure că mai este în viaţă. 
Trăia! Zgomotul îndepărtat al oraşului îl convinse în sfârşit 
că nu dăduse ortul popii. 

N-ar fi putut spune cu siguranţă cât anume dormise. 

O zi? Două ? Mai mult? Capul îi era greu, judecata tulbure 
şi tot corpul şi-l simţea extenuat. Lângă perete zări un coş 
cu merinde, care probabil fusese lăsat prin ferestruică. 

Îi era şi foame şi sete. Se sătură bine şi iar se culcă. 
Adormi adânc. Dormise ore, zile, nopţi întregi?... Nu ştia. 
Dar, oricât de adânc îi fusese somnul, în cele din urmă 
Raoul d'Andrâsy începu să-şi dea seama de unele lucruri 
din jurul lui. Unele lucruri chiar plăcute. Era poate numai un 
vis, legănarea aceea monotonă, întovărăşită de un zgomot 
egal şi continuu. Deschise de câteva ori ochii şi zări cadrul 
pătrat al unei privelişti luminoase, în care apărea un peisaj 
mereu schimbător, inundat când de soare când de umbre. 

Acum nu mai trebuia decât să întindă braţul ca să ia o 

hrană foarte bună şi un vin parfumat. Bău din el şi energia 
începu să-i curgă prin vene. Ochii i se umpleau de lumină. 
Pătratul luminos devenise o fereastră deschisă prin care se 
vedeau coline, livezi, clopotniţe, copaci. 

Se afla în altă odaie, mult mai mică, în care i se părea că 
mai locuise. În ce epocă? Îşi găsi hainele, rufăria, cărţile. 

Văzu o scară ce suia spre tavan. De ce nu s-ar urca pe 
ea, de vreme ce se simţea în putere? Era de-ajuns să vrea - 
voi şi se urcă. Ridică chepengul şi ieşi afară, în spaţiul 
infinit. În dreapta şi în stânga era fluviul. El murmură: 
Puntea „Leneşei”... Sena... 

Făcu câţiva paşi. 

Josine se afla acolo. Şedea într-un fotoliu de trestie. 
Simţea o singură dorinţă: s-o strângă în braţe. Duşmană? 
Hoaţă? Poate criminală? Nu. Numai femeie, femeie înainte 
de toate. Şi, Doamne, ce femeie! Ce corp dumnezeiesc 
avea. 

îmbrăcată simplu ca de obicei, ea contempla malul 
fluviului. Şi nimic n-ar fi putut părea mai dulce şi mai curat 
decât zâmbetul care-i lumina faţa şi-i da o expresie atât de 
profundă şi de misterioasă. 

Raoul aproape că o atingea în clipa când ea îşi dădu 
seama de apropierea lui. Se înroşi puţin şi lăsă ochii în jos, 
privindu-l cu teamă printre gene. Nici o adolescentă n-ar fi 
putut avea o privire mai naivă, mai nevinovată şi mai lipsită 
de cochetărie. 

Raoul căzu în genunchi în faţa ei şi-i acoperi mâinile cu 
sărutări, căci în clipa aceasta nimic altceva nu mai putea 
avea importanţă pentru el, afară de femeia iubită, de trupul 
ei minunat pe care îl dorea... 

MÂNA MUTILATĂ 


Şi astfel începură din nou viaţa de dinainte. Nici unul nu 
făcea vreo aluzie la aventura în care se băgaseră amândoi 
şi la problema a cărei dezlegare o căutau. Reuşise ea să 
pună mâna pe casetă? Reuşise să afle literele cu care ar fi 
putut-o deschide? Cercetase scobiturile din piatra de hotar 
şi intrase în stăpânirea miilor de pietre preţioase? Asupra 
tuturor acestor lucruri se aşternuse tăcerea. 

Dar cum trecură de Rouen, iar începură fiecare să aibă 
grijile lui. Apăru iarăşi Leonard care însă îl evita pe Raoul. 
lar începură consfătuirile între acesta şi Josephine, care din 
nou pornea zilnic cu trăsura. Încotro? În ce scop? Raoul se 
gândi că trei mânăstiri se aflau în apropierea râului: Saint- 
Georges-de-Boscheville, Jumieges, Saint Wandrille. Dacă 
mai cerceta prin părţile acestea, atunci nu reuşise să 
descopere taina, deci n-avusese succes. 

Ideea aceasta îl făcu să pornească din nou la lucru, îşi 
aduse bicicleta pe care o lăsase în hanul de lângă castelul 
d'Etigues şi începu să dea târcoale, chiar până la 
Lillebonne, unde locuia mama domnului Rousselin. Aici află 
că, cu douăsprezece zile înainte, văduva Rousselin îşi 
închisese casa şi plecase la Paris, la fiica ei. Cu o seară 
înainte vecinii îi spuseră că o vizitase o doamnă. Dispariţia 
femeii coincidea cu prima călătorie a Josephinei. 

Raoul se întoarse la ora zece seara la şalupa care era 
ancorată puţin la sud de Rouen. Dar ceva mai înainte Raoul 
întrecu cupeul Josephinei, tras cu greu de caii obosiţi, 
conduşi de Leonard. La marginea râului, Leonard sări de pe 
capră, deschise portiera, şi cu destul efort o scoase pe 
Josephine inertă, apoi porni cu ea spre şalupă. Raoul se 
apropie în fugă, ca să-i dea ajutor. O coborâră în cabina ei 
şi cei doi servitori veniră în grabă să vadă de ea. 

— Îngrijiţi-o! spuse Leonard aspru. E numai leşinată. Dar 
e primejdios şi nimeni să nu se mişte de-aici! 

El se întoarse la trăsură şi plecă. 

Josephine Balsamo aiură toată noaptea, fără ca Raoul să 
poată prinde vreo vorbă din cuvintele ei. A doua zi tânăra 
femeie îşi reveni. Dar spre seară, Raoul, ducându-se în satul 
apropiat, îşi procură un ziar din Rouen în care citi următorul 
reportaj, între alte fapte diverse din regiune: 

„leri după amiază, jandarmii din Caudebec, înştiinţaţi că 
un lemnar a auzit strigătele de ajutor ale unei femei, care 
veneau dintr-o vărărire părăsită, la marginea pădurii 
Maulevrier, un sergent şi un jandarm s-au dus să cerceteze. 
Când cei doi reprezentanţi ai autorităţii s-au apropiat de 
livada unde se află vărăria, au zărit deasupra unui dâmb doi 
oameni care târau o femeie spre o trăsură închisă, lângă 
care se afla altă femeie. Nevoiţi să facă un înconjur ca să se 
suie pe dâmb, jandarmii au ajuns după plecarea trăsurii. Au 
pornit în urmărirea ei, dar la trăsură erau înhămaţi doi cai 
atât de iuți şi birjarul cunoştea, probabil bine împrejurimile, 
încât reuşi, ocolind mai multe drumuri, să scape. De altfel 
se lăsase şi întunericul şi reprezentanţii autorităţii n-au 
putut nici măcar să stabilească încotro li s-a pierdut urma”. 

— Şi nici n-o să se ştie, se gândi Raoul. Nimeni altul afară 
de mine nu va putea reconstitui faptele, deoarece numai eu 
singur ştiu de unde au plecat şi unde s-au întors. 

După câtva timp de gândire, Raoul ajunse la următoarea 
concluzie: 

— Un lucru este sigur: în vărăria părăsită se afla văduva 
Rousselin, sub supravegherea unui complice. Josephine 
Balsamo şi Leonard, care au răpit-o de acasă, şi au închis-o, 
se duc la ea în fiecare zi şi o chinuiesc să-i smulgă taina. De 
bună seamă că ieri interogatoriul a fost mai sever. Văduva 
Rousselin a ţipat. Jandarmii au sosit şi atunci ei au fugit în 
grabă. În drum au adăpostit pe prizoniera în altă închisoare 
pregătită din vreme, şi iarăşi au scăpat. Dar toate emoţiile 

acestea i-au pricinuit Josephinei Balsamo o criză nervoasă şi 
a leşinat. 

Raoul desfăcu o hartă a statului major. Din pădurea 
Maulevrier până la „Leneşa”, drumul drept măsura vreo 30 
de kilometri. Văduva Rousselin trebuie să fi fost ascunsă 
undeva, pe acest parcurs. 

De-a doua zi porni în căutare. Zilele acestea au fost 
poate cele mai pline de dragoste pasionată, între Josephine 
şi Raoul. 

Tânăra femeie care se ştia căutată de poliţie şi care nu 
uitase primejdia din hanul Vasseur din Doudeville, nu mai 
îndrăznea să plece de pe „Leneşa”. 

Bucurii pline de durere, cum nu pot avea decât doi 
amanți pe care soarta vrea să-i despartă. Bucurii suspecte, 
otrăvite de îndoială. Şi unul, şi celălalt îşi ghiceau planurile 
secrete şi când îşi uneau buzele, fiecare din ei ştia că 
celălalt, cu toate că-l iubea, ar fi fost în stare să-l trădeze. 

Într-o noapte, Raoul se trezi cu o senzaţie neplăcută. 
Josine se apropiase de patul lui şi-l privea la lumina unei 
lămpi. El se cutremură. Nu că faţa fermecătoare a Josinei ar 
fi avut altă expresie decât zâmbetul ei obişnuit. Dar de cei 
se păru lui Raoul zâmbetul acesta atât de răutăcios, de 
crud? 

— Ce ai? o întrebă el, ce vrei? 

— Nimic... nimic... răspunse ea cu un ton indiferent, 
îndepărtându-se. 

Dar apoi se apropie iar de Raoul şi-i arătă o fotografie. 

— Am găsit asta în portofelul tău. Nu înţeleg ce caută la 
tine portretul femeii acesteia. Cine e? 

El recunoscuse pe Clarissa d'Etigues, dar răspunse fără 
să şovăiască: 

— Nu ştiu... o întâmplare... 

— Haide, răspunse ea furioasă, nu minţi. E Clarissa 
d'Etigues. Crezi că n-am văzut-o niciodată şi că nu ştiu 
nimic despre legătura voastră? A fost amanta ta, nu-i aşa? 

— Nu, niciodată, răspunse Raoul repede. 

Ea încleştă pumnii. Raoul avu impresia că vrea să-l 
gâtuie. Dintr-o săritură fu jos din pat. La rândul ei, se 
sperie, crezând că vrea s-o atace şi scoase din bluză un 
stilet. 

Rămaseră astfel faţă-n faţă, ochi în ochi, amândoi gata la 
atac. Situaţia i se păru lui Raoul atât de penibilă, încât 
murmură: 

— Ah, Josine, ce durere pentru amândoi! Este cu putinţă 
să fi ajuns aici? 

Mişcată şi ea până în fundul sufletului, Josephine căzu pe 
un scaun, iar el îi cuprinse coapsele cu braţele. 

— Sărută-mă... Raoul... sărută-mă... şi să nu ne mai 
gândim la asta. Hai să ne iubim. 

Se strânseră în braţe cu patimă. Raoul observă însă că ea 
nu dăduse drumul pumnalului şi că i-ar fi fost de-ajuns un 
singur gest ca să i-l våre în ceafă. S-au iubit aşa. 

In aceeaşi zi la ora opt dimineaţa, Raoul părăsi „Leneşa”. 

„Nu-mi mai pot pune nici o nădejde în ea, îşi zise el. De 
iubit mă iubeşte, chiar sincer, şi ar voi, ca şi mine, ca 
dragostea să fie nemărginită. Dar asta nu poate exista, în 
suflet îmi poartă ranchiună. Se teme de toţi şi de toate, şi 
de mine în primul rând. 

De la Rouen la Duclair, şoseaua şerpuieşte printre livezile 
care mărginesc Sena şi faleza care domină fluviul. In 
peretele calcaros al falezei sunt săpate adevărate peşteri 
de unde ţăranii scot varul sau îşi ascund uneltele, ba chiar 
de multe ori şi locuiesc acolo. Raoul descoperi că în una din 
aceste peşteri se aflau trei oameni care se ocupau cu 
împletitul coşurilor de trestie crescută pe malul Senei. In 
faţa peşterii se afla o grădină de zarzavat neîmprejmuită cu 
gard. 

O supraveghere atentă şi câteva amănunte suspecte îi 
îngăduiră lui Raoul să presupună că moşul Corbut şi cei doi 
fii ai lui, toţi trei branconieri şi cu o reputaţie proastă, erau 

din acei complici pe care Josephine Balsamo îi întrebuința 
unde avea nevoie, şi că peştera lor era una din 
ascunzătorile ei. 

Işi petrecu două zile şi două nopţi în jurul ei, nutrindu-se 
cu merindele pe care şi le luase cu el, şi dormind sub cerul 
liber. Nevăzut în mijlocul ierburilor înalte, el asista la viaţa 
celor trei braconieri. A doua zi, un crâmpei de conversaţie îi 
dădu siguranţa: alde Corbut păzeau chiar pe văduva 
Rousselin pe care, de când cu primejdia din pădurea 
Maulevrier, o ţineau în fundul vizuinei lor. 

In dimineaţa celei de a treia zile, el zări din observatorul 
său „Leneşa” care cobora Sena şi ancora la vreun kilometru 
mai sus de stânci. 

Spre seară la ora 5, două persoane coborâră pe mal şi o 
luară de-a lungul fluviului. După mers, cu toată deghizarea 
ei în femeie din popor, Raoul o recunoscu pe Josephine 
Balsamo. Leonard o însoțea. 

Ei se opriră în faţa peşterii celor trei Corbut şi se luară de 
vorbă ca oamenii ce se întâlnesc din întâmplare. Dar cum 
pe drum nu se zărea nimeni, ei intrară repede în grădină. 
Leonard dispăru, de bună seamă în fundul peşterii. 
Josephine Balsamo rămase afară, şezând pe un scaun 
scălâmbăiat, ascunsă după copaci. 

„Interogatoriul începe iarăşi, se gândi Raoul. Ce păcat că 
nu pot asista şi eu”. 

O observă pe Josine a cărei faţă era aproape cu totul 
ascunsă de o pălărie mare de paie, cum poartă vara 
ţărăncile. Ea nu se mişca, puţin aplecată, cu coatele pe 
genunchi. 

Vremea trecea şi Raoul se întreba ce făcea oare Leonard, 
când i se păru că aude aproape de el un geamăt, urmat de 
ţipete înăbuşite. Da, veneau de aproape de tot, chiar de 
sub el. Cum era cu putinţă? 

Se târi fără zgomot până la locul de unde se auzeau 
desluşit zgomotele şi n-avu nevoie de multe cercetări, ca să 


109 


înţeleagă. Printre buruieni, dădu de nişte cărămizi care erau 
rămăşiţele unei vărării. 

Fenomenul era deci uşor de explicat. 

Peştera se întindea mult în pământ şi fusese pe vremuri o 
vărărie, al cărei hogeag cu timpul se dărâmase. 

În clipa aceasta se auziră două strigăte sfâşietoare. Raoul 
se gândi la Josephine Balsamo. Întorcându-se o văzu 
nemişcată în grădină. Tot şezând, aplecată, ea smulgea, 
dusă pe gânduri, petalele unei flori. Raoul presupuse, dorea 
să poată presupune, că ea n-auzise strigătele. Poate că nici 
nu avea ştire de cele ce se întâmplau? 

Cu mii de precauţiuni, Raoul începu să dea la o parte 
cărămizile. Descoperi o gaură destul de mare. Gemetele 
încetaseră. 

Se auzeau acum două voci: aceea a lui Leonard şi o voce 
de femeie, desigur a văduvei Rousselin. Nenorocita părea 
istovită, în prada unei spaime pe care nu şi-o putea domina. 

— Da... da... murmură ea... continuu, de vreme ce am 
făgăduit.. dar sunt tare obosită!... lartă-mă, dragă 
domnule... ai răbdare cu mine.... Şi pe urmă astea-s 
întâmplări de demult, de foarte demult... sunt 22 de ani de 
atunci... 

— Haide, ai pălăvrăgit destul... mormăi Leonard. 

— Da, reluă ea. Va să zică era acum douăzeci şi patru de 
ani... pe vremea războiului cu Prusia... Şi cum prusacii se 
apropiau de Rouen unde locuiam noi, la bietul meu bărbat, 
care era camionar, au venit doi domni pe care nu-i văzusem 
niciodată. Voiau să părăsească ţinutul, cu bagajele lor cum 
au făcut şi alţii pe vremea aceea. S-au învoit din preţ şi fără 
multă vorbă, căci erau grăbiţi. Bărbatul meu a plecat îndată 
cu ei, cu camionul. Din nenorocire, din pricină că ni se 
rechiziţionaseră caii, nu mai aveam decât un cal, şi nu 
tocmai zdravăân. Mai şi ningea grozav... aşa că la vreo zece 
kilometri, calul, istovit, a căzut şi nu s-a mai ridicat. 

Domnii mureau de frică, pentru că se temeau să nu se 

ivească prusacii. Tocmai atunci, un om din Rouen, pe care 
bărbatul meu îl cunoştea bine, un servitor al cardinalului 
Bonnechose, un anume Jaubert, a trecut pe acolo cu 
trăsura... S-au dat în vorbă... Domnii i-au oferit o sumă 
mare ca să le dea calul. Jaubert nu s-a învoit. L-au rugat, l- 
au ameninţat... şi, cum tot n-a vrut, s-au repezit la el, ca 
nebunii, şi l-au omorât în bătăi, cu toate rugăminţile 
bărbatului meu... După aceea au cotrobăit prin cabrioletă, 
au găsit o casetă pe care au luat-o, au înhămat la camion 
calul lui Jaubert şi au plecat, lăsându-l pe acesta mort. 

— Şi când bărbatul dumitale s-a întors la Rouen, nu i-a 
denunţat? 

— Da... e drept... ar fi trebuit să-i denunțe, spuse văduva 
Rousselin încurcată... dar... 

— Dar, spuse Leonard ironic, îi cumpăraseră tăcerea, nu-i 
aşa? Caseta, pe care au deschis-o, în faţa lui, era plină cu 
bancnote... şi i-au dat şi lui o parte din pradă... 

— Da... da... zise ea, inelele... cele şapte inele... Dar nu 
pentru asta a tăcut. Bietul bărbatu-meu era bolnav... şi 
puţin timp după ce s-a întors a murit. 

— Şi caseta? 

— Rămăsese în camion, aşa că bărbatu-meu a adus-o 
odată cu inelele. Nici eu n-am spus nimic, căci mi-a fost 
frică să nu se arunce vina pe bărbatu-meu. M-am dus să 
locuiesc la Lillebonne cu fie-mea, şi de-abia când Brigitte a 
intrat la teatru, a luat inelele... Asta e toată povestea, dragă 
domnule, mai mult nu ştiu. 

— Şi caseta, ce s-a făcut cu ea? 

— Ţi-am spus, mi-a fost luată chiar cu o zi înainte să vii 
dumneata la mine, la Lillebonne cu doamna aceea, cu faţa 
voalată. 

— Cine a luat-o? De o sută de ori ţi-am repetat să-mi spui 
numele persoanei care a luat-o! 

— Nu pot să-l spun. E cineva care mi-a făcut mult bine în 
viaţă şi ar însemna să-i răsplătesc binele cu răul... N-am să 

spun... 

— Dar chiar persoana aceea ti-ar spune să nu tăinuieşti... 

— Poate... se prea poate... Dar nu ştiu. N-am cum afla. O 
văd din când în când... stai, chiar joia viitoare trebuie s-o 
văd... la trei... 

— Unde? 

— Nu pot să spun... nu trebuie... 

— Cum, iar vrei să încep? izbucni Leonard pierzând 
răbdarea. 

Văduva Rousselin se cutremură: 

— Nu! Nu ! Te rog din suflet! 

Ea scoase un strigăt de durere: 

— Ah, banditule! Ce ţi-am făcut? Au, au!... mâna, biata 
mea mână! 

— Vorbeşte odată, zgripţuroaico? 

— Da, da.., îţi făgăduiesc... 

Dar vocea femeii se stinse. Era sleită de puteri. Leonard 
stărui totuşi şi Raoul auzi cuvinte întretăiate de groază... 
Trebuie... să ne vedem... joi... In farul cel vechi... Nu, n-am 
dreptul... mai bine mor... Fă ce vrei... mai bine mor... 

Ea tăcu. Leonard mârâi ameninţător: 

— Ei ce i s-a întâmplat babei? Doar n-o fi dat ortul popii? 
Ah, canalie, ai să vorbeşti... lţi las zece minute ca să 
isprăveşti... 

Uşa se deschise, apoi iar se închise. Leonard se ducea, 
de bună seamă, să-i raporteze Josephinei cele întâmplate şi 
să ceară noi ordine. 

Raoul aruncă o privire duşmanilor săi. Leonard ieşise şi 
toţi cinci complicii se adunaseră, departe de peşteră. El se 
vâri atunci repede pe gaura ogeagului. Voia să se lase încet 
ca să lărgească locul. Dar alunecă şi căzu dintr-odată, 
prăvălind după el cărămizi şi pietre. 

— Drace, numai de n-ar fi auzit ăia de afară! 

Trase cu urechea, dar nu se apropia nimeni. 

Intunericul era aşa de mare, încât, în prima clipă, nu putu 

să deosebească nimic. Dar privirea i se obişnui şi Raoul 
zări, în cele din urmă, doi ochi scânteietori în întuneric, 
fixaţi asupra lui şi o faţă scofâlcită, înlemnită de groază. 

— Nu-ţi fie teamă. Eu am scăpat-o de la moarte pe fiica 
dumitale Brigitte, pe care au voit s-o asasineze tot ăştia, 
care te-au închis pe dumneata din pricina casetei şi a 
inelelor. 

Fără să mai stea pe gânduri, o ridică şi o luă în cârcă. 
Apoi, străbătând peştera, împinse puţin uşa, care nu era 
închisă, după cum se şi aşteptase. Femeia era prea 
extenuată ca lui Leonard să-i fi fost teamă că va putea 
încerca să fugă. 

La oarecare depărtare, Josine tot mai vorbea cu Leonard. 
lar mai încolo, pe şosea, se vedeau care cu ţărani. 

Când socoti că momentul e prielnic, dădu uşa de perete, 
o luă la goană prin grădină şi ieşi în şosea. 

Dar în aceeaşi clipă izbucniră ţipete. Cei trei Corbut şi 
Leonard se năpustiră după el. Dar ce puteau face? Şi dintr-o 
parte şi din alta se apropiau căruţe. Să atace pe Raoul faţă 
de atâţia martori şi s-o ia înapoi cu de-a sila pe văduva 
Rousselin, însemna să se expună primejdiei de a fi 
denunţaţi şi cercetaţi. De aceea se opriră cu toţii întocmai 
cum prevăzuse Raoul. 

Cât se poate de liniştit, el făcu semn unui brec, condus 
de două călugăriţe, şi le ceru să dea ajutor unei sărmane 
femei pe care o găsise leşinată pe marginea drumului, cu 
mâna zdrobită de vreo căruţă. 

Călugăriţele o primiră. În adevăr, biata femeie leşinase şi 
mişca numai, inconştientă, măna mutilată cu două degete 
umflate şi însângerate. Apoi trăsura porni într-un trap. 

Raoul rămase nemişcat, cu gândul la priveliştea 
înfiorătoare a mâinii mutilate. Şi tulburarea lui era aşa de 
mare, încât nu observă că Leonard şi complicii lui executau 
acum o mişcare de încercuire şi erau gata să se 
năpustească asupra lui. Când îşi dădu seama, cei patru 

ticăloşi îl strângeau de aproape şi voiau să-l împingă înapoi 
în grădină... Prin apropiere nu mai era nimeni şi situaţia i se 
păru lui Leonard atât de prielnică, încât scoase cuțitul. 

— Bagă-l înapoi în buzunar şi dă-te la o parte, îi porunci 
Josine. Şi voi ceilalţi. Lăsaţi prostiile, m-aţi înţeles? 

Ea nu se sculase nici o clipă de pe scaun în tot timpul 
scenei. De-abia acum se ivi dintre copaci şi se apropie de 
Raoul. 

— Fiecare la rândul lui, nu-i aşa, Raoul? Norocul se 
schimbă, o dată îl am eu, o dată tu, îi zise ea. Astăzi e de 
partea ta. Mâine... Cine ştie! Dar de ce te uiţi aşa de urât? 

El spuse tăios: 

— Rămas bun, Josephine! 

Ea păli puţin: 

— Rămas bun? Vrei să spui la revedere. 

— Nu, rămas bun. 

— Asta înseamnă... că nu vrei să te mai întorci la mine? 

— Nu vreau să te mai văd. 

Ea lăsă ochii în jos. Clipea des, foarte emoţionată. Buzele- 
i continuau să zâmbească, dar un zâmbet plin de durere. 

În cele din urmă murmură: 

— De ce, Raoul? 

— Pentru că am văzut ceva ce nu pot... n-aş putea să-ţi 
mai iert. 

— Ce anume? 

— Mâna acelei femei. 

Ea păru că se clatină şi murmură: 

— Ah, înţeleg... Leonard a chinuit-o... Şi doar i-am 
interzis.... crezusem că a mărturisit numai de frica 
amenințărilor... 

— Minţi, Josephine. Ai auzit ţipetele femeii, cum le-ai 
auzit şi în pădurea Mauleyrier. Leonard execută, dar voinţa 
de a face rău, intenţia de a ucide sunt în tine, Josine. Tu l-ai 
trimis pe complicele tău în casa din Montmartre, cu ordinul 
de a o ucide pe Brigitte dacă s-ar împotrivi. Tot tu ai fost 

aceea care ai pus otravă între bulinele pe care urma să le ia 
Beaumagnan. Tot tu i-ai omorât pe cei doi prieteni ai lui 
Beaumagnan, pe Denis Saint Hebert şi pe Georges 
d'Isneauval. 

Ea se revoltă: 

— Nu, nu nu-ţi permit... nu e adevărat şi tu o ştii prea 
bine, Raoul. 

El ridică din umeri. 

— Da, cunosc legenda celeilalte femei, creată pentru 
trebuinţele cauzei... altă femeie care-ţi seamănă şi care 
săvârşeşte crimele, pe când tu, Josephine Balsamo, te 
mulţumeşti cu aventuri mai puţin brutale. Am crezut şi eu 
legenda asta. M-am lăsat amăgit şi eu de toate poveştile 
acelea cu femei ce seamănă între ele ca două picături de 
apă. Dar s-a sfârşit, Josine! Dacă până acum închideam 
dinadins ochii ca să nu văd ceea ce mă înspăimânta, 
vederea acelei mâini schingiuite, i-a deschis pentru 
totdeauna că să vadă adevărul. Acum nu te mai socotesc 
misterioasă, Josine. Te văd aşa cum eşti, o adevărată 
criminală. 

Ea tăcea. Umbra pălăriei îi înfrumuseţa şi acum faţa atât 
de dulce. Injuriile amantului parcă nici n-o atingeau. Era tot 
atât de seducătoare şi de încântătoare. 

Fu tulburat până în fundul sufletului. Niciodată nu i se 
păruse atât de frumoasă şi atât de dorită. Se întreba dacă 
nu era o nebunie că voia să recucerească o libertate, pe 
care o va blestema chiar a doua zi. 

— Frumuseţea mea nu e o minciună, îşi ieşi ea din 
surpriză. Raoul, te vei întoarce la mine, pentru că pentru 
tine sunt frumoasă. 

— Nu mă voi întoarce. 

— Ba da, nu poţi trăi fără mine şi „Leneşa” e aproape. Te 
aştept mâine... 

— Degeaba! Nu mă voi întoarce! spuse el dârz, totuşi 
gata să o ia din nou în braţe. 

— Atunci, de ce tremuri? De ce eşti atât de palid? 

El înţelese că mântuirea atârna de tăcerea lui, că trebuia 
să fugă, fără să răspundă şi fără să întoarcă capul. 

Respinse mâinile pe care Josine le întinse spre el, 
căutând să-l reţină, şi plecă... 

FARUL CEL VECHI 


Toată noaptea, mergând în neştire, Raoul pedală fără 
încetare, atât ca să dejoace urmărirea duşmanilor, dar mai 
ales să dobândească o oboseală binefăcătoare. Dimineaţa, 
istovit, cu totul, el căută adăpost într-un hotel din 
Lillebonne. 

Dădu ordin să nu fie trezit, întoarse cheia în broască de 
două ori şi o aruncă sub pat. Dormi fără încetare douăzeci 
şi patru de ceasuri. 

După ce mâncă şi se întremă, nu-l mai muncea decât un 
singur gând: să se urce pe bicicletă şi să se întoarcă într-un 
suflet la „Leneşa”. Lupta împotriva dragostei începea. 

Nu putea însă face lucrul acesta. Vederea acelei mâini 
mutilate îl obseda reţinându-l, făcându-l să-şi amintească 
de toate celelalte acţiuni odioase pe care le săvârşea 
Josephine. 

Josine dăduse ordin să se făptuiască această mişelie, deci 
Josine omorâse, deci nu se da îndărăt de la nici o crimă, ci 
găsea firesc să omoare, să omoare mereu, dacă crima îi 
favoriza interesele. Lui Raoul însă îi era teamă de omor. 
Avea o repulsie fizică, instinctivă. Ideea că ar putea fi silit, 
în cine ştie ce moment de nebunie, să verse sânge, îl 
îngrozea. Creierul şi nu revolverul sau cuțitul erau armele 
sale. Şi iată că acestei groaze, cea mai tragică dintre 
realităţi, îi asociase în mod indisolubil imaginea însăşi a 
femeii pe care o iubea. 

Rămase deci locului, dar cu preţul câtor chinuri! De câte 
ori trebui să-şi înfrâneze gândul nebun! | se părea că Josine 
îi întindea braţele şi îi oferea gura să i-o sărute! Cum să se 
împotrivească chemării voluptăţii acelui trup dulce şi 
mărinimos. 

Atins în cutele cele mai adânci ale egoismului său, Raoul 

îşi dădu seama pentru întâia oară de durerea imensă pe 
care i-o pricinuise Clarissei d'Etigues. Ghicea de-abia cât 
trebuia să fi plâns. Işi închipuia disperarea tinerei fete. 
Copleşit de remuşcări, îndreptă spre ea în gând vorbe de 
adâncă iubire şi-şi aduse aminte de orele lor de dragoste. 

Merse chiar mai departe. Ştiind că tânăra fată îşi primea 
singură corespondenţa, fără să treacă mai întâi pe la tatăl 
ei, el îndrăzni să-i scrie. 


lartă-mă, scumpă Clarissa. M-am purtat cu tine ca un 
ticălos. Să nădăjduim că viitorul va fi mai bun. Gândeşte-te 
la mine cu toată indulgenţa inimii tale generoase. Încă o 
dată, iartă-mă, scumpă Clarissa, iartă-mă. Îmi este dor 
nespus de tine. Raoul. 


În timpul acesta îşi petrecea vremea căutând farul cel 
vechi, despre care vorbise văduva Rousselin. Dat fiind că ea 
locuia la Lillebonne, nu se îndoia că farul se afla prin 
împrejurimi şi de aceea Raoul venise acolo chiar din prima 
seară. A 

Nu se înşelase. li fu de-ajuns să descoasă câţiva oameni, 
ca să afle că există, în adevăr, un far vechi în pădurea care 
înconjura castelul Tancarville; proprietarul farului 
încredinţase cheile văduvei Rousselin care, în fiecare 
săptămână, anume joia, se ducea acolo să facă puţină 
curăţenie. Cheile acestea le recapătă printr-o simplă 
expediţie nocturnă. 

Două zile îl despărţeau acum de data când persoana 
necunoscută, care avea caseta, trebuia să se întâlnească cu 
văduva Rousselin, şi cum aceasta fiind mai întâi prizonieră, 
apoi bolnavă, nu putuse desigur să amâne întâlnirea fixată, 
Raoul aranjă lucrurile aşa ca să se folosească el de această 
întrevedere, care i se părea foarte importantă. 

Gândul acesta îl liniştea oarecum. Totuşi era bine să-şi ia 
toate măsurile cuvenite şi să nu lase lucrurile la întâmplare. 

Cu o zi înainte cercetase locul întâlnirii şi joi, când străbătu 
cu pas vioi pădurea Tancarville, reuşita îi părea sigură şi 
simţea dinaintea o bucurie şi o mândrie intensă. 

O parte din pădurea aceasta se întindea până la Sena şi-i 
escamota falezele. Farul se ridica la marginea abruptă a 
malului. În timpul săptămânii locul era absolut părăsit. 
Duminica însă veneau aici turişti, care făceau plimbări să se 
recreeze. 

O singură încăpere, destul de mare, cu două ferestre şi 
mobilată cu două scaune, ocupa tot catul de jos. În faţa 
farului se afla un loc îngrădit, în care creşteau mărăcini şi 
plante sălbatice. 

Raoul intră în curte printr-o portiţă, care de-abia se mai 
ţinea, fixată de zidul scund de piatră. Dar alţii putuseră să 
sară zidul, apoi să pătrundă prin vreo fereastră. 

Inima îi bătea cu putere. Încleştă pumnii gata să 
răspundă dacă l-ar fi agresat careva. 

— Ce nebun sunt! se gândi el. Cine să mă atace în 
pustietatea asta? ! 

Apăsă pe clanţa ruginită a uşii şi intră. Imediat avu 
impresia că se mai află cineva în încăpere. 

Cineva care se ascundea, într-adevăr, într-o firidă din 
dosul uşii. N-avu nici timp să se întoarcă împotriva 
agresorului. Până să-şi dea seama, se văzu cu gâtul prins 
într-un laţ care-l trăgea spre spate, în timp ce un genunchi i 
se înfigea în şale. 

Inăbuşit, aproape rupt în două, Raoul trebui să se supună 
voinţei duşmane. Îşi pierdu echilibrul şi căzu. 

— Bravo, Leonard! Mi-ai plătit-o. 

Se înşela; nu era Leonard. Zărind profilul omului, îl 
recunoscu. Era Beaumagnan. Şi pe când Beaumagnan îi 
lega mâinile, el îşi îndreptă greşeala şi-şi mărturisi surpriza 
prin aceste cuvinte simple: 

— la te uită, răspopitul! 

Beaumagnan trecu frânghia printr-un inel fixat în zid, 

deasupra unei ferestre, pe care o deschise şi îndepărtă 
jaluzelele putrede. Apoi trase de frânghie şi-l sili astfel pe 
Raoul să se mişte. Apropiindu-se de fereastră, Raoul zări 
vidul care, din înălţimea la care se afla farul pe stâncă, se 
căsca ameninţător sub el. 

Beaumagnan îl întoarse, îl apăsă cu spatele de jaluzele 
şi-i legă mâinile la încheieturi şi gleznele picioarelor. 

Lucrurile se înfăţişau astfel: dacă Raoul ar fi voit să se 
repeadă înainte, laţul l-ar fi strâns de gât, iar dacă 
Beaumagnan ar fi voit să-i facă de petrecanie, îi era de- 
ajuns să-i dea un brânci; în cazul acesta, jaluzelele putrede 
s-ar fi prăbuşit şi Raoul ar fi fost azvârnlit afară şi s-ar fi 
legănat spânzurat deasupra prăpastiei. 

— Excelentă situaţie pentru o convorbire serioasă, chicoti 
el. 

De altfel era hotărât. Dacă Beaumagnan avea de gând 
să-l pună să aleagă între moarte sau divulgarea locurilor 
aflate în chestiunea pe care o urmărea, fără cea mai mică 
şovăire, Raoul îi va destăinui totul. A 

— La porunca dumitale, spuse Raoul. Intreabă! 

— Tacă-ţi gura! exclamă celălalt furios. 

Şi Beaumagnan îi puse pe gură un căluş, pe care îl legă 
cu o cârpă. 

— O singură vorbă, o singură mişcare şi cu un pumn te 
reped în gol. 

„Prostii! se gândi Raoul, foarte neliniştit. Cu atât mai 
prost cu cât nu înţeleg nimic. Ce caută ăsta aici? Să 
presupun oare că el e binefăcătorul văduvei Rousselin, 
acela pe care ea nu voieşte să-l compromită?” 

Dar ipoteza aceasta nu i se părea verosimilă. 

„Nu, nu se poate. Probabil că Beaumagnan a pândit-o 
îndeajuns pe văduva Rousselin ca să ştie de întâlnirile ei. 
Cum văduva a fost răpită, el a pus să fie suspectate 
împrejurimile lui Lillebonne şi Tancarville... Aşa au fost 
observate şi prezenţa mea şi cercetările mele... şi mi-au 

întins cursa...” 

La Paris îl învinsese el pe Beaumagnan. Acum însă era 
rândul celuilalt să triumfe. 

Beaumagnan se aţinea pitit în dosul uşii aşteptând şi pe 
ceilalţi care mai trebuiau să vină. 

Un punct însă rămânea obscur. De ce atitudinea lui de 
animal la pândă, gata să sară asupra prăzii? Nu se potrivea 
deloc cu musafirul pe care-l aştepta Raoul şi care probabil 
era un om paşnic. Putea doar să iasă afară şi să spună 
liniştit: Văduva Rousselin e bolnavă şi mă trimite în locul ei. 
Ea ar vrea să cunoască ceea ce este gravat pe fundul 
casetei. 

Sau poate că Beaumagnan se aştepta să mai vină şi o a 
treia persoană... şi se pregăteşte de atac?... 

Fu de-ajuns ca să-i treacă prin cap această ipoteză 
pentru ca Raoul să şi găsească soluţia exactă: Beaumagnan 
nu-i întinsese numai lui cursa. Dintr-o lovitură el voia 
desigur să omoare două muşte şi... pe cine altul putea să 
aştepte cu atâta hotărâre şi înfrigurare decât pe Josephine 
Balsamo? Da, Raoul era acum convins de lucrul acesta. 

De bună seamă că şi Josine se învârtise prin locurile 
acelea, ca s-o supravegheze pe văduva Rousselin şi lui 
Beaumagnan i se adusese lucrul acesta la cunoştinţă. Aşa 
se făcea că întâi căzuse Raoul în cursă şi acum era rândul 
Josephinei. 

S-ar fi spus că soarta voieşte să dea numaidecât o 
confirmare celor gândite de Raoul, căci, chiar în clipa în 
care ajunsese la concluzia aceasta, se auzi uruitul unei 
trăsuri şi Raoul recunoscu trapul cailor lui Leonard. 

Dar şi Beaumagnan părea că ştie la ce trebuia să se 
aştepte, căci se sculă agitat şi ciuli urechile. 

O clipă tropotul încetă, apoi se auzi mai apăsat dar mai 
rar, ca şi cum caii urcau pieptiş drumul, în sus pe faleză. 

In cel mult cinci minute Josephine Balsamo trebuia să 
apară. 

Fiecare secundă a fiecăruia dintre aceste minute solemne 
mărea tot mai mult agitația lui Beaumagnan. El bâiguia 
vorbe fără înţeles. Masca lui de actor romantic se 
schimonosea tot mai mult devenind de o urâţenie bestială. 
Instinctul, voinţa de a omori îi contractau trăsăturile şi se 
vedea lămurit că furia lui sălbatică se îndrepta mai ales 
împotriva lui Raoul, amantul Josephinei Balsamo. 

El se întoarse iar spre Raoul. Paşii parcă i se mişcau 
mecanic. Părea că fără să-şi dea bine seama de ceea ce 
face, îl va omori pe loc. Cu pumnii încleştaţi, cu toată 
făptura încordată, el se apropie de tânăr, până ce-i înfipse 
mâinile în piept. 

Încă un pas să-l fi împins, şi Raoul s-ar fi legănat 
deasupra abisului. 

Tânărul închise ochii. Totuşi nu se putea împăca cu 
gândul acesta şi tot mai păstra speranţa că totul nu se 
sfârşise încă. 

Frânghia o să se rupă, se gândi el, şi pe pietrele pe care 
o să cad trebuie să fie destulă iarbă şi muşchi ca să-mi 
amortizeze puţin căderea. Căci destinul lui Arsene Lupin 
d'Andresy nu poate să fie acela de a muri spânzurat! 

Se gândi la tatăl său şi la lecţiile lui de gimnastică... 
Murmură numele Clarissei... 

Dar lovitura nu se produse. Cu toate că-l simţea pe 
Beaumagnan în faţă-i, călăul nu-şi punea în aplicare 
intenţiile. 

Raoul deschise ochii. Beaumagnan, în picioare lângă el, îl 
domina cu statura lui uriaşă. Dar nu se mişca, părea că-şi 
amânase hotărârea. 

Raoul ascultă şi nu auzi nimic. Sau poate că Beaumagnan 
avea un auz mai fin? Într-adevăr, se dădu acum înapoi cu 
câţiva paşi, apoi se duse repede şi se ascunse în firida din 
dosul uşii. 

Raoul îl vedea acum drept în faţă. Era hidos. Mâinile i se 
contractau ca într-o criză de tetanos. Făceau mereu 


122 


aceleaşi mişcări parcă strângeau pe cineva de gât, cu 
degetele crispate, ca nişte gheare. 

Raoul era îngrijorat. Neputinţa de acum îl apăsa teribil, 
făcându-l să sufere ca un adevărat mucenic. 

Cu toate că ştia că e degeaba orice strădanie, el se 
zbătea să-şi rupă legăturile. Ah, dacă ar putea striga! Dar 
căluşul îi înăbuşea tipetele, iar legăturile îl tăiau până la os. 

De afară tăcerea fu întreruptă de zgomotul unor paşi. 
Poarta scârţâi. Un foşnet de fustă se auzi şi zgomot de 
pietre prăvălite. 

Beaumagnan, ascuns în firidă, ridică pumnii. Mâinile, 
care-i tremurau ca mâinile unui schelet bătut de vânt, 
aveau aerul că se închid, parcă, în jurul unui gât 
strângându-l ca să-i curme viaţa, care mai palpita în el. 

Raoul scoase un urlet, care însă nu se auzi. 

Uşa se deschise şi drama se înfăptui. 

O siluetă de femeie, aceea a Josephinei Balsamo, apăru şi 
se prăbuşi sub asaltul imediat al lui Beaumagnan. Se auzi 
un geamăt uşor, acoperit de un fel de lătrat furios scos de 
asasin. 

Raoul începu să se zvârcolească, dar zadarnic. Niciodată 
n-o iubise pe Josine ca în clipa aceea, pe care o credea cea 
din urmă a ei. Greşelile, crimele ei? Ce importanţă aveau! 
Ea era fiinţa cea mai frumoasă de pe lume şi toată 
frumuseţea acea, zâmbetul acela adorabil, corpul acela 
fermecător făcut pentru mângâieri, toate acestea să se 
irosească? Şi să nu i se poată da nici un ajutor, să nu fie 
cine să se împotrivească cu forţa acelei brute? 

Ceea ce mântui pe Josephine Balsamo fu chiar excesul 
unei iubiri pe care numai moartea o putea linişti şi care, în 
ultima clipă, îl împiedică pe Beaumagnan să-şi sfârşească 
planul sinistru. La capătul energiei, vlăguit de o disperare 
care luase în clipa această formă de nebunie, el se trânti la 
pământ şi, zvârcolindu-se îşi smulgea părul şi se lovea cu 
capul de pardoseală pietruită. 

Raoul răsuflă uşurat. Cu toate că Josephine nu se mişca, 
era sigur că trăia. În adevăr, încetul cu încetul, ea se trezi 
din leşinul în care căzuse, în momentul atacului. Se ridică în 
capul oaselor apoi, după alte încercări, putu să se scoale în 
picioare. Părea foarte liniştită şi stăpână pe sine. 

Era îmbrăcată cu o pelerină neagră care o înfăşura toată, 
iar pe cap avea o mică tocă de care atârna un voal mare, 
înflorat. 

Lăsă să-i cadă pelerina, descoperindu-şi astfel umerii ce 
se vedeau din bluza pe care lupta o sfâşiase. 

Apoi îşi scoase toca şi voalul, şi ele mototolite de luptă şi 
le aruncă pe un scaun. Părul i se revărsa în bucle grele şi 
frumoase, cu reflexe roşii. Obrajii îi erau mai trandafirii, 
ochii mai sclipitori. 

Urmă un lung moment de tăcere. Cei doi bărbaţi o 
contemplau cu o dragoste nemărginită, nu ca pe o 
duşmancă, ca pe o stăpână sau victimă, ci pur şi simplu ca 
pe o femeie-minune, care-i fascina şi-i incinta. Raoul, 
emoţionat până în fundul sufletului, iar Beaumagnan, 
nemişcat şi îngenuncheat, o admirau amândoi cu aceeaşi 
înflăcărare. 

Ea duse, mai întâi, la buze un fluier mic de metal pe care 
Raoul îl cunoştea bine. Leonard se afla desigur undeva, prin 
apropiere şi, la semnalul ei, avea să vie în goană. Dar îşi luă 
seama. De ce să-l cheme dacă şi fără el era stăpână pe 
situaţie? 

Ea se îndreptă spre Raoul, îi desfăcu cârpa cu care îi era 
legat căluşul şi-i spuse: 

— Nu te-ai întors, Raoul, şi eu te-am aşteptat. Ai să te 
întorci? 

Dacă ar fi fost liber, ar fi strâns-o la pieptul lui. Dar de ce 
nu-i desfăcea legăturile? Ce gând ascuns o împiedica s-o 
facă? 

El afirmă: 

— Nu... S-a isprăvit! 

Ea se ridică în vârful picioarelor şi-şi apăsă buzele pe 
buzele lui, murmurând: 

— S-a isprăvit între noi? Eşti nebun, dragul meu! 

Beaumagnan tresări şi se apropie, înnebunit de această 
neaşteptată scenă de dragoste. Cum încerca s-o apuce de 
braţ, ea se întoarse şi, deodată, liniştea pe care o păstrase 
până acum, făcu loc sentimentelor care o agitau, 
sentimentelor de ură şi setea de răzbunare împotriva lui 
Beaumagnan. 

Ea izbucni cu o furie de care Raoul nici n-ar fi crezut-o în 
stare. 

— Nu mă atinge, mizerabile. Şi nu crede că mi-e frică de 
tine. Astăzi eşti singur şi mai adineauri mi-am dat seama că 
nu vei îndrăzni niciodată să mă omori. Nu eşti decât un laş. 
Ţi-au tremurat mâinile. Mâinile mele nu vor tremura, 
Beaumagnan, când va veni ceasul răfuielilor! 

Se dădu înapoi în faţa amenințărilor, dar Josephine 
continuă, în pornirea ei de ură: 

— Dar ceasul nu ţi-a sunat încă. N-ai suferit încă destul... 
Nici n-ai suferit de fapt, căci m-ai crezut moartă. Chinul tău 
va fi acuma că vei şti că trăiesc şi că iubesc! 

Da, mă auzi? lubesc pe Raoul. L-am iubit la început ca să 
mă răzbun pe tine, şi ca să ţi-o pot spune mai târziu; şi-l 
iubesc acum fără nici un motiv, pentru că el e el, şi nu mai 
pot şi nici nu vreau să-l uit. Nici el şi nici eu n-am ştiut cât îl 
iubesc. Dar cum nu mai vrea să mă vadă de câteva zile, mi- 
am dat seama că el înseamnă pentru mine toată viaţa. 

Nu ştiam ce e dragostea şi acum ştiu; este nebunia care 
mă copleşeşte, mă incinerează. 

Josephine era în prada aceluiaşi delir de dragoste ca şi 
acela pe care căuta, prin vorbele ei, să-l facă să sufere. 
Strigătele ei de femeie îndrăgostită se părea că-i fac şi ei 
acelaşi rău ca şi lui Beaumagnan. Văzând-o în halul acesta, 
Raoul simţea mai degrabă repulsie decât plăcere. Flacăra 
de dorinţă, de admiraţie şi de dragoste, care-l cuprinsese în 

clipa când Josine se afla în primejdie, se stinse acum cu 
totul. Frumuseţea şi seducţia Josinei pieriseră din ochii lui, 
ca un miraj, iar pe faţa ei, care doar se metamorfozase în 
câteva clipe, el nu mai putea desluşi decât reflexul uricios 
al unui suflet crud şi bolnav. 

Din nou degetele lui Beaumagnan se crispară ca nişte 
ghiare şi mâinile se contractară, parcă ar fi voit s-o gâtuie. 
Ea se încăpăţână însă, oarbă şi împătimită, să-i arunce în 
faţă pasiunea ei maladivă pentru Raoul. 

— Îl iubesc, Beaumagnan! Focul care te arde pe tine şi 
care mă consumă pe mine este o dragoste ca şi a ta, în 
care se amestecă ideea asasinatului şi a morţii! Da, îl voi 
omori mai degrabă decât să-l ştiu al alteia sau că nu mă 
iubeşte. Dar mă iubeşte, Beaumagnan, mă iubeşte, mă 
auzi, mă iubeşte! 

Un râs neaşteptat izbucni din gura crispată a lui 
Beaumagnan. Mânia i se sfârşise într-un acces de veselie 
batjocoritoare. 

— Te iubeşte, Josephine Balsamo! Ai dreptate, te iubeşte! 
Te iubeşte ca pe toate femeile. Eşti frumoasă şi te doreşte. 
Alta trece şi o doreşte şi pe ea. lar tu, Josephine, înduri 
chinurile iadului, cum le îndur şi eu! Mărturiseşte-o! 

— ladului, da, spuse ea, chinurile iadului ar fi, dacă aş 
crede că mă trădează. Dar asta nu va fi şi degeaba încerci. 

Ea se opri. Beaumagnan avea un râs atât de ironic şi de 
răutăcios încât începu să se teamă. Ea reluă, cu glasul 
scăzut, plin de spaimă: 

— Dovedeşte-ţi spusele, dă-mi o singură dovadă... nici 
măcar atâta... o singură indicație... ceva care să mă 
silească să mă îndoiesc... şi-l ucid ca pe un câine! 

Ea scoase din sân un instrument mic, un stilet compus 
dintr-un os de balenă şi o ghiulea de plumb. Privirea i se 
încruntase. 

Beaumagnan replică: 

— Nu-ţi aduc o dovadă ca să te îndoieşti, ci ca să fii 

sigură. 

— Vorbeşte, citează un nume. 

— Clarissa d'Etigues, răspunse el. 

Ea ridică din umeri. 

— Da, ştiu... un flirt, fără importanţă. 

— Destul de important pentru el, ca să o fi cerut de 
nevastă tatălui ei. 

— A cerut-o? Nu se poate... e imposibil... M-am 
interesat... S-au întâlnit de două sau trei ori pe câmp, nu 
mai mult. 

— Ba mai bine, în camera fetei. 

— Minţi, minţi, strigă ea. 

— Spune mai bine că tatăl ei minte, căci chiar Godefroy 
d'Etigues mi-a spus-o alaltăieri. 

— Şi el de unde ştie? 

— Chiar de la Clarissa. 

— Dar e absurd! O fată nu mărturiseşte astfel de lucruri! 

Beaumagnan spuse ironic: 

— Există cazuri când e nevoită s-o facă. 

— Cum? Ce spui? Ce îndrăzneşti să insinuezi? 

— Spun ceea ce e... Nu amanta a mărturisit... ci mama... 
Mama care vrea să asigure un nume copilului pe care-l 
poartă în trupul ei, mama care se roagă să fie căsătorită. 

Josephine Balsamo părea înmărmurită: 

— Cum? Căsătorită ? Cu Raoul? Şi baronul d'Etigues se 
învoieşte? 

— Ce să facă? 

— Minciuni! exclamă ea. Mahalagisme! Sau nu, mai 
degrabă, invenţii de-ale tale! Nu e nici un cuvânt adevărat 
în toată povestea asta. Nu s-au mai revăzut niciodată! 

— Îşi scriu! 

— Dovada, Beaumagnan! Dovada ! 

— O scrisoare ţi-ar fi de-ajuns? 

— O scrisoare? Scrisă Clarissei? 

— Acum patru zile. 

— O ai? 

— lat-o! 

Raoul, care asculta înspăimântat, tresări. Recunoscuse 
plicul şi hârtia scrisorii pe care o trimisese de la Lillebonne 
Clarissei d'Etigues. 

Josine luă documentul, şi citi încet, articulând fiece 
silabă: 

„lartă-mă, scumpă Clarisse. M-am purtat cu tine ca un 
ticălos. Să nădăjduim că viitorul va fi mai bun. Gândeşte-te 
la mine cu toată indulgența inimii tale generoase. Incă o 
dată, iartă-mă, scumpă Clarissa, iartă-mă, Raoul”. 

li fu greu să meargă până la sfârşit cu citirea acestei 
scrisori, care o transforma într-un obiect nefolositor, 
rănindu-i dragostea şi amorul propriu. Se clătină. Privirea ei 
căuta pe aceea a lui Raoul. Acesta înţelese că Clarissa era 
condamnată la moarte şi-şi dădu seama că de-acum înainte 
nici el nu va mai putea nutri pentru Josephine Balsamo 
altceva decât ură. 

Ea tăcea. Pe faţă i se citea o durere atât de adâncă, încât 
ţi s-ar fi putut înmuia inima şi să-ţi fie milă de lacrimile ce i 
se scurgeau încet pe obraji, dacă în privirea ei nu s-ar fi citit 
dorinţa nebună de răzbunare, care-i domina orice alt 
sentiment. In clipa aceasta ea făcea planuri şi punea la cale 
mişelii. 

Clătinând din cap i se adresă lui Raoul: 

— Te prevenisem, Raoul! 

— Un om prevenit e de două ori ferit, - admirabil proverb, 
încercă el să glumească. 

— Nu râde, Raoul! strigă ea, pierzându-şi răbdarea. Ştii 
ce ţi-am spus şi mai ştii că era mai bine să nu o pui în calea 
dragostei mele. 

— Şi tu ştii ce ţi-am spus, răspunse Raoul pe acelaşi ton 
ironic. Că dacă îndrăzneşti să-i atingi un fir de păr... 

Ea tresări: 

— Ah, cum poţi să-ţi baţi joc astfel de dragostea mea 

sfidându-mă, întorcându-mi spatele pentru o altă femeie. 

Beaumagnan îi observa, fericit de neînţelegerea lor şi de 
ura care clocotea în ei. Dar Josephine Balsamo se stăpâni, 
socotind, fără îndoială, că-şi pierdea vremea de pomană, 
vorbind de o răzbunare care avea să vie la vremea ei. În 
clipa aceasta avea alte griji. Ea murmură trăgând cu 
urechea: 

— Parcă s-a auzit un fluierat, Beaumagnan? E un om de- 
al meu care supraveghează locul şi care-mi dă de ştire... 
Persoana pe care o aşteptăm se apropie... Căci presupun că 
şi tu ai venit aici pentru ea? 

De fapt, prezenţa aci a lui Beamagnan şi planurile lui nu 
erau tocmai lămurite. Cum putuse să ştie ziua şi ora 
întâlnirii? Ce informaţii avea despre văduva lui Rousselin? 

Ea aruncă o privire asupra lui Raoul. 

Acesta, legat bine, n-o putea împiedica în combinaţiile ei 
şi nu va lua parte la ultima bătălie. Dar Beaumagnan părea 
c-o nelinişteşte. Alăturându-se lui, porniră împreună spre 
uşă. In clipa însă în care voi să iasă, se auziră paşi. Se 
retrase deci, dând la o parte şi pe Beaumagnan şi făcu loc 
lui Leonard care intră. 

Acesta examină repede pe cei doi bărbaţi, apoi o luă lao 
parte pe Josephine şi-i spuse câteva cuvinte la ureche. 

Ea păru uluită şi murmură: 

— Ce spui?... Ce spui? 

Beaumagnan voi să iasă, dar Josephine îl apucă de mână. 
Văzând că nu poate să-l oprească, îi făcu un semn lui 
Leonard, un semn spre umărul lui Beaumagnan, un gest din 
mână, care-i poruncea să lovească, dar aşa şi aşa. Într-o 
clipă, Leonard scoase din buzunar stiletul şi-l înfipse uşor în 
umărul adversarului. 

Acesta murmură — „Ah, canalie!...” şi căzu pe 
pardoseală. 

Josephine spuse foarte liniştită lui Leonard: 

— Ajută-mă. Trebuie să ne grăbim. 

Tăiară frânghia prea lungă cu care era legat Raoul şi 
legară cu ea mâinile şi picioarele lui Beaumagnan. Apoi, 
după ce-l aşezară şi-l rezemară de perete, îi examină rana, 
îi astupă gura cu batista şi zise: 

— Nu-i nimic... e un fleac. O să-şi vie repede în fire... 
Haidem la locurile noastre. 

Se puseră la pândă. 

Se mişcau fără grabă, liniştiţi, cu gesturi măsurate, 
învăţate parcă dinainte. Ea dădea ordinele în cuvinte scurte 
şi cu o voce înăbuşită, dar cu un ton atât de triumfător, 
încât Raoul se simţea tot mai neliniştit. Incerca nevoia să 
izbucnească în strigăte ca să atragă atenţia persoanei care 
trebuia să vie, să nu cadă în cursă. 

Dar la ce bun? Nimic nu se putea pune în calea 
hotărârilor primejdioase ale Josephinei. De altfel nici nu mai 
ştia ce să facă. Îşi chinuia degeaba creierul cu tot felul de 
idei absurde. Şi pe urmă... era şi prea târziu, căci în clipa 
aceasta îi scăpă din gâtlej un geamăt... 

Clarissa d'Etigues intră în odaie. 

GENIU ŞI NEBUNIE 


Până acum Raoul simţea numai o teamă mai mult 
morală, nefiind în primejdie decât el şi Josephine; cât 
despre el, avea încredere în iscusinţa şi norocul lui; iar pe 
Josephine o ştia în stare să se măsoare cu Beaumagnan şi 
să se apere. 

Dar Clarissa! În mâinile Josephinei Cagliostro, Clarissa era 
o pradă lăsată la cheremul vicleniilor şi cruzimii 
duşmanului. Şi din clipa aceasta, la teama lui Raoul se 
adăugă şi o groază fizică ce cu adevărat îi ridica părul în 
cap şi-i încreţea pielea. Expresia neîndurătoare a feţei lui 
Leonard îi sporea şi mai mult spaima. Îşi amintea de văduva 
Rousselin şi de degetele ei strivite. 

— Hei, mai ai multe de învăţat, se gândi el. Eu sunt 
vinovat de situaţia aceasta înfricoşătoare şi biata Clarissa 
pătimeşte din pricina mea. 

Tânăra fată se opri încremenită sub ameninţarea 
revolverului pe care Leonard îl ţinea aţintit asupra ei. Ea 
venise vioaie ca în zi de vacanţă, când te duci la o întâlnire 
plăcută şi cădea în mijlocul acestei scene de violenţă, pe 
când cel pe care-l iubea se afla în faţa ei, nemişcat, legat, 
prizonier. 

Ea murmură: 

— Ce e asta, Raoul? De ce eşti legat? 

Întinse mâinile spre el, ca pentru a-i cere sprijinul. Dar ce 
putea el face acum pentru ea? 

El îi observă faţa trasă şi oboseala ce i se citea în toate 
mişcările. Simţea că-l îneacă lacrimile, gândindu-se la 
dureroasa mărturisire pe care Clarissa trebuise s-o facă 
tatălui ei şi la urmările greşelii săvârşite. Cu toate acestea, 
îi spuse cu aceeaşi siguranţă care nu-l părăsea niciodată: 

— Nu te teme, dragă. Nici eu nu mă tem, Clarissa. 

Răspund de toate. 

Ea aruncă ochii în jurul ei, asupra acelora care o 
înconjurau, şi fu încremenită recunoscând pe Beaumagnan 
care se înăbuşea cu gura astupată cu batista. Apoi întrebă 
pe Leonard cu timiditate: 

— Ce voiţi de la mine?... Ce înseamnă grozăvia asta?... 
Cine m-a adus aici? 

— Eu, domnişoară, răspunse Josephine. 

Clarissa observase încă din prima clipă frumuseţea atât 
de perfectă a Josinei. O scânteie de speranţă i se ivi în 
suflet, ca şi cum nu-i putea trece prin minte că o femeie 
atât de admirabilă nu i-ar putea da sprijin şi protecţie. 

— Cine sunteţi, doamnă? Nu vă cunosc... 

— Eu te cunosc, afirmă Josephine Balsamo, pe care graţia 
şi blândeţea Clarissei păreau că o irită, dar care îşi 
stăpânea mânia. Eşti fiica baronului d'Etigues... şi ştiu că-l 
iubeşti pe Raoul d'Andrâsy. 

Clarissa roşi, dar nu protestă. 

Josephine se întoarse spre Leonard şi-i porunci să iasă 
afară şi să păzească să nu fie deranjaţi. 

Dar mai înainte, Leonard o sili pe Clarissa să se aşeze pe 
un scaun şi voi să-i lege braţele la spate. 

Josephine însă îl opri: 

— Nu-i nevoie! Cară-te odată! 

El ascultă. 

Pe rând, Josephine îşi privi cele trei victime, toate trei 
dezarmate şi reduse la neputinţă. Ea era stăpână pe 
câmpul de bătaie şi-şi impunea voinţa, ţinând în mâinile ei 
viaţa şi moartea lor. Dar nici o atitudine de triumf nu i se 
putea citi pe faţă. 

Pentru prima oară Raoul ghici la ea un fatalism indiferent, 
pe care-l ascundea sub frumuseţea-i surăzătoare şi care era 
chiar esenţa şi explicaţia firii ei enigmatice. 

Ea luă loc alături de Clarissa, pe celălalt scaun şi cu ochii 
ficşi, cu vorba înceată, cu un ton scadat şi monoton, începu 

să vorbească: 

— Acum trei luni, domnişoară, o tânără femeie a fost 
răpită la coborârea din tren şi transportată la castelul 
d'Etigues, unde se găseau adunaţi într-o sală mare vreo 
zece seniori din ţinutul acesta, între care se afla şi 
Beaumagnan, pe care îl vezi aici, precum şi tatăl dumitale. 
Nu-ţi voi povesti tot ce s-a spus la acea adunare, nici ce 
mişelii a fost nevoită să audă femeia din partea acelora 
care se decretaseră judecătorii ei. În tot cazul, după un 
simulacru de judecată, în aceeaşi seară, tatăl dumitale şi 
vărul lui Bennetot au transportat-o pe femeie la picioarele 
falezei, au legat-o într-o barcă cu fundul găurit. 

Clarisa, împietrită, murmură: 

— Nu e adevărat! Nu e adevărat! Tata n-a putut face aşa 
ceva! Nu e adevărat! 

Fără să-i pese de protestul indignat al Clarissei, Josephine 
Balsamo continuă: 

— Cineva a asistat la toată scena, fără ca vreunul din 
conspiratori să fi bănuit că sunt spionaţi. Acest om a pornit 
înot după barcă şi de cum s-au depărtat asasinii - sunt în 
drept să-i numesc astfel, nu-i aşa? - a salvat-o pe victimă. 
Cine era persoana aceea? Totul ne face să credem că ea 
petrecuse noaptea precedentă şi dimineaţa următoare în 
camera dumitale. E un tânăr pe care l-ai primit nu în 
calitate de logodnic - căci tatăl dumitale nu se învoise - ci 
ca amant. 

Acuzaţia şi ofensa aceasta erau pentru Clarissa 
adevărate lovituri de bici. Din prima clipă se simţea scoasă 
din luptă, sleită. Ea lăsă capul jos, murmurând: 

— O, doamnă, ce spui? 

— Exact ceea ce ai spus şi dumneata tatălui dumitale, 
răspunse Josephine; urmările păcatului dumitale te-au silit 
să faci alaltăieri tatălui dumitale această mărturisire. Mai e 
oare nevoie să dau şi alte amănunte şi să-ţi spun cum s-a 
purtat amantul dumitale? În aceeaşi zi în care te necinstea, 

Raoul d'Andresy te-a părăsit pentru a urma altă femeie, pe 
care a salvat-o de la moartea cea mai groaznică. Pe ea n-a 
mai părăsit-o, fiind al ei cu trup şi suflet şi jurând că nu mai 
vrea să ştie de dumneata. A jurat categoric: „N-o mai 
iubesc, a fost un simplu flirt şi s-a terminat”. 

Dar în urma unei neînţelegeri trecătoare între el şi iubita 
lui, ea a descoperit că Raoul îţi scrisese scrisoarea aceasta 
în care îţi cerea iertare şi-ţi dă nădejdi în viitor, înţelegi 
acum că am oarecare drept să te tratez ca duşmancă... ba 
chiar duşmancă de moarte? adăugă Josephine cu voce 
înecată de ură. 

Clarissa tăcea. Spaima pusese tot mai mult stăpânire pe 
sufletul ei. Se uita cu groază din ce în ce mai mare la figura 
atât de dulce şi totuşi înfricoşătoare a aceleia care-i furase 
pe Raoul şi care se declara acum duşmanca ei de moarte. 

— Nu-ţi fie teamă, Clarissa, se auzi vocea lui Raoul. Peste 
zece minute vei ieşi de aici. 

Josephine Balsamo păru că nici nu-i aude cuvintele. Ea 
continuă cu aceeaşi linişte: 

— lată, deci situaţia noastră reciprocă bine stabilită. să 
trecem la fapte. Şi aici voi fi precisă. Tatăl dumitale, 
domnişoară, prietenul lui Beaumagnan şi complicii lor 
urmăresc o afacere pe care o urmăresc şi eu, şi care-l 
interesează cumplit şi pe Raoul. Din pricina aceasta între 
noi se duce o luptă continuă. Şi eu, şi ceilalţi am reuşit să 
intrăm în legătură cu o doamnă Rousselin, care avea o 
casetă veche. De această casetă avem nevoie cu toţii spre 
a reuşi. Ea însă a dat-o altei persoane. Oricât am stăruit şi 
am strâns-o cu întrebările, văduva Rousselin nu vrea să ne 
divulge numele acelei persoane care, se pare că i-a făcut 
mult bine şi pe care nu vrea s-o compromită prin vreo 
indiscreţie oarecare. Tot ce am aflat este o poveste veche 
pe care ţi-o voi spune şi dumitale. 

Acum douăzeci şi patru de ani, în timpul războiului dintre 
Franţa şi Prusia, doi oameni care vroiau să fugă, pentru a 

nu se supune cotropitorilor, au omorât în prezenţa 
căruţaşului lor Rousselin pe un servitor numit Jaubert, 
pentru a pune mâna pe calul lui. Astfel au putut fugi, luând 
şi o casetă pe care o furaseră de la victimă şi în care se 
aflau pietre foarte scumpe. 

Mai târziu, Rousselin, pe care-l luaseră cu sila, şi căruia îi 
dăduseră, ca să tacă, mai multe inele fără valoare, se 
întoarse la Rouen la soţia lui şi aci a murit după scurt timp, 
foarte amărât de omorul acela şi de faptul că fusese martor 
fără voie. Între văduvă şi asasini se stabiliseră legături, căci 
le era teamă ca aceasta să nu spună ce ştie. Şi aşa se face 
că... Dar presupun domnişoară că ştiţi foarte bine despre ce 
este vorba. 

Clarissa asculta atât de îngrozită şi îndurerată, încât 
Raoul strigă: 

— Ajunge, Josephine, nici un cuvânt mai mult! Săvârşeşti 
fapta cea mai josnică şi mai absurdă... La ce bun? 

Ea îi impuse tăcere. 

— La ce bun? răspunse ea. Pentru că adevărul trebuie să 
iasă la lumină. Din pricina ta ne aflăm acum faţă în faţă, ea 
şi eu. Trebuie să existe egalitate în suferinţe între mine şi 
ea! 

— Ah, bestie! murmură el deznădăjduit. 

Şi Josephine Balsamo, întorcându-se spre Clarissa, 
preciză: 

— Tatăl dumitale şi vărul lui Bennetot au urmărit deci de 
aproape pe văduva Rousselin şi probabil că, datorită 
baronului d'Etigues, s-au instalat ea la Lillebonne, unde 
puteau s-o supravegheze de aproape. De altfel, cu vremea, 
ei au interpus pe cineva, care, fără să ştie, să îndeplinească 
mult mai conştiincios sarcina de a ajuta pe văduvă: 
persoana aceasta ai fost dumneata. Văduva Rousselin a 
prins dragoste pentru dumneata, aşa că baronul nu mai 
avea de ce să se teamă că ea ar putea divulga ce ştie. 

În cursul uneia dintre aceste vizite, ai zărit din 

întâmplare, în podul casei, caseta pe care eu şi cu Raoul o 
căutam şi ai dus-o acasă. Astfel când am văzut amândoi că 
văduva nu vrea să divulge persoana care a luat caseta, că 
persoana îi făcuse multe binefaceri şi că se întâlneau 
amândouă la date fixe, am conchis, fără să ne îndoim câtuşi 
de puţin, că va fi de-ajuns să venim la farul acesta, în locul 
văduvei Rousselin, ca să descoperim adevărul. 

Şi când te-am văzut apărând, am căpătat imediat 
certitudinea absolută că cei doi asasini nu erau nimeni alţii 
decât Bennetot şi baronul d'Etigues, adică aceia care m-au 
aruncat şi pe mine în mare. 

Clarissa plângea, cu umerii scuturaţi de hohote, căci 
vorbele Josephinei o sileau să-şi socotească tatăl asasin. Ce 
durere pentru ea! Şi ce bine lovise Josephine Balsamo! Cu 
ce ştiinţă a răului îşi chinuia călăul victima! Cu ce 
rafinament de o mie de ori mai crud decât durerile fizice 
pricinuite de Leonard văduvei Rousselin, se răzbuna 
Josephine Balsamo pe nevinovata Clarissa! 

— Da, spuse ea cu voce înceată, e un asasin... Toate 
bogăţiile lui, castelul, caii, toate sunt datorate crimei. Nu e 
aşa, Beaumagnan? Stăpân pe o taină, pe care nu ştiu cum 
ai aflat-o, îl conduceai cum voiai, căci îl aveai la mână. Te 
foloseai astfel de prima crimă făptuită şi de dovezile pe 
care le aveai, pentru a-l sili să te slujească şi să omoare pe 
cei care te stânjeneau, Beaumagnan... Ce bandiți, demni 
unii de alţii! 

Privirea ei căuta pe aceea a lui Raoul. El însă îi spuse 
aspru: 

— Ei, mai ai? Ai terminat? Nu te-ai săturat încă s-o 
chinuieşti pe biata copilă? Ce mai vrei? 

— Să vorbească, să spună ce ştie, declară Josine. 

— Dacă-ţi va spune, o vei lăsa să plece? 

— Da. 

— Atunci întreab-o. Ce vrei să ştii? Caseta? Formula 
gravată pe capac? Da ? 

Dar Clarissa, chiar dacă ar fi voit să spună ce-ar fi ştiut, 
tot ar fi fost incapabilă să pronunţe vreo vorbă sau să 
înţeleagă ce era întrebată, atât de îngrozită era. 

Raoul stărui: 

— Stăpâneşte-ţi durerea, Clarissa. E ultima încercare, 
draga mea. Te rog răspunde... In ceea cete rog nu e nimic 
care nu s-ar împăca cu conştiinţa dumitale. N-ai jurat 
nimănui că ai să păstrezi taina. Nu trădezi pe nimeni. De 
aceea... 

Vocea rugătoare a lui Raoul o linişti pe fată. El îşi dădu 
seama de efectul vorbelor sale şi o întrebă iar: 

— Ce s-a făcut cu caseta? Ai adus-o la castel? 

— Da! şopti ea cu glasul tremurând. 

— De ce? 

— Aşa, mi-a plăcut caseta... 

— Tatăl tău a văzut-o? 

— Da. 

— Chiar în aceeaşi zi? 

— Nu, peste câteva zile. 

— Şi ţi-a luat-o? 

— Da. 

— Sub ce pretext? 

— Fără nici unul. 

— Dar ai avut timp s-o examinezi? 

— Da. 

— Şi ai văzut inscripţia care se afla pe capacul casetei? 

— Da. 

— Erau litere vechi, nu-i aşa. 

— Da, 

— Ai putut să le descifrezi? 

— Da. 

— Uşor? 

— Nu, dar am reuşit totuşi. 

— Şi-ţi aduci aminte de inscripţie? 

— Poate... nu ştiu... erau cuvinte latine... 

— Cuvinte latine? Adu-ţi aminte... 

— Dar am dreptul? Dacă e vorba de o taină atât de 
importantă, am eu dreptul s-o divulg? 

Clarissa şovăia. 

— Poţi s-o faci, Clarissa, te asigur... Poţi s-o faci, taina nu 
aparţine nimănui. Şi tatăl tău, şi prietenii lui, şi eu avem 
absolut aceleaşi drepturi asupra acestei taine. Ea va fi a 
aceluia care o va descoperi cel dintâi, a primului venit care 
va şti să se folosească de ea. 

Ea cedă. Dacă Raoul afirmă că poate vorbi, aşa trebuie 
să fie. 

__ Clarissa îşi frământa capul ca să-şi poată aduce aminte. 
In cele din urmă fata reuşi să-şi lege gândurile şi să spună: 

— Mi-aduc aminte... iată exact fraza pe care am 
dezlegat-o... erau cinci cuvinte latine... parcă aşa... 

Ad lapidem currebat olim regina... 

Dar de-abia sfârşise ultima silabă, că Josephine Balsamo, 
care părea şi mai agresivă, se şi repezise la fată strigând: 

— Minciună! Formula aceasta o cunoaştem de mult! 
Poate să vă spună şi Beaumagnan. Nu-i aşa că o ştim, 
Beaumagnan? Minte, Raoul, minte. În memoriul lui, 
cardinalul Bonnechose face aluzie la cuvintele astea şi le dă 
atât de puţină atenţie şi le tăgăduieşte orice înţeles, încât 
nici nu am găsit de trebuinţă să ţi le spun şi ţie... Odinioară 
regina alerga la piatră. Dar unde se află această piatră şi 
despre ce regină e vorba? Sunt douăzeci de ani de când se 
caută lucrul acesta. Nu, nu, e altceva! 

Aplecându-se spre tânără fată îi strigă: 

— Minţi, minţi! Există un cuvânt care le rezumă pe 
toate... Care e? Există o vorbă... una singură... care? 
Răspunde odată! 

Ingrozită, Clarissa tăcea. Raoul o imploră: 

— Adună-ţi gândurile, Clarissa... Adu-ţi aminte... Afară de 
cele cinci cuvinte n-ai mai văzut nimic? 

— Nu ştiu... nu cred... gemu fata. 

— Adu-ţi aminte... Trebuie să-ţi aduci aminte... E în joc 
mântuirea ta... 

Dar tonul lui Raoul şi dragostea pentru Clarissa care 
făcea să-i tremure glasul o scoteau şi mai mult din sărite pe 
Josephine Balsamo. 

Ea o apucă de braţ pe Clarissa şi-i porunci: 

— Vorbeşte odată, că de nu... 

Clarissa bâigui ceva neînțeles. Josephine duse un fluier la 
gură şi fluieră puternic. Peste o clipă Leonard fu în pragul 
uşii. Ea porunci între dinţi, cu o voce fără timbru: 

— Scoate-o de aici, Leonard... şi spune-o la 
interogatoriu!... 

Raoul se smuci să se elibereze din legături. 

— Ah, mizerabililor, ticăloşilor! izbucni el. Ce vreţi să-i 
faceţi! Eşti un monstru, nu femeie! N-ai inimă deloc? 
Ascultă, Leonard, dacă o atingi, martor mi-e Dumnezeu că 
într-o zi ţi-o voi plăti... 

— Ce teamă ţi-e de viaţa ei! spuse cu putere Josephine. 
Te înspăimântă ideea că ea ar putea suferi! Zău, sunteţi 
făcuţi unul pentru altul... Fiica unui asasin şi cu un hoţ! Ah, 
de l-ai fi văzut meşter! Are o îndemânare fără seamăn! Ce 
pereche bună aţi face dacă v-aş îngădui eu. Şi ce copil 
înzestrat ar mai fi copilul vostru, fiul lui Arsene Lupin şi 
nepotul baronului asasin Godefroy! 

Gândul la copilul acesta îi înteţi şi mai mult furia. O apucă 
o adevărată nebunie, care o împingea la rău. 

— Leonard... 

— Ah, canalie! strigă Raoul în culmea disperării. Ce 
mişelie! În sfârşit, ţi-ai scos masca, Josephine! Nu mai e 
nevoie să te prefaci, nu-i aşa? Chiar tu erai călăul?... 

Dar ea nu se mai sinchisea, încordată toată de dorinţa 
barbară de a face rău şi de a o chinui pe tânăra fată. Ea 
însăşi o îmbrânci pe Clarissa spre Leonard, care o apucă 
târând-o spre uşă. 

— Mizerabile, monstrule! urlă Raoul. Un fir de păr dacă-i 

atingi, un singur fir de păr... m-auziţi? Să ştiţi că vă omor pe 
amândoi! Ah, ce monştri! Dă-i drumul, canalie! 

Se smucea atâta şi se avântă spre cei doi călăi, încât tot 
mecanismul imaginat de Beaumagnan se prăbuşi şi 
jaluzeaua şubredă se desprinse din balamale şi căzu în 
odaie în spatele lui Raoul... 

In tabăra duşmană fu un moment de panică. Dar 
frânghiile, cu toate că slăbite, erau destul de solide şi-i 
împiedicau încă mişcările, aşa că, deocamdată, nu era 
nimic de temut din partea lui. Leonard scoase revolverul şi-l 
aplică pe tâmpla Clarissei. 

— Dacă el mai face un pas, o singură mişcare, trage, 
porunci Josephina. 

Raoul rămase pe loc. Nu se îndoi că Leonard va executa 
imediat ordinul şi că cel mai mic gest al lui va însemna 
irevocabila condamnare la moarte a Clarissei. Atunci, 
trebuia să se resemneze? Nu era nici un mijloc s-o salveze 
deocamdată pe Clarissa? 

Josephine Balsamo nu-l slăbea din ochi. 

— Aha, spuse ea, înţelegi situaţia şi văd că te-ai cuminţit. 

— Nu, răspunse el, devenind stăpân pe sine... nu, dar mă 
gândesc. 

— La ce? 

— l-am făgăduit că va fi liberă. Vreau să-mi ţin 
făgăduiala. 

— Cam târziu, zise ea. 

— Nu, Josephine, ai s-o liberezi! 

Ea se întoarse spre complicele ei. 

— Eşti gata, Leonard? Haide, isprăveşte mai repede! 

— Stai, strigă Raoul, pe un ton aşa de poruncitor încât ea 
şovăi o clipă. Stai, repetă el, şi dă-i drumul... Mă auzi, 
Josine, vreau să-i dai drumul... Nu să amâni intenţiile tale 
blestemate, ci să o liberezi cu totul şi chiar acum şi să-i 
deschizi uşa la perete să poată pleca. 

Josephine, uimită de siguranţa lui, şovăi. 

— lar cuvinte goale, nu-i aşa? Vreo nouă viclenie... 

— Nu, lucruri serioase afirmă el... sau mai degrabă un 
singur fapt care explică totul şi în faţa căruia te vei înclina. 
Cer însă libertatea imediată a Clarissei, libertatea ei de a 
pleca de-aici, fără ca tu sau Leonard să comiteţi un singur 
act care să-i atingă şi un fir de păr. 

— ŞI, în schimb, tu ce-mi oferi? 

— Cuvântul care dezleagă enigma. 

Ea tresări. 

— Va să zică îl ştii? 

— Da. 

Beaumagnan ridicase şi el capul şi asculta hulpav. 
Lăsând pe Clarissa sub paza complicelui ei, Josina se 
apropie de Raoul şi zise: 

— E de-ajuns să ştiu cuvântul? 

___— Nu, răspunse Raoul, trebuie să ştii şi să-l interpretezi. 
Inţelesul formulei este ascuns sub un văl pe care trebuie 
mai întâi să ştii să-l dai la o parte. 

— Şi tu ai reuşit! 

— Da, aveam şi până acum oarecare idee. Şi acum o 
clipă am avut într-o fulgerare a minţii intuiţia întregii 
dezlegări. 

Josine ştia că Raoul nu este omul care să glumească într- 
o astfel de ocazie. 

— Dă-mi toate lămuririle, zise ea, şi-i dau voie Clarissei 
să plece. 

— Mai întâi să plece, răspunse Raoul şi-ţi explic tot. Îţi voi 
explica, bineînţeles nu cu frânghia de gât şi cu mâinile 
legate, ci numai dacă voi fi absolut liber. 

— E absurd că-mi pui condiţii. Vrei să răstorni situaţia. Nu 
uita că acum eu sunt stăpâna absolută a evenimentelor. 

— Nu mai eşti, afirmă el. Acum atârni de mine. Eu dictez 
condiţiile. Pe mormântul mamei mele îţi jur că douăzeci de 
minute după ce Clarissa va fi trecut acest prag, îţi voi indica 
locul precis unde se găsesc bogăţiile adunate de călugării 

mânăstirilor din Franţa. Şi nu numai că ştiu, dar nici nu sunt 
singurul care ştie. 

— Cine mai ştie? 

— Beaumagnan şi baronul. 

— Imposibil. 

— Stai puţin şi judecă. Beaumagnan a fost alaltăieri la 
castelul d'Etigues. De ce? Pentru că baronul a găsit caseta 
şi pentru că au studiat împreună inscripţia. Dacă cumva, 
afară de cele cinci cuvinte despre care vorbeşte cardinalul 
Bonnechose, mai există în casetă şi alt cuvânt, cuvântul 
magic, care le rezumă pe celelalte şi care este cheia 
misterului, ei l-au văzut şi-l ştiu. 

— Ce-mi pasă! răspunse ea, uitându-se la Beaumagnan. 
Pe ăsta îl am în puterea mea! 

— Da, dar Godefroy e liber şi poate că în clipa asta stă 
lângă piatră, cu vărul lui, trimişi înainte de Beaumagnan ca 
să exploreze terenul şi să pregătească ridicarea 
nestematelor. Înţelegi primejdia? Înţelegi că orice clipă 
pierdută înseamnă posibilitatea să pierzi toată partida? 

Ea se încăpăţâna furioasă. 

— O voi câştiga, dacă Clarissa spune ce ştie. 

— N-o să spună pentru simplu motiv că nu mai ştie nimic 
mai mult. Haide, Josephine, fii logică cu tine însăţi. Ţi-ai 
jucat viaţa pe o carte: cucerirea acelor bogății imense. Vrei 
să renunti la toate eforturile făcute tocmai acum când eu îţi 
ofer bogăţiile râvnite de tine cu osârdie? 

Se vedea că împotrivirea îi slăbeşte. Josephine Balsamo 
obiectă: 

— N-am încredere în tine. 

— Nu e adevărat. Ştii foarte bine că-mi voi ţine 
făgăduiala. Dacă şovăieşti... dar nu se poate să şovăieşti. În 
fundul inimii ai şi luat hotărârea, hotărârea cea bună, cea 
care îţi prieşte. 

Ea rămase pe gânduri o clipă sau două, apoi făcu un 
gest, care însemna: 

— La urma urmei, n-am ce pierde. Pe mititică o să pot 
pune mâna şi altă dată. Nu-mi voi amâna decât 
răzbunarea... Leonard, dă drumul fetei şi dezleagă-l şi pe el. 

Leonard făcu un gest de dezaprobare, dar era prea supus 
ca să protesteze. El se depărtă de Clarissa, apoi tăie 
legăturile lui Raoul. 

Atitudinea tânărului nu fu deloc potrivită cu gravitatea 
împrejurărilor. El îşi mişcă bine picioarele, făcu două sau 
trei exerciţii cu braţele şi respiră din fundul plămânilor. 

— Uf! E mai bine aşa! N-am nici o vocaţie de prizonier. Să 
scap pe cei buni şi să pedepsesc pe cei răi, iată ce mă 
interesează. Tremură, Leonard. 

El se apropie de Clarissa şi spuse: 

— Îţi cer iertare pentru tot ceea ce s-a întâmplat. 
Asemenea lucruri nu se vor mai petrece niciodată, fii 
sigură. De-acum înainte eşti sub protecţia mea. Ai destulă 
putere să pleci? 

— Da... da... zise ea. Dar dumneata? 

— Ei, eu nu risc nimic. Lucrul principal este salvarea ta. ŞI 
mi-e teamă că mult n-ai să poţi merge. 

— Nici n-am de mers mult. leri tată-meu m-a adus lao 
prietenă şi de la care mă va lua mâine. 

— Aici aproape? 

— Da. 

— Nu spune mai mult. Nu-i nevoie să fie şi ei informaţi. 

El o conduse până la uşă şi făcu semn lui Leonard să se 
ducă să-i descuie poarta. Apoi i se adresă iar Clarissei: 

— Fii prudentă şi nu te teme de nimic, absolut de nimic, 
nici pentru dumneata, nici pentru mine. Ne vom regăsi când 
va suna şi ceasul nostru, care nu va întârzia, oricâte piedici 
ni s-ar pune în cale. 

El închise apoi uşa în urma ei. Clarissa era salvată. Şi- 
atunci, avu chiar îndrăzneala să spună: 

— Ce fiinţă adorabilă! 

Ce clipă tragică! N-a lipsit mult că Josephine, scoasă din 

minţi de îndrăzneala lui, să-i facă semn lui Leonard să-l 
împuşte. 

Ea scrâşni numai din dinţi şi murmură: 

— Ah, cât te urăsc, bărbat josnic! 

— Nu mai mult decât eu pe tine! 

— Să ştii că între Clarissa d'Etigues şi Josephine Balsamo 
lucrurile nu s-au isprăvit încă... 

— Dar nici între Clarissa şi Raoul d'Andresy, zise el cu 
îndrăzneală. 

— Mizerabile! murmură ea, ai merita... 

— Un glonte de revolver... Imposibil, scumpo! 

— Nu mă sfida prea mult, Raoul! 

— Iţi spun că e imposibil. Acum, n-ai să te atingi de mine, 
căci sunt omul care reprezint un miliard. Omoară-mă, şi 
miliardul îţi fuge de sub nas, frumoasă fiică a lui Cagliostro! 
Imi tragi un glonte în cap şi pe urmă degeaba mai implori 
cerul: nu mai capeţi nici un ban, Josine! De aceea, cum am 
spus, în momentul de faţă sunt moaştă sfânta, tabu! Cel 
mai bun lucru pe care-l poţi face este să îngenunchezi în 
faţa mea şi să-mi săruţi mâinile. 

El deschise o fereastră şi trase aerul în piept. 

— Te înăbuşi aici! Zău, apropierea lui Leonard infectează 
aerul, mă indispune. Dar ia ascultă, Josine, ţii neapărat ca 
acest călău să stea mereu cu mâna în buzunar pe revolver? 

Ea dădu din picior. 

— Destul cu neroziile! strigă ea. Ţi-ai spus condiţiile. Le 
ştii şi pe ale mele... 

— Punga sau viaţa! 

— Vorbeşte, n-o mai lungi! 

— Ce grăbită eşti! Mai întâi am fixat, un termen de 
douăzeci de minute pentru a fi absolut sigur că Clarissa 
este la adăpost de ghearele tale, şi încă n-au trecut. Pe 
urmă... 

— Ce mai e? 

— Pe urmă cum vrei să descifrez în doi timpi şi trei 

mişcări o problemă pe care atâţia oameni se muncesc de 
ani de zile în zadar s-o dezlege? 

— Ce vrei să spui? 

— Foarte simplu: cer puţin răgaz. 

— Răgaz? Dar pentru ce? 

— Ca să descifrez... 

— Cum? Va să zică n-o ştii... 

— Dezlegarea enigmei? Nu ! 

— Atunci ai minţit? 

— Nu, mai întrebuința cuvinte care mă jignesc Josine! 

— Ai minţit, de vreme ce ai jurat... 

— Pe mormântul mamei mele, da, şi nu tăgăduiesc. N-am 
spus că ştiu adevărul. Am jurat că-ţi voi spune adevărul. 

— Ca să-l spui trebuie să-l ştii! 

— Ca să-l ştiu, trebuie să mă gândesc, şi tu nu-mi dai 
răgaz. Pentru Dumnezeu... puţină linişte şi Leonard să lase 
odată revolverul, că-mi tulbură gândurile. 

Tonul de batjocură şi obrăznicia cu care vorbea o 
enervară pe Josephine. Furioasă, mai ales pentru că simţea 
zădărnicia amenințărilor, ea capitulă. 

— Fie cum vrei. Te cunosc şi ştiu că-ţi vei ţine 
angajamentul! 

Raoul îşi scoase din portvizit un creion şi o carte de 
vizită, pe care erau scrise câteva cuvinte, aşezate într-o 
anumită ordine. El trase câteva linii pentru a lega între ele 
cuvintele. Apoi pe verso scrise formula latină: 

Ad lapidem currebat olim regina. Adică: regina aleargă în 
grabă spre piatră... Uită-te la ceas, Josephina! 

El nu mai râdea. Timp de un minut sau două, poate, 
figura lui căpătă o expresie foarte gravă şi ochii lui, ca fixaţi 
în gol, dovedeau că se gândeşte intens. Văzu totuşi că 
Josephina îl observă cu o privire plină de admiraţie şi 
încredere. El îi surâse distrat, fără să-şi întrerupă firul 
ideilor... 

— Vezi adevărul, nu-i aşa? îl întrebă ea. 

Nemişcat din pricina frânghiei, cu faţa încordată de 
spaimă, Beaumagnan asculta cu toată făptura. Oare taina 
atât de importantă va fi chiar dezlegată? Mai trecură un 
minut sau două într-o tăcere adâncă. 

Josephine Balsamo întrebă: 

— Ce ai, Raoul? Pari foarte emoţionat! 

— Josine, călugării din evul mediu au fost nişte dobitoci. 

Apoi, sculându-se, continuă: 

— Doamne, or fi fost ei sfinţi, dar şi mari proşti au fost. 
Tot aşa au fost şi toţi aceia care de-atunci au căutat şi n-au 
găsit nimic. Orbi! Minţi mărginite! Cum, tu, Godefroy 
d'Etigues, şi Beaumagnan, şi toţi prietenii lui, şi toţi iezuiţii, 
şi arhiepiscopul de Rouen, voi toţi aţi avut sub ochi cele 
cinci cuvinte şi nu v-a fost de-ajuns? Crede-mă, un copil de 
clasele primare poate rezolva probleme mai grele. 

Ea obiectă: 

— Mai întâi era vorba de un cuvânt, nu de cinci. 

— Dar e acolo cuvântul, drace! In loc să vă fi pierdut 
vremea cum aţi făcut, cu formula aceea fără înţeles, trebuia 
pur şi simplu să legaţi numai inițialele şi să vă ocupați 
numai de cuvântul format din ele. 

Ea murmură: 

— Ne-am gândit şi noi... cuvântul A/cor, nu-i aşa? 

— Da, cuvântul A/cor. 

— Ei şi? 

— Cum şi? Dar el conţine tot, cuvântul acesta! Ştii ce 
înseamnă? 

— E un cuvânt arab care înseamnă „încercare”. 

— Şi de care arabii şi celelalte popoare se servesc să 
arate, ce? 

— O stea! 

— Care stea? 

— O stea care face parte din constelația Carului mare. 
Dar asta n-are importanţă. 

— Ce legătură însă poate să aibă... 

Raoul avu un zâmbet de milă. 

— Evident, nu-i aşa, numele unei stele nu poate avea nici 
o legătură cu stabilirea locului unde se află o piatră de 
hotar. Şi totuşi are. Observând că toată chestia se 
învârteşte în jurul numărului şapte (şapte mânăstiri, şapte 
călugări, şapte braţe ale sfeşnicului, şapte pietre colorate în 
şapte inele) m-am gândit imediat, printr-un fel de mişcare 
reflexă a spiritului meu, că steaua A/cor face parte din 
constelația Carului mare. Şi problema a fost rezolvată. 

— Rezolvată? Cum ? 

— Ei drace, pentru că constelația Carului mare este 
formată tocmai din şapte stele principale. Şapte! Mereu 
numărul şapte! Începi să vezi legătura? Şi trebuie să-ţi 
amintesc că dacă arabii au ales, şi dacă de atunci încoace 
savanții astronomi au adoptat numele acesta de Alcor, au 
făcut-o pentru că această steluţă, aproape invizibilă, 
serveşte ca încercare, mă înţelegi? Ca încercare, dacă 
cutare persoană are vedere bună, de vreme ce poate săo 
deosebească cu ochiul liber. A/cor este aceea ce trebuie să 
vedem, ce trebuie să căutăm, lucrul tăinuit, comoara 
ascunsă piatra invizibilă unde se pun pietre preţioase. 
Tainița comorii! 

Josine murmură, înfrigurată, simțind că se apropie 
dezlegarea: 

— Tot nu pricep. 

— Ai să pricepi, răspunse Raoul. Este atât de limpede. Ca 
o picătură de apă. Priveşte! 

Îi arătă cartea de vizită pe care o ţinea între degete. 

— Priveşte! N-am mai lăsat-o din mână de săptămâni 
întregi. De la începutul cercetărilor noastre, am scos dintr- 
un atlas poziţia exactă a celor şapte mânăstiri, al căror 
nume l-am scris pe această carte. lată-le toate şapte, în 
poziţia pe care fiecare o ocupă faţă de celelalte şase. Mi-a 
fost de-ajuns mai adineauri, de cum am aflat cuvântul, să 
reunesc cele şapte puncte prin linii, ca să ajung la 

constatarea neaşteptată, miraculoasă, colosală şi totuşi 
foarte naturală, că figura astfel formată înfăţişează exact 
Carul mare. Pricepi acum realitatea uimitoare? Cele şapte 
mânăstiri primordiale unde se adunau bogăţiile Franţei 
creştine erau aşezate, cabalistic, ca cele şapte stele 
principale ale Carului mare! Nu putea încăpea nici o 
îndoială. 

Adevărul se impunea acum. De vreme ce Alcor se 
găseşte pe cer puţin la dreapta şi deasupra stelei aflate la 
mijlocul osiei Carului mare, piatra trebuie să se găsească 
absolut sigur la dreapta şi puţin mai sus de mânăstirea 
Jumieges, odinioară cea mai puternică şi cea mai bogată 
din  mânăstirile normande. Era inevitabil, absolut 
matematic. Piatra e acolo şi numai acolo! 

Şi cum să nu te gândeşti numaidecât: că extrem de 
puţin, la sud-est de Jumieges la un kilometru distanţă, 
există în cătunul Menil-Sous Jumieges, foarte aproape de 
Sena, ruinele castelului lui Agnes Sorel, amanta regelui 
Carol al VII-lea; că mănăstirea comunică cu castelul printr-o 
subterană a cărei intrare se mai vede şi astăzi. 

Concluzie: piatra legendară se găseşte aproape de 
castelul lui Agnes Sorel, lângă Sena, şi legenda spune 
probabil că amanta regelui, regina inimii lui, alerga spre 
această piatră, despre al cărei conţinut n-avea habar, ca să 
stea şi să privească de acolo barca regală, când plutea pe 
bătrânul fluviu normand. 

„Ad lapidem currebat olim regina”. 

O tăcere adâncă se lăsă între Raoul d'Andresy şi 
Josephine Balsamo. 

Şezând lângă Josephine, cu ochii fixaţi asupra desenului 
pe care-l ţinea în mână, Raoul continuă puţin euforic, cu o 
exaltaţie reţinută: 

— Da, foarte neprevăzători au fost călugării aceia care 
încredinţau o asemenea taină în paza unui cuvânt atât de 
transparent! Dar ce poeţi nevinovaţi şi fermecători. Ce 

gând frumos, să înfrăţească bunurile lor pământeşti cu 
cerul dumnezeiesc! 

Efuziunea lirică a lui Raoul va fi fost poate îndreptăţită, 
dar nu putu s-o ducă până la capăt. El nu mai luase seama 
lui Leonard, o uitase pe Josephine Balsamo. Deodată, pe 
negândite, ea îl lovi în cap foarte violent cu ghiuleaua de 
plumb. 

Numai la lucrul acesta nu s-ar fi aşteptat, cu toate că 
Josephine Cagliostro nu se da îndărăt de la asemenea 
atacuri mişeleşti. Sub lovitură, el se îndoi mai întâi pe 
scaun, apoi pierzându-şi echilibrul, se prăvăli pe podele. 

Totuşi mai avu putere să murmure: 

— Adevărat... am uitat... nu mai eram tabu. 

El mai adăugă cu ironia pe care o întrebuința şi când era 
vorba de el însuşi, şi când era vorba de alţii: 

— Caiafa! Nu respectă nici măcar geniul... Ah, sălbatico, 
ai o cremene în loc de inimă?... Cu atât mai rău pentru tine, 
Josephine, căci am fi împărțit comoara. Acum, am s-o iau 
toată numai eu. 

Şi-şi pierdu cunoştinţa. 

TAINIŢA CĂLUGĂRILOR 


Când se dezmetici din amorţeala pricinuită de lovitură, 
Raoul constată, de altfel fără cea mai mică surprindere, că 
se afla în aceeaşi situaţie ca şi Beaumagnan, legat ca şi el 
şi şezând jos rezemat de zid. 

Nu fu surprins nici când o văzu pe Josephine Balsamo 
întinsă pe două scaune lângă uşă, în prada uneia din acele 
crize nervoase pe care i le pricinuiau emoţiile destul de 
violente şi prelungite. Lovitura pe care se văzuse silită să i- 
o aplice lui Raoul îi provocase criza. Complicele ei, Leonard, 
îi da îngrijiri obligând-o să respire eter dintr-o sticluţă. 

Chemase probabil şi pe unul dintre ceilalţi complici, căci 
Raoul îl văzu intrând pe tânărul pe care-l cunoştea sub 
numele de Dominic şi pe care-l văzuse păzind trăsura în 
faţa casei văduvei Rousselin. 

— Ce e de făcut acum? 

— S-o ducem în trăsură şi apoi s-o transport pe „Leneşa”. 

— Şi eu? 

— Tu ai să rămâi să-i veghezi pe ăştia doi, spuse 
Leonard, arătându-i pe prizonieri. 

— Drace, nu prea sunt comozi clienţii ăştia. Nu mi-e pe 
plac o treabă ca asta. 

Se apucară s-o ridice pe Josephine. Dar ea, deschizând 
ochii, le spuse în şoaptă, nebănuind că Raoul are o ureche 
atât de fină încât să poată auzi: 

— Lăsaţi-mă. Voi merge singură. Tu vei rămâne aici, 
Leonard. E mai bine să-l păzeşti tu pe Raoul. 

— Lasă-mă să-i viu de hac odată lui Raoul al tău! îi şopti 
Leonard tutuind-o. O să ne poarte ghinion, băiatul ăsta! 

— ÎI iubesc. 

— El nu vrea să mai ştie de tine. 

— Ba da. Se va întoarce la mine. Şi pe urmă, 

întâmplându-se orice, eu nu pot renunţa la el. 

— Atunci ce hotărăşti? 

— „Leneşa” trebuie să fie la Caudebec. O să mă duc 
acolo să mă odihnesc până în zori. Am mare nevoie de 
odihnă. 

— Şi comoara? Avem nevoie de oameni ca să mişcăm o 
piatră ca aceea din loc. 

— Am să dau de veste chiar în astă seară celor trei 
Corbut ca să ne întâlnim mâine dimineaţă la Jumieges. Pe 
urmă mă voi ocupa de Raoul... afară numai dacă... Lasă-mă 
acum în pace... Sunt frântă... 

— Şi Beaumagnan? 

— Îi voi da drumul după ce-oi avea comoara. 

Şi ea plecă încetişor. Leonard o însoţi până la trăsură şi 
se întoarse peste puţin timp cu un coş cu merinde. Apoi se 
auzi tropăitul cailor pe drumul pietros. 

Raoul îşi întindea legăturile ca să vadă cât sunt de tari. 
Leonard se aşeză să mănânce şi să bea. Raoul îl luă în 
primire: 

— Poftă bună! Dacă-ţi rămâne ceva, nu mă uita nici pe 
mine. 

Leonard se ridică, cu pumnii ameninţători. 

— la nu te mai răţoi, camarade, îi zise Raoul batjocoritor. 
O veni ea şi vremea răfuielii. 

Orele treceau. Se întunecă. 

Beaumagnan părea că doarme. Leonard fuma fără 
încetare. Raoul vorbea singur şi se dojenea că fusese atât 
de puţin prevăzător faţă de Josine. 

— Ar fi trebuit să mă păzesc de ea... Câte mai am de 
învăţat! Josephine nu se poate măsura cu mine, dar ştie ce 
vrea şi ştie să ia hotărârile necesare. 

Nu se îndoia nici o clipă că din ghearele lui Leonard va 
reuşi să scape. Reuşise mişcând mereu picioarele să 
slăbească legăturile de la glezne şi socotea că va reuşi să-şi 
elibereze piciorul drept. Se gândea la plăcerea pe care ar 

avea-o, dacă i-ar putea trage lui Leonard un picior bun în 
falcă, când ar veni să se aplece asupra lui. Aşa şi-ar putea 
libera drumul şi să pornească în goană după comoară. 

În odaie întunericul sporea ca o binefacere. Leonard 
aprinse o lumânare, mai trase o pipă de tutun şi mai bău un 
pahar cu vin. De la o vreme începu să moţăie. Din când în 
când deschidea ochii şi căta spre prizonieri, ca să se 
convingă că mai sunt la locurile lor. 

Raoul îşi continua fără încetare opera de liberare. Trebuia 
să fie pe la orele nouă seara. 

La orele zece şi jumătate se afla însă în aceeaşi stare. 
Nodurile se slăbiseră, dar legăturile ţineau destul de bine. 
Raoul începuse să piardă speranţa, când, deodată, i se păru 
că aude un zgomot uşor în tăcerea adâncă a nopţii. 

Zgomotul se repetă de două ori. Avu siguranţa că vine 
cineva dinspre fereastra pe care el o deschisese mai înainte 
şi pe care Leonard o împinsese numai, fără să o închidă 
bine. 

În adevăr, în clipa aceasta un canat se dete binişor în 
lături. Raoul se uită la Beaumagnan. Auzise şi el şi se uita 
într-acolo. 

În clipa aceasta, Leonard se trezi; ameţit, se uită 
cercetător la amândoi, apoi adormi din nou, ceea ce 
dovedea că mişcările paznicului lor erau urmărite cu toată 
atenţia. 

Ce se petrecea oare? Poarta, fiind încuiată de Leonard, 
însemna că cineva sărise zidul, care era prevăzut cu cioburi 
de sticlă. Cine putea fi? 

Un cap apăru, nelămurit în întuneric. Apoi cineva sări 
uşor prin fereastră. Raoul deosebi silueta unei femei şi 
imediat, înainte de a o recunoaşte, intui că nu poate fi 
decât Clarissa. 

Ce emotie îl cuprinse! Josephine Balsamo se înşelase deci 
crezând-o pe Clarissa inofensivă! Neliniştită, cu teama 
primejdiilor care o amenințau, învingându-şi oboseala şi 

spaimă, tânăra fată se aşezase totuşi la pândă, prin 
apropierea farului şi aşteptase noaptea. 

Şi acum încerca imposibilul, ca să-l mântuie pe acela 
care o trădase într-un mod atât de neaşteptat. 

Ea făcu trei paşi. În clipa aceasta Leonard se trezi din 
nou; din fericire însă sta cu spatele la ea. Ea se opri, apoi 
continuă înaintarea îndată ce bruta adormi. Astfel ajunse la 
Raoul. Pe scaun, lângă el, se mai afla pumnalul Josephinei. 
Clarissa îl luă şi începu să taie legăturile tânărului. 

Norocul lor fu că duşmanul nu se trezi. Altfel Clarissa l-ar 
fi omorât cu siguranţă. Fără să-şi întoarcă ochii de la el, fata 
continuă operaţia. Peste o clipă mâinile lui Raoul fură libere. 
Tânărul îi luă cuțitul şi-şi liberă şi picioarele. Apoi şopti 
Clarissei. 

— Haide, acum pleacă, ascunde-te. 

— Nu, făcu ea cu capul. 

Şi i-l arătă pe Beaumagnan, voind să-l facă să înţeleagă 
că nu poate pleca de-acolo şi să-l lase pe celălalt prizonier, 
- pe Beaumagnan, expus răzbunării lui Leonard. 

Raoul stărui, dar ea fu neînduplecată. 

Nemaiputând să i se împotrivească, Raoul dădu cuțitul 
adversarului său. 

— Are dreptate, îi şopti el... Trebuie să fim cinstiţi în 
luptă... Na, descurcă-te singur... şi pe urmă, luptă dreaptă, 
nu-i aşa? 

El o urmă pe Clarissa. Unul după altul săriră pe fereastră. 
Ajunşi în curte, ea îl duse de mână până la un colţ din zid, 
unde creasta era ştirbită şi se putea trece. 

Raoul ajută mai întâi Clarissei să sară peste zid, apoi 
trecu şi el. Dar, când fu jos nu mai văzu pe nimeni. 

— Clarissa, strigă el, unde eşti?... 

Nimic şi nimeni. 

Fuge de mine, se gândi el. A riscat atâta să vie pentru că 
mă ştia legat. Liber însă, nu mai vrea să ştie de mine. 

Dar, întorcându-se spre zid, văzu pe Beaumagnan sărind 

jos. Reuşise şi el să fugă. Raoul de-abia reuşi să se 
ascundă. Leonard, aplecat peste zid, trăgea cu revolverul 
prin întuneric, pe urmele fugarilor. 

Aşa că, pe la orele unsprezece seara, cei trei adversari 
goneau, în acelaşi timp, spre piatra Reginei, care se afla la 
patruzeci de kilometri depărtare. 

Raoul renunţase s-o mai caute pe Clarissa, căci în clipa 
aceasta singurul lui gând era descoperirea comorii, într-o 
oră, el străbătu cei zece kilometri ce-l despărţeau de 
Lillebonne. La miezul nopţii îl trezi pe băiatul de la hotel, 
mânca ceva în grabă, şi, după ce luă din valiză două 
cartuşe mici de dinamită, pe care şi le procurase cu câteva 
zile înainte, încălecă pe bicicletă. Avusese grijă să ia şi un 
săculeţ pentru pietrele preţioase! 

Trecând pe malul fluviului, zări umbra masivă a „Leneşei” 
pe apa somnoroasă a râului. Zări o lumină slabă la 
fereastra acoperită a cabinei în care locuia Josephine. 

— S-o fi îmbrăcând să plece. Prea târziu, doamnă! 

El o porni pedalând şi mai repede. Dar peste o jumătate 
de ceas, pe când cobora un deal repede, avu impresia că 
roata dinainte a bicicletei se împiedică de un obstacol. In 
aceeaşi clipă el fu azvârlit cu putere pe o grămadă de 
pietre. 

Imediat săriră doi oameni, lumina unui felinar se îndreptă 
spre locul unde el se pitise în dosul grămezii de pietre şi o 
voce strigă: 

— El e! Numai el poate să fie! 

Erau Godefroy d'Etigues şi Bennetot. 

Dar fără să mai dea atenţie izbiturii şi fără să-i pese de 
mărăcinii care îi sfâşiau hainele şi îi înţepau trupul, Raoul o 
rupse la fugă, şi reuşi să scape de urmăritorii mai greoi. 
Intr-o clipă se făcu nevăzut. 

— Haide, nu mai pierdeţi vremea zadarnic, spuse o voce 
slabă ce venea dinspre o trăsură care staţiona la câţiva 
paşi. Era vocea lui Beaumagnan. Principalul e să-i fărâmăm 

bicicleta. Haide, Godefroy, strică-i trotineta şi s-o pornim. 
Fiece clipă are importanţă. Îmi curge tot sângele din 
afurisita asta de rană. Pansamentul s-a slăbit de tot. 

Raoul auzi cum îi distrugeau roţile bicicletei, lovindu-le cu 
tocurile cizmelor. Bennetot scoase după aceea cârpele cu 
care înfăşuraseră felinarele trăsurii ca să nu fie văzute din 
depărtare. Se urcă apoi pe capră şi biciuind calul o porniră 
în goană. 

Raoul o luă la goană după trăsură. Turba de furie. Pentru 
nimic în lume n-ar fi părăsit lupta. Nu mai era vorba de 
milioanele acelea, ci de amorul lui propriu jignit, şi lucrul 
acesta nu-l putea dumica. El descifrase enigma şi el avea 
dreptul să pună mâna pe comoară. De altfel avu iarăşi 
noroc. De abia îşi mai trăgea sufletul de oboseală, când, în 
apropiere de Jumi&ges, zări în faţa lui un felinar de la 
Jumi€eges şi cu dascălul lui care se întorceau de la miruirea 
unui bolnav pe moarte. Raoul porni alături de ei şi, dându- 
se în vorbă, întrebă de adresa unui han. Apoi, 
recomandându-se că se interesează de chestiuni 
arheologice, îl întrebă dacă nu ştie cumva de existenţa prin 
împrejurimi, a unei pietre ciudate... piatra Reginei sau aşa 
ceva, despre care auzise vorbindu-se. 

— Ştiu eu, domnule? îi răspunse preotul. Poate că o fi 
vorba de piatra lui Agnes Sorel, care se află la vreo doi 
kilometri de aici. Dar nu e nimic ciudat la ea... E mai multo 
movilă de pietre mari, băgate în pământ şi din care cea mai 
mare se ridică vreun metru sau doi deasupra Senei. 

— Şi al cui e locul? 

— Al unui oarecare Simon Thuilard, care l-a cumpărat de 
la comună ca să-şi rotunjească moşioara. 

Raoul se despărţi de preot copleşit de speranţă. 
Căpătase informaţii pertinente şi putea merge de-a dreptul 
la ţintă. 

În adevăr, cam pe la ora trei, trecu printr-o poartă care 
închidea proprietatea domnului Simon Thuilard. 

La lumina câtorva chibrituri îşi putu da seama că se afla 
într-o livadă, pe care o străbătu în goană. 

Ajunse la marginea fluviului, unde se ridica un dig mai de 
curând făcut, după câte se părea. Nevoind însă să-şi 
consume provizia de chibrituri, rămase în întuneric. 

Dar la orizont începuseră să se ivească zorile. Aşteptă cu 
o emoție care-i pătrundea sufletul şi-l făcea să zâmbească. 
Piatra era lângă el, la câţiva paşi. Timp de secole, poate că 
la aceeaşi oră, călugării, de care acum nu se mai ştie nimic, 
veniseră pe ascuns să îngroape aici comori nestemate. 

Şi iată că el, Raoul d'Andrâsy, le cunoştea marea taină! El 
lua moştenirea miilor de călugări necunoscuţi, care 
adunaseră, pe vremuri, comorile bisericeşti din toate 
colţurile Franţei. Ce minune! Şi să realizeze o asemenea 
ispravă la vârsta lui! 

El porni pe marginea digului. Începuse să se deosebească 
conturul şi culoarea lucrurilor. Moment solemn. Inima îi 
bătea cu putere. Şi deodată, la câţiva paşi, văzu o movilă 
care de abia se ridica pe suprafaţa livezii, iar alături de el 
câteva vârfuri ale stâncii cenuşi. 

— Aici e.. murmură el, tulburat până în străfundul inimii... 
Aici... am ajuns la ţintă! 

Băgă mâna în buzunarul în care se aflau cele două 
cartuşe de dinamită, pe când privirea-i căuta, înfrigurată, 
piatra cea înaltă despre care îi vorbise preotul de la 
Jumieges. 

Înainta pas cu pas, dar cu cât se apropia, movila căpăta o 
înfăţişare cu totul alta decât se aşteptase Raoul. Nu se 
vedea nici o piatră mai înaltă!... 

În două sărituri, Raoul străbătu cei zece paşi care-l mai 
despărţeau de movilă. 

Dar în clipa asta scoase o înjurătură cumplită. Adevărul, 
oricât de grozav era, i se impunea. Piatra, piatra legendară 
se afla acolo, dar sfărâmată, făcută bucăţi, care se 
prăvăliseră pe marginea movilei, iar în centru se vedea 

acum o groapă enormă în care se aflau pietre înnegrite şi 
bulgări de pământ cu iarba arsă ce fumega încă. Dar nici o 
piatră prețioasă. Nici o bucăţică de aur sau de argint. 
Trecuse pe acolo duşmanul înaintea sa. 

Uitându-se în jurul său, Raoul zări urme de tocuri 
femeieşti, dar nu voi să-şi creadă ochilor. Se îndepărtă 
câţiva paşi, aprinse o ţigară şi se aşeză pe creasta digului. 

Nu mai voia să gândească. Infrângerea şi mai ales felul 
cum i se suflase victoria îl dureau prea mult pentru ca să 
mai aibă liniştea de a-i studia efectele şi cauzele. In 
asemenea cazuri trebuie să te stăpâneşti, să-ţi păstrezi 
sângele rece şi să te arăţi nepăsător. 

Dar, fără să vrea tot se gândea că Josephine Balsamo era 
autoarea. Spusese că o să se odihnească pentru că se 
simţea slăbită. Dar putuse ea să aibă răbdarea de a mai 
zăbovi când era atât de aproape de succes? El parcă se 
odihnise? Dar Beaumagnan, care era destul de prăpădit, îşi 
acordase oare o singură clipă de răgaz? 

Nu, Josephine Balsamo nu putea face o astfel de 
greşeală. Ea a pornit de-a dreptul încoace şi a procedat 
imediat la scoaterea comorii. 

Şi când el trecuse pe marginea Senei şi văzuse lumină în 
cabina Josephinei, socotise că ea se pregăteşte pentru 
expediţie, când de fapt ea se şi întorsese, încă o dată 
victorioasă, pentru că nu lăsa nimic în voia întâmplării, 
pentru că nu şovăia niciodată şi pentru că, mai ales, nu 
avea scrupule care s-o împiedice. 

Zgomotul unei trăsuri care se apropia îl trezi din gânduri. 
Se întoarse şi văzu trei oameni care tocmai coborau din 
trăsură. Ei deschiseră poarta şi străbătură livada. Când se 
apropiară de movilă, se auzi un țipăt de spaimă. 

|| scosese Beaumagnan, care rămase încremenit. 
D'Etigues şi Bennetot îl susțineau de ambele părţi ca să nu 
cadă. 

Raoul fusese destul de dezamăgit când văzuse că fusese 

înfrânt. Dar cele ce simţise el nici nu se puteau compara cu 
disperarea lui Beaumagnan, care nu mai trăia decât pentru 
comoara călugărilor. Cu ochii rătăciţi, cu bandajul plin de 
sânge, privea disperat pământul răscolit, de unde fusese 
aruncată în aer piatra miraculoasă. Raoul înainta spre el şi 
oftă plin de necaz: 

— Ea e autoarea! 

Beaumagnan nu răspunse. Nici nu mai încerca să capete 
lămuriri. Era de-ajuns să ştie că trecuse vrăjitoarea, să ştie 
că nu mai putea să rămână în urma ei decât praf şi cenuşă! 
Ea era biciul care devastează şi omoară. Ea era însăşi 
întruchiparea Satanei. Ea era neantul şi moartea! 

El ridică capul, teatral şi romantic ca totdeauna, chiar în 
atitudinile cele mai naturale, plimbă în jurul lui ochi 
îndureraţi, ochi în agonie, apoi, subit, făcând semnul crucii, 
îşi împlântă în inimă, cu o mişcare repede, un pumnal, - 
pumnalul Josephinei Balsamo pe care-l luase cu el. 

Înainte ca prietenii să-şi dea seama de ceea ce se 
întâmplase, Beaumagnan se prăbuşi în groapă, printre 
ruinele ce rămăseseră din tainiţa călugărilor. Prietenii se 
aplecară asupra lui. Beaumagnan mai respira. Murmură 
sfârşit: 

— Un preot, aduceţi un preot... 

Bennetot plecă în grabă. Raoul se aplecă asupra lui şi-i 
spuse: 

— Îţi jur că o voi regăsi. Îţi jur că-i voi smulge bogăţiile. 

Ura şi dragostea se luptau încă în inima muribundului. 
Numai asemenea cuvinte îi mai puteau prelungi existenţa 
cu câteva minute. În clipa agoniei, în momentul prăbuşirii 
tuturor viselor sale, de viaţă nu-l mai lega decât gândul 
răzbunării şi al pedepsirii femeii, care-şi bătuse joc de el. 

Ochii lui îl căutau pe Godefroy. El murmură cu voce şi 
mai slabă: 

— Godefroy... 

Raoul îl bătu pe umăr şi-i atrase atenţia. 

Baronul căzuse în genunchi şi se ruga. Muribundul îl 
chemă. Beaumagnan bâigui în şoaptă: 
— Clarissa să se mărite cu d'Andrâsy... e dorinţa mea... 


— Da... da... spuse baronul, incapabil să se 
împotrivească. 

— Jură! 

— Jur! 


— Aşa să-ţi ajute Dumnezeu? 

— Aşa să-mi ajute! 

— Ai să-i dai averea ta ca să ne răzbune... toată averea 
pe care ai furat-o... juri? 

— Aşa să-mi ajute Dumnezeu! 

— El îţi ştie toate crimele. Are dovezi. Dacă nu te 
învoieşti, te va denunta. 

— Mă-nvoiesc. 

— Blestemat să fii dacă vei minţi! 

Beaumagnan de-abia pronunţă vorbele acestea cu voce 
întretăiată. Cuvintele deveneau din ce în ce mai nelămurite. 

Culcat lângă el, Raoul de-abia le înţelegea. 

— Raoul... s-o  urmăreşti... trebuie să-i  smulgi 
nestematele... E un adevărat demon... Ascultă... Am 
descoperit... la Havre... ea are o corabie... „Licuriciul”?... 
Ascultă... 

Nu mai avea putere să vorbească. Totuşi Raoul mai 
desluşi câteva cuvinte: 

— Pleacă... pleacă imediat... caut-o... chiar de astăzi... 

Ochii i se închiseră. Incepu să horcăie. 

Godefroy d'Etigues, în genunchi lângă muribund, nu 
contenea cu rugăciunile. 

Raoul îi lăsă pe amândoi şi plecă. 

În aceeaşi seară, un ziar din Paris publica la „Ultima oră”: 

„D. Beaumagnan, avocat bine cunoscut în cercurile 
militante regaliste şi despre care s-a anunţat acum câtva 
timp, din eroare, că a murit în Spania, şi-a pus capăt vietii 

azi dimineaţă în satul normand Mesnil-sous-Joumieges, pe 
malul Senei. 

Motivele acestei sinucideri sunt cu totul misterioase. Doi 
dintre prietenii săi, domnii Godefroy d'Etigues şi Oscar de 
Bennetot, care îl întovărăşeau, povestesc că se aflau în 
castelul Tancarville, unde au petrecut noaptea trecută şi 
unde domnul Beaumagnan a venit pe neaşteptate să-i 
trezească. Era rănit şi într-o stare de agitaţie extremă. El a 
cerut prietenilor săi să puie caii la trăsură şi cu toții au 
plecat îndată la Jumieges, iar de aici la Mesnil-sous- 
Joumieges. De ce? De ce această expediţie într-o livadă 
izolată? De ce s-a sinucis? Chestiuni la care le este cu 
neputinţă să dea vreun răspuns". 

A treia zi ziarele din Havre publicau o nouă serie de ştiri 
pe care articolul următor le rezumă în mod fidel: 

„Noaptea trecută: prințul Lavorneff, venit la Havre ca să 
încerce un iaht de croazieră, pe care-l cumpărase de 
curând, a fost martorul unei drame înfricoşătoare. El se 
întorcea spre coasta franceză, când la o jumătate de milă 
depărtare, văzu ridicându-se flăcări şi auzi o explozie 
puternică. Trebuie să notăm că explozia a fost auzită din 
diferite părți ale coastei. 

Prințul Lavorneff şi-a îndreptat imediat iahtul spre locul 
sinistrului, unde a reuşit să descopere câteva epave care 
mai pluteau pe apă. Pe una din ele se afla un marinar care 
a putut fi salvat. Dar de-abia reuşise să declare că corabia 
naufragiată se numea «Licuriciul» şi aparținea contesei de 
Cagliostro, că el se aruncă din nou în apă, strigând: 

— Ea e... ea e! 

În adevăr, la lumina felinarelor fu găsită altă epavă de 
care se tinea cu greu o femeie al cărei cap plutea deasupra 
apei. 

Marinarul reuşi să ajungă până la ea şi s-o ridice, dar 
femeia l-a apucat cu atâta disperare de braţe, încât i-a 
paralizat mişcările. Ambii fură văzuți cum se scufundă. 

Toate cercetările ulterioare au fost zadarnice. Întors la 
Havre, prințul Lavorneff şi-a făcut depoziția pe care au 
confirmat-o cei patru oameni ai echipajului..." 

Şi ziarul adăugă: 

„Ultimele cercetări au stabilit că contesa de Cagliostro 
era o aventurieră bine cunoscută sub numele de Pellegrini 
şi îşi mai zicea şi Josephine Balsamo. Urmărită de poliţie, 
care a fost cât p-aci s-o prindă de două sau trei ori în 
oraşele normande, unde opera în ultimul timp, ea se 
hotărâse probabil să treacă în străinătate. Cu acest prilej a 
pierit, împreună cu complicii săi, în naufragiul iahtului ei 
«Licuriciul». 

Menţionăm de altfel, cu toată rezerva, că sunt zvonuri, 
cum că ar exista o legătură strânsă între oarecare aventuri 
ale contesei de Cagliostro şi drama misterioasă de la 
Mesnil-sous-loumieges. Se vorbeşte de o comoară 
dezgropată şi furată, de o conspirație, de documente 
seculare. Dar aci intrăm în domeniul fabulei. Să ne oprim şi 
să lăsăm justiția să limpezească lucrurile”. 

În după-amiaza zilei când apăreau aceste rânduri, cei doi 
veri se aflau la castelul d'Etigues unde discutau, în faţa 
unor pahare mari cu coniac. Lângă ei se afla Raoul, care 
spunea: j 

— Am venit să cer mâna domnişoarei d'Etigues şi 
presupun... 

Dar Godefroy d'Etigues, cu ochii rătăciţi, cu obrazul supt 
de griji, îi întinse un pachet de ziare, şi oftând îl întrebă: 

— Ai citit? Contesa de Cagliostro... 

— Da, ştiu răspunse Raoul. Cu atât mai bine pentru 
dumneata, hai? Moartea definitivă a Josephinei Balsamo 
trebuie să-ţi ridice o piatră grea de pe inimă! 

— Dar urmarea... consecinţele? bâlbâi baronul. 

— Cercetările justiţiei? Fiţi liniştiţi amândoi. Afacerea o să 
se îngroape - ceea ce mă nelinişteşte mai mult nu e opera 
justiţiei... 

— Dar ce? întrebă baronul. 

— Răzbunarea Josephinei Balsamo. 

— De vreme ce a murit. 

— Chiar moartă, ea rămâne de temut. Şi de aceea am 
venit eu. În fundul livezii aveţi un pavilion mic pentru gardă, 
care acum nu e locuit. Eu mă voi instala acolo... până la 
căsătorie... Anunţaţi-o pe Clarissa de prezenţa mea şi 
spuneţi-i să nu primească pe nimeni... nici măcar pe mine. 
O rog însă să primească acest dar de logodnă pe care vă 
rog să i-l înmânaţi din partea mea. 

Şi Raoul întinse baronului uimit un safir enorm de o 
curăţenie neasemuită şi şlefuit aşa cum se şlefuiau 
odinioară pietrele preţioase... 

„CREATURA INFERNALĂ” 


— Aruncaţi ancora, porunci Josephine Balsamo şi aduceţi 
barca aici. 

Farul de la Antifer nu putea străbate cu lumina lui 
întunericul de nepătruns prin care îşi crea cu greu drumul 
iahtul prinţului Lavorneff. 

— Ce indicii ai că ne aflăm în apropierea coastei? obiectă 
Leonard. 

— Dorinţa mea ca să fim, răspunse sec contesa 
Cagliostro. 

El se înfurie: 

— E o nebunie, o adevărată nebunie expediţia asta! Cam 
cincisprezece zile sunt de când am reuşit şi de când, graţie 
ţie, o recunosc, am avut victoria cea mai formidabilă. Toată 
cantitatea de pietre preţioase este închisă într-un cufăr la 
Londra. Orice primejdie a dispărut. Toată lumea crede că ai 
murit, că eşti moartă de-a binelea, şi tu, şi eu, şi ceilalţi 
complici. Toate merg bine. Eşti stăpână pe evenimente şi ți- 
ai învins toţi duşmanii. Este momentul când prevederea cea 
mai elementară ne ordonă să părăsim Franţa şi să fugim 
cât mai departe de Europa. Şi tocmai asemenea moment 
favorabil îţi alegi tu ca să te întorci în locurile în care erai 
să-ţi pierzi viaţa şi să înfrunţi pe singurul duşman care ţi-a 
rămas. Şi ce duşman, Josine! Un fel de geniu atât de mare, 
încât, fără el, tu n-ai fi descoperit niciodată comoara. 
Mărturiseşte că e curată nebunie. 

Obrazul ei deveni palid ca la mort. 

— Dragostea, da, e o nebunie! 

Leonard şopti îngândurat: 

— Sărmana mea Josine!... Ei, şi acum, ce-ai de gând? 

— Să-l răpesc. 

— O! Tu crezi... 

— Totul e pregătit. Cele mai mici amănunte au fost puse 
la cale... 

— Cum? 

— Cu ajutorul lui Dominic. 

— Dominic? 

— Da, încă din prima zi, chiar înainte să vie Raoul la 
castelul d'Etigues, Dominic a intrat acolo în slujbă ca 
vizitiu... 

— Dar Raoul îl cunoaşte... 

— Raoul nu l-a zărit decât o dată sau de două ori şi doar 
ştii cum se pricepe Dominic să se deghizeze. Ştiu orele la 
care obişnuieşte Raoul să se scoale şi să se culce, cum 
trăieşte şi tot ce face. Ştiu că încă n-a revăzut-o pe Clarissa, 
dar că pregătesc actele pentru căsătorie. Raoul, cu toate că 
mă ştie moartă, se teme şi a luat toate măsurile de 
prevedere.  Observă, stă la pândă, supraveghează 
împrejurimile castelului, descoase pe ţărani. 

— Şi cu toate astea, Dominic te lasă să vii la castel? 

— Da, dar să zăbovesc numai o oră. Vom lucra repede, 
noaptea, şi pe urmă fugim. 

— Şi te-ai hotărât pentru seara asta? 

— Da, astă seară, între zece şi unsprezece, Raoul stă în 
pavilionul de gardă, care e complet izolat. Cheile vor fi puse 
diseară sub o piatră mare de lângă poartă. Vom tăbări 
asupra lui Raoul pe când doarme, îl vom înveli în plapoma 
şi cearceafurile lui şi-l vom ridica pe sus, aducându-l aici. 
Apoi pornim în larg în mare viteză. 

— Asta e tot? 

Josephine Balsamo şovăi puţin cu răspunsul: 

— Asta e tot! 

— Şi Dominic? 

— Va pleca cu noi. 

— Nu i-ai dat vreun ordin special... cu privire la Clarissa? 
O urăşti pe fata asta şi tare mă tem că i-ai pus gând rău... 

Josine şovăi iar, apoi răspunse: 

— Nu te priveşte! 

— Totuşi... 

— Ascultă, Leonard, de când te-am creat prinţ Lavorneff 
şi ţi-am dat un iaht splendid, ai început să-ţi iei nasul la 
purtare. Să nu ne uităm învoiala, m-auzi? Eu comand şi tu 
asculţi, ai priceput? 

Ea cobori cea dintâi în barcă. Leonard şi patru dintre 
complici o urmară. Doi puseră mâna pe vâsle şi porniră. 
Ajungând la țărm, ei luară în braţe pe Josephine şi o 
depuseră pe prundiş, pe care traseră şi barca. 

— Eşti sigură, şopti Leonard, că nu ne vom întâlni cu 
niscaiva vameşi? 

— Fireşte. Telegrama lui Dominic este categorică. 

— El nu ne iese înainte? 

— Nu, i-am scris să rămână la castel, printre oamenii 
baronului. La unsprezece ne vom întâlni. 

— Unde? 

— Lângă pavilionul lui Raoul. Haide, destulă vorbă! 

Porniră cu toţii să urce scara Duhovnicului în tăcere. 

Deodată se auzi ceasornicul bisericii din Bonneville. Bătu 
de zece ori. Josina se înfioră. _ 

— O, sunetul clopotului ăstuia!... II recunoscuse... Tot 
zece bătăi ca şi atunci. Le-am numărat pe toate, ducându- 
mă la moarte. 

— Lasă că te-ai răzbunat. Beaumagnan s-a omorât, iar 
cei doi veri sunt pe jumătate nebuni. 

— Da, dar nu mă voi simţi cu adevărat răzbunată decât 
când voi pune mâna pe Raoul. 

Ajunseră la zidul în mijlocul căruia se afla şi pavilionul de 
gardă, unde Josephine se opri. 

— Aşteptaţi-mă aici. Am să mă întorc să vă chem şi vom 
intra împreună. 

Apropiindu-se de pavilion, Josephine cercetă obloanele. 
Erau puse, dar Dominic avusese grijă să le lase deschise. 
Josephine le crăpă puţin ca să se poată uita în odaie. 

Raoul era culcat. O lampă cu abajur cuprindea în cercu-i 
luminos faţa lui, umerii, cartea pe care o citea şi hainele 
împăturite pe un scaun, la căpătâiul patului. 

Avea o înfăţişare foarte tânără, un aer de copil care 
învăţa cu băgare de seamă o lecţie, dar care se lupta cu 
somnul. Ochii i se închiseră de mai multe ori. Se trezea, se 
căznea să citească, apoi iar moţăia. 

În cele din urmă, închizând cartea, el stinse lampa. 

Aflând ceea ce voia să ştie, Josephine Balsamo îşi părăsi 
postul şi se întoarse la complicii ei. Ea le dăduse deja 
instrucţiuni, dar, din prevedere, le repetă şi, timp de zece 
minute stărui: 

— Mai ales, nici o brutalitate inutilă. Ai auzit, Leonard? 
Cum n-are la îndemâna nimic cu ce să se apere, nu va fi 
nevoie să întrebuinţezi vreo armă. Sunteţi doar cinci. Asta e 
de-ajuns. 

— Dar dacă se împotriveşte? obiectă Leonard. 

— Să faceţi aşa să nu se poată împotrivi. 

Ea cunoştea aşa de bine locurile din planurile pe care i le 
trimisese Dominic, încât merse fără şovăială până la 
intrarea pavilionului, unde găsi cheile la locul convenit. Se 
îndreptă apoi spre faţa interioară a pavilionului. 

Uşa se deschise uşor. Ea intră urmată de complici. 
Trecură printr-un vestibul pardosit cu lespezi până la pragul 
odăii de culcare. Josephine împinse uşa cu o încetineală ce 
te scotea din sărite. 

Era momentul hotărâtor. Dacă Raoul nu auzise nimic, 
dacă mai dormea, planul Josephinei Balsamo era înfăptuit. 
Ea ascultă. Totul era încremenit în noapte. 

Atunci ea se dădu la o parte ca să facă loc celor cinci 
oameni... 

Atacul fu atât de repede, încât cel adormit nu se trezi, 
probabil, decât abia când îşi dădu seama că orice 
împotrivire era zadarnică. 

Oamenii îl înveliră în cuverturile patului, apoi îndoiră 

asupra lui şi capetele saltelei, făcând un pachet lung pe 
care, cât ai clipi din ochi, îl legară bine. Scena nu durase 
nici un minut. Nu se auzise nici un strigăt. Nici o mobilă nu 
fusese mişcată din loc. 

Josephine Balsamo triumfă încă o dată. 

— Foarte bine, spuse ea cu o emoție care arăta 
importanţa pe care o dădea acestui triumf... Bine... Am pus 
mâna pe el... şi de data asta vom lua toate măsurile ca să 
nu ne scape! 

— Ce facem cu el? întrebă Leonard. 

— İl transportaţi pe corabie. 

— Dar dacă strigă ajutor? 

— Puneţi-i un căâluş. Dar o să tacă... Porniţi-o! 

Leonard se apropie de ea, pe când complicii ridicau pe 
captiv. 

— Tu nu vii cu noi? 

— Mai rămân puţin. 

— De ce? 

— Ţi-am spus, îl aştept pe Dominic. 

Ea aprinse lampa şi-i scoase abajurul. 

— Ce palidă eşti! exclamă Leonard în şoaptă. 


— Se poate! 

— Din pricina fetei, nu-i aşa? 

— Da 

— Dominic îi face de petrecanie acum? 
— Da! 


— De! Ar mai fi timp să-l împiedicăm... 

— Chiar dacă ar fi, eu nu vreau s-o fac! răspunse ea. 
Ceea ce trebuie să fie, va fi. De altfel, lucrul s-a făcut! Hai, 
pleacă! 

— De ce să plec înaintea ta? 

— Unica primejdie vine de la Raoul. După ce Raoul va fi 
la loc sigur pe corabie, nu mai e nici un pericol. Haide, 
şterge-o şi lasă-mă. 

Oamenii îl ridicară pe Raoul şi plecară cu el. După câteva 

clipe, ceasornicul bisericii bătu de unsprezece ori. La ultimă 
bătaie ea se îndreptă spre cealaltă faţadă a pavilionului şi 
rămase să asculte... Se auzi o uşoară fluierătură, la care ea 
răspunse, bocănind cu piciorul în lespezile vestibulului. 

Dominic veni în fugă. Intrară amândoi în odaie. De cum 
fură acolo, înainte ca ea să fi pus groaznica întrebare, el 
rosti macabru: 

— S-a făcut! 

— Ah! exclamă slăbită şi destul de tulburată, încât se 
clătină pe picioare şi trebui să se aşeze. 

Tăcură amândoi timp îndelungat. Dominic rupse în cele 
din urmă tăcerea: 

— Nu s-a chinuit. 

— Nu s-a chinuit? 

— Nu, dormea. 

— Eşti sigur? 

— Că e moartă? Ei, asta-i! Am lovit-o în inimă de trei ori. 
Am avut curajul să mai stau - să mă conving... Dar nu era 
nevoie... nu mai respira, mâinile începuseră să i se 
răcească... Uite, acesta e sângele ei... 

— Şi dacă dă cineva peste ea? 

— Aş! Până dimineaţă, nu intră nimeni în odaia ei. De- 
abia atunci o s-o descopere. Îşi şterse mâna cu o cârpă. 

Nu îndrăzneau nici măcar să se privească. Dominic 
întinse mâna. Ea scoase din sân zece bancnote pe care i le 
întinse. 

— Mulţumesc, zise el. Dacă ar fi s-o fac iar, nu m-ai mai 
convinge. Un greu păcat mă încarcă. 

— S-o ştergi. la-o la fugă şi ai să-i ajungi pe ceilalţi până 
nu pornesc cu barca. 

— L-au luat pe Raoul d'Andreâsy? 


— Da. 
— Cu atât mai bine, mi-a dat mult de furcă omul, de 
cincisprezece zile încoace. Mă bănuia. Ah!... Incă un 


cuvânt... ce-i cu pietrele preţioase? 

— Le avem. 

— Nu mai e nici o primejdie? 

— Sunt în tezaurul unei bănci din Londra. 

— Sunt multe? 

— O valiză plină. 

— Drace! Să-mi revină partea mea vreo sută de mii de 
franci? 

— Mai mult. Haide, grăbeşte-te... Sau poate vrei să m- 
aştepţi... 

— Nu, nu, zise el repede. Mă grăbesc să fiu departe... cât 
mai departe cu putinţă... Dar dumneata?... 

— Am să caut dacă nu sunt rămase cumva pe-aici hârtii 
primejdioase pentru noi şi pe urmă vă ajung... 

El plecă. Ea rămase numaidecât să caute prin sertarele 
mesei ale unui birou şi negăsind nimic, căută şi prin 
buzunarele hainelor de la căpătâiul patului. Portvizitul îi 
atrase numaidecât atenţia. El conţinea bani, cărţi de vizită 
şi o fotografie. Era fotografia Clarissei d'Etigues. 

Josephine Balsamo o privi multă vreme, cu o expresie în 
care nu era numai ură, ci o îndârjire care nu iartă. 

Apoi rămase nemişcată, într-una din acele atitudini 
îngândurate, când vederea ei se fixa parcă asupra unui 
spectacol dureros, pe când buzele îşi păstrau dulcele lor 
surâs. 

In faţa ei se afla o oglindă în care vedea reflectându-i-se 
faţa. Ea se privi câteva minute. Apoi căzu iar în visare. Suna 
şi sfertul după unsprezece. Ea nu se mişca. S-ar fi zis că 
doarme, că doarme cu ochii mari deschişi, şi nemişcaţi. 

Cu timpul însă, ochii aceştia căpătară o expresie mai 
puţin vagă, care căuta să se fixeze. Ca şi în anumite visuri 
unde ideile, mai întâi încâlcite şi incoerente, se transformă 
într-o idee din ce în ce mai precisă, într-o imagine din ce în 
ce mai exactă. Care era acea imagine, tulburătoare pe care 
i se părea că o vede şi cu care în zadar încerca să se 
obişnuiască? Ea venea dinspre pologul care acoperea patul 

şi care-l înconjura cu perdele grele de stofă. În dosul 
acestor perdele se afla, desigur, vreun spaţiu liber, căci s-ar 
fi zis că de acolo o mână mişcă perdelele. Şi mâna asta 
capătă contururi din ce în ce mai reale. Un braţ, un umăr îl 
urmară şi deasupra acestui umăr apăru un cap. 

Josephine Balsamo, obişnuită cu şedinţele de spiritism 
unde umbrele închipuie fantome, dădu un nume aceluia pe 
care imaginaţia ei îngrozită îl face să se ivească din 
întuneric. Fantoma era îmbrăcată în alb; nici ea nu ar fi 
putut fi sigură, dacă gura fantomei avea un surâs drăgăstos 
sau o strâmbătură zeflemitoare. 

Josephine murmură: Raoul... Raoul... Ce cauţi aici? 

Fantoma dădu perdeaua la o parte şi ieşi de după pat. 

Josine lasă ochii în jos, oftând, apoi îi ridică iar. 
Halucinaţia continua şi silueta se apropia cu mişcări care 
clătinau din loc mobilele şi tulburau liniştea nopţii. Ea voi să 
fugă. Dar în aceeaşi clipă simţi pe umăr apăsarea unei 
mâini care era caldă, materială... O voce veselă exclamă: 

— Ştii, Josephine, dacă vrei să-ţi dau un sfat, e ca să rogi 
pe prinţul Lavorneff să-ţi ofere un mic voiaj de odihnă. Ai 
mare nevoie, dragă Josephine. Cum, m-ai luat drept o 
fantomă, pe mine, Raoul d'Andrâsy? E drept că sunt în 
cămaşă şi izmene. Totuşi ar trebui să mă cunoşti... 

Pe când îşi punea hainele şi-şi înnoda cravata, ea repetă: 

— Tu eşti... Tu eşti!... 

— Ei, Doamne, chiar eu sunt! 

Şi aşezându-se lângă ea, continuă: 

— Şi mai ales, te rog, să nu-l înjuri pe prinţul Lavorneff şi 
să nu crezi că m-a scăpat iar din mână. Nu, nu, el şi cu 
prietenii lui n-au luat pe sus decât un manechin împachetat 
în cuverturi. Eu însă n-am părăsit nici o clipă locul din 
spatele patului, unde m-am ascuns de cum te-ai depărtat 
de fereastră, de unde mă spionaseşi. 

Josephine Balsamo rămase înmărmurită şi incapabilă să 
facă vreun gest, chiar dacă cineva s-ar fi năpustit asupra ei 

cu ciomagul. 

— Drace, parcă n-ai prea fi în apele tale! Vrei cumva un 
păhăruţ de lichior ca să-ţi vii în fire? De altfel, Josephine, îţi 
mărturisesc că-ţi înţeleg situaţia şi nici în ruptul capului n- 
aş vrea să fiu în pielea ta. Toţi tovarăşii sunt departe... 
nimeni nu-ţi poate da vreun ajutor şi în faţa ta, într-o 
cameră închisă, se află numitul Raoul. Ai de ce să vezi 
lucrurile în negru. Biata Josephine! Ce prăbuşire grandioasă 
suferi acum! 

El se aplecă şi ridică fotografia Clarissei: 

— Ce frumoasă e logodnica mea. Nu-i aşa? Am văzut cu 
plăcere că o admirai adineauri. Ştii că facem nunta peste 
câteva zile? 

Josephine Cagliostro murmură: 

— A murit! 

— Da, am auzit şi eu aşa ceva. Tânărul de mai adineauri 
a înjunghiat-o în patul ei? 

— Da. 

— Cu pumnalul? 

— Da, de trei ori, drept în inimă. 

— Oh! o singură lovitură ar fi fost de-ajuns, observă 
Raoul. 

Ea repetă încet ca pentru sine: 

— A murit, a murit! 

El râse ironic: 

— Ce vrei! De-alde astea se întâmpla în toate zilele. Şi 
pentru un lucru de nimic ca ăsta doar nu vei fi vrând să-mi 
schimb proiectele. Moartă sau vie o iau de nevastă. Duc 
lucrul la capăt. Ai ştiut doar să te aranjezi şi tu, Josephine! 

— Ce vrei să spui? întrebă Josephine, pe care tonul ironic 
al lui Raoul începea s-o neliniştească. 

— Păi da! Şi pe tine baronul te-a înecat o dată. A doua 
oară te-ai înecat cu corabia „Licuriciul”. Şi cu toate astea 
nimic nu te împiedică să fii aici. Tot aşa, nu e nici un motiv 
ca să nu mă însor cu Clarissa, pentru că a căpătat trei 

lovituri de pumnal în inimă. Şi mai întâi eşti chiar aşa de 
sigură de cele ce spui? 

— Unul dintre oamenii mei a înjunghiat-o. 

— Sau, cel puţin, ţi-a spus că a făcut-o! 

Ea obiectă: 

— Dar de ce m-ar fi minţit? 

— Ei, ca să pună mâna pe cele zece bancnote pe carei 
le-ai dat. 

— Dominic nu e în stare să mă trădeze. Nici pentru o sută 
de mii nu m-ar trăda. De altfel mă aşteaptă şi acum, 
împreună cu ceilalţi. 

— Eşti foarte sigură că te aşteaptă, Josine? 

Ea tresări. Avea impresia că se zbate într-un cerc care se 
strângea tot mai mult în jurul ei. 

Raoul dădu din cap. 

— Foarte comod, zău, naufragiul tău! Te-ai încărcat cu 
crime, ai mâinile roşii de sânge, poliţia te caută. Faci să se 
scufunde o corabie veche şi tot trecutul de crime, comoara 
furată, bogăţiile, totul se duce la fund. Treci drept moartă. 
Reînvii apoi şi reîncepi mai departe, sub un alt nume, să 
omori, să torturezi şi să-ţi scalzi mâinile în sânge. Haida-de, 
femeie, alţii să te creadă. Eu, când am citit despre 
naufragiul tău, mi-am spus: 

— Deschide bine ochii, Raoul! Şi am venit aici. 

După o oarecare tăcere, el continuă: 

— Ei, Josephine, vizita trebuia neapărat să se întâmple. Şi 
în mod fatal, trebuia s-o pregăteşti cu ajutorul vreunui 
complice. În mod fatal, iahtul prinţului Lavorneff trebuia să 
se îndrepte într-o noapte încoace. Fiind convins de lucrul 
acesta, mi-am luat toate măsurile de prevedere, şi prima 
grijă a fost să cercetez în jurul meu, dacă nu cumva se află 
pe-aici vreo persoană cunoscută, din anturajul tău. Era doar 
simplu ca bună ziua. 

Şi din prima clipă l-am recunoscut pe domnul Dominic, pe 
care doar l-am văzut de vreo două ori în tovărăşia lui 

Leonard. Dominic este un servitor foarte credincios, dar pe 
care teama de jandarmi şi de o ciomăgeală bună, pe care i- 
am dat-o l-au înmuiat până într-atât încât, cu toată credinţa 
lui, a trecut în serviciul meu şi mi-a dovedit-o trimiţându-ţi 
rapoarte false şi făcându-te să cazi în cursa pregătită de 
mine. Câştigul pentru el: cele zece bancnote ieşite din 
buzunarul tău şi pe care n-ai să le mai vezi, căci 
credinciosul servitor s-a întors la castel fiind sub protecţia 
mea. 

Asta este situaţia, dragă Josephine. Fireşte că te-aş fi 
putut scuti de această comedie şi să-ţi ies pur şi simplu 
înainte, chiar de la început, pentru plăcerea de a-ţi strânge 
mai repede mâna. Dar am voit să văd cum ai să conduci 
operaţiile şi, stând în umbră, am voit să văd cum vei primi 
ştirea asasinării Clarissei d'Etigues. 

Josine se trase înapoi. Raoul nu glumea. Aplecat asupra 
ei, el continuă cu o voce din ce în ce mai aspră: 

— Puţintică emoție... foarte puţină... a fost tot ce ai 
simţit. Ai crezut că biata fată a murit - a murit din ordinul 
tău, şi ai rămas totuşi liniştită. Moartea altora n-are nici o 
importanţă pentru tine. Tinerețe, viaţă, le suprimi, ca şi 
cum ai omori o muscă. Fără vreo remuşcare... Fireşte, nu 
râzi... dar nici nu plângi. În realitate ţi-e indiferent. Mi-aduc 
aminte că Beaumagnan te-a numit odată „creatură 
infernală”. Atunci vorba asta m-a revoltat. Cu toate acestea 
a avut dreptate. Ai în sufletul tău ceva infernal. Eşti un fel 
de monstru la care nu mă pot gândi fără spaimă. Dar tu 
singură, Josephine, nu te înspăimânţi câteodată de tine? 

Şi apropiindu-se şi mai mult de ea, urmă cu vocea 
insinuantă: 

— Spune drept, Josine, te înspăimânţi şi tu, nu-i aşa? Te 
apucă şi pe tine groaza de cele ce faci? 

Josine era atât de deprimată, încât, fără să vrea, 
murmură: 

— Da... câteodată... dar nu trebuie să-mi vorbeşti de 

asta... Nu vreau să ştiu... taci... 

— Dimpotrivă, spuse Raoul, trebuie să ştii... Dacă ţi-e 
groază de crimele tale, de ce le săvârşeşti? 

— Nu pot face altfel, răspunse istovită. 

— Ai încercat? 

— Da, încerc, lupt, dar sunt totdeauna învinsă. Am fost 
învățată să fac rău... fac răul, cum alţii fac binele... Fac răul 
tot aşa cum respir... Aşa a vrut... 

— Cine? 

Ea murmură cu voce stinsă: 

— Mama! 

— Mama? Spioana? Aceea care a combinat toată 
povestea cu Cagliostro? 

— Da... Dar n-o acuza... Mă iubea mult... Dar n-a putut 
reuşi... sărăcise, nu mai avea ce mânca şi a voit ca eu să 
reuşesc în viaţă... să fiu bogată. 

— Ai fost doar frumoasă... Frumuseţea, pentru o femeie, 
este cea mai mare bogăţie. Frumuseţea e suficientă... 

— Şi mama a fost frumoasă, şi totuşi frumuseţea nu i-a 
folosit la nimic. 

— Îi semănai? 

— Ca două picături de apă. Asemănarea asta mi-a fost 
fatală. Ea a voit să continuu marea ei idee... moştenirea 
Cagliostro. 

— Avea documente? 

— Un petic de hârtie... lista celor patru enigme, pe care o 
prietenă a ei o găsise într-o carte veche... şi care păreau cu 
adevărat notate de chiar mâna lui Cagliostro... Asta a 
înnebunit-o... ca şi succesul ei la Curtea împărătesei 
Eugenia. Şi aşa, a trebuit să continuu. Ideea mi-a intrat în 
cap, încă de copilă. Mi s-a fixat astfel în creier această idee. 
Asta trebuia să fie soarta mea, profesiunea mea, cu ideea 
asta trebuia să-mi câştig viaţa... Eram fiica lui Cagliostro... 
Am reluat viaţa ei, şi viaţa lui... o viaţă strălucitoare, ca 
acelea pe care o descriu romanele... viaţa unei aventuriere 

adorate de toţi şi stăpânind lumea. Nici un fel de scrupule... 
Nici o conştiinţă... Trebuia s-o răzbun pentru tot ceea ce 
suferise ea. Când a murit mi-a lăsat moştenire un singur 
cuvânt: Răzbună-mă! 

Raoul sta pe gânduri. Apoi spuse: 

— Bine, aşa o fi. Dar crimele? Nevoia de a omori? 

El nu putu să-i priceapă bine răspunsul şi nici pe cel din 
urmă când el îi mai ceru o precizare: 

— Dar nu te-a crescut numai mama, ca să te îndrepte 
spre rău. Ai avut doar şi tată, Josine. Cine a fost acesta? 

| se păru că aude numele lui Leonard. Dar voia ea oare să 
spună că Leonard era tatăl ei, că el era omul care fusese 
expulzat din Franţa în acelaşi timp cu spioana, sau că 
Leonard o învățase la crimă? 

Raoul n-o mai putu descoase. Ea plângea în tăcere, şi-i 
apucase cu deznădejde mâinile pe care el avusese 
slăbiciunea să i le lase, şi acum Josine le acoperea cu 
sărutări şi lacrimi. În suflet i se infiltra încetul cu încetul o 
milă pe care nu şi-o putea stăpâni. Creatura aceea rea i se 
părea acum o făptură omenească, o femeie stăpânită de un 
instinct maladiv, care se lăsa condusă de forţe cărora nu se 
putea împotrivi şi pe care trebuia s-o judece cu oarecare 
indulgență. 

— Nu mă respinge, îl rugă ea. Tu eşti singura fiinţă pe 
lume care ar fi putut să mă mântuie de rău. Am simţit-o din 
prima clipă. Tu ai ceva sănătos, echilibrat... Ah! 
Dragostea... ea m-ar fi îmblânzit... şi niciodată nu te-am 
iubit decât pe tine... Şi dacă tu mă alungi... 

Cuvintele buzelor gingaşe îi mergeau la inimă. Toată 
voluptatea şi toată dorinţa înfrumuseţau această milă 
pernicioasă care înmoaie voinţa bărbaţilor. 

Şi poate dacă Josephina s-ar fi mulţumit cu această 
mângâiere umilă, el s-ar fi lăsat învins de ispita de a se 
apleca asupra ei şi de a gusta încă o dată savoarea acelei 
guri care i se oferea. Dar ea ridică încet capul, îşi trecu 


175 


braţele pe după gâtul lui şi i se uită în ochi. Privirea ei însă 
fu de-ajuns ca Raoul să nu mai vadă în ea pe femeia care 
imploră, ci pe aceea care vrea să seducă, şi pentru aceasta 
se serveşte de duioşia ochilor şi de dulceaţa buzelor ei. 

Privirea leagă pe îndrăgostiţi. Dar Raoul ştia atât de bine 
ce se ascunde în dosul acelei expresii fermecătoare, 
nevinovate şi îndurerate! 

El îşi reveni în fire, încetul cu încetul. Se smulse din 
braţele ispitei şi, respingând-o pe sirena care-l ademenise, i 
se adresă cu o voce de gheaţă. 

— Ţi-aduci aminte... într-o zi... pe şalupă... ne-a fost 
teamă unul de altul, voiam parcă să ne sugrumăm. Acelaşi 
lucru e şi astăzi. Dacă mă întorc în braţele tale, sunt 
pierdut. Mâine, poimâine, mă pândeşte moartea... 

Ea se ridică, imediat, duşmănoasă şi rea. Mânadria punea 
iar stăpânire pe ea şi, brusc, furtuna se înstăpâni iar între 
ei, făcându-i să treacă fără tranziţie dintr-un fel de 
amorţeală în care-i ţinuse amintirea dragostei, la o nevoie 
turbată de ură şi potrivnicie. 

— Da, reluă Raoul, în fond, încă din prima zi am fost 
duşmani înverşunaţi. Fiecare din noi nu s-a gândit decât la 
înfrângerea celuilalt. Mai ales tu! Eram rivalul nechemat... 
In creierul tău imaginea mea se alia totdeauna cu gândul 
morţii... Cu voie sau fără voie, tu mă condamnaseşi. 

Ea dădu din cap şi răspunse agresiv: 

— Până acum, nu! 

— Dar, acum, da, nu-i aşa? Numai că acum s-au schimbat 
lucrurile. Acum îmi bat joc de tine, Josephine. Ucenicul a 
devenit meşter şi tocmai asta am voit să ţi-o dovedesc, 
lăsându-te să vii aici şi primind lupta cu tine. V-am lăsat pe 
tine şi pe complicii tăi să mă atacați. Şi acum suntem unul 
în faţa altuia şi tu nu-mi poţi face nimic. Ai fost învinsă pe 
toată linia. Clarissa trăieşte. Eu sunt liber. Haide, frumoaso, 
eşti bătută de toată linia, te compătimesc şi nu mai rămâne 
decât să piei din viaţa mea. 

Îi aruncă de-a dreptul în faţă cuvintele acestea injurioase, 
care o loveau ca nişte plesnete de bici. Pălise ca o moartă. 
Faţa i se descompusese şi, pentru prima oară, frumuseţea 
ei triumfătoare dădea semne de oboseală, de ofilire. 

Ea scrâşni: 

— Mă voi răzbuna. 

— Imposibil, îi răspunse Raoul batjocoritor, ţi-am tăiat 
ghearele. Ţi-e frică de mine. Şi asta e opera mea minunată: 
ţi-e frică de mine. 

— Toată viaţa mea va fi consacrată de aci înainte numai 
răzbunării, murmură ea. 

— Nu mai poţi face nimic. Îţi cunosc toate trucurile. S-a 
isprăvit cu tine, draga mea! 

— Am alte mijloace. 

Ea dădu din cap. 

— Care? 

— Am averea aceea nemăsurată... bogăţiile pe care am 
pus mâna... 

— Mulțumită cui? întrebă Raoul vesel. Nu mulţumită 
aripilor minţii mele? 

— Poate. Dar eu am ştiut cum trebuie să procedez şi am 
luat-o. Şi asta e principalul. Tu te-ai risipit în vorbe, dar 
trebuia o acţiune hotărâtă, şi pe asta am săvârşit-o eu. 
Pentru că tu eşti liber, şi Clarissa trăieşte, crezi că ai 
câştigat victoria. Dar viaţa Clarissei şi libertatea ta, Raoul, 
sunt lucruri mici pe lângă marea operă care era ţinta 
duelului nostru, adică miile de pietre preţioase. Aceasta era 
adevărata luptă, Raoul, şi pe asta eu am câştigat-o, căci 
averea e a mea. 

— Cine ştie! zise el batjocoritor. 

— Ei aş, e a mea. Eu singură am băgat pietrele în valiză, 
eu singură am dus-o cu „Licuriciul” la Londra, unde se află 
şi acum, în tezaurul băncii, legată şi pecetluită ca în prima 
clipă... 

— Da, da, aprobă Raoul, e adevărat, sfoara e nouă-nouţă, 

bună, rezistentă... peceţile sunt în număr de cinci, din ceară 
violetă, cu inițialele J.B. ... Josephine Balsamo. Cât despre 
valiză, este făcută din piele galbenă... are curele şi mânere 
tot de piele... o înfăţişare obişnuită, simplă, care nu atrage 
atenţia... 

Josephine ridică spre el nişte ochi speriaţi. 

— Ştii asta?... De unde?... 

— Am petrecut câtva timp împreună, eu şi cu drăguţa ta 
valiză, câteva ore... zise el râzând. 

Ea îngâna: 

— Minţi! Improvizezi !... Valiza nu m-a părăsit nici o 
clipă... 

— Dar n-ai băgat-o în cala „Licuriciului”? 

— Am stat toată vremea pe trapa care închide cala, iar 
un om de-al meu a supravegheat ferestruica pe care ai fi 
putut tu intra şi asta tot timpul cât am stat în portul Havre. 

— Ştiu. 

— De unde ştii? 

— Pentru că eram jos în cală. 

— Minţi... minţi... bâigui Josephine furioasă. 

El continuă: 

— La ora zece Leonard s-a apropiat de tine. Citea ziarele 
de seară şi ştia de sinuciderea lui Beaumagnan. La ora 
unsprezece aţi ridicat ancora. La miezul nopţii, în largul 
mării v-aţi apropiat de alt vapor. Leonard, care a devenit 
prinţul Lavorneff, a supravegheat transbordarea. Toţi 
oamenii, toate coletele de oarecare valoare au trecut pe 
puntea celuilalt vas, şi mai ales valiza prețioasă pe care ai 
scos-o din fundul calei. Şi pe urmă „Licuriciul” a putut să 
piară. 

Îţi mărturisesc că am petrecut atunci câteva minute 
foarte neplăcute. Rămâneam singur. Pe „Licurici” nu mai 
exista nici un om din echipaj, vasul plutea în voia soartei, 
parcă era un om beat. Se învârtea în neştire. Şi pe urmă îţi 
bănuiam intenţia... mă gândeam că undeva se află o 

bombă care curând va exploda... 

Mă trecuseră sudorile. Să mă arunc în apă? Eram tocmai 
să mă dezbrac, când observai cu o bucurie care mă făcu 
aproape să leşin că în urma corăbiei, se legăna o barcă, 
legată cu un odgon. Asta mi-a fost salvarea. Peste câteva 
clipe mă şi aşezasem în barcă, de unde am putut privi 
flacăra izbucnită pe corabie, la o sută de metri de mine şi 
am auzit detunătura care s-a răspândit pe suprafaţa apei, 
ca ecourile unui tunet. „Licuriciul” sărise în aer. 

Noaptea următoare, după ce valurile m-au împins fără 
cârmă, m-am găsit aproape de țărm, nu departe de capul 
Antifer. Am sărit în apă şi am ieşit la mal. În aceeaşi zi m- 
am prezentat aici... pentru a mă pregăti în vederea 
amabilei tale vizite, scumpă Josephine. 

Ea ascultase, fără să-l întrerupă şi destul de liniştită. 
Părea că spune: vorbă de clacă. Principalul era valiza. Că 
Raoul se ascunsese pe corabie şi că pe urmă reuşise să 
scape, nu avea nici o importanţă. 

Ea şovăia, totuşi, să-i puie întrebarea hotărâtoare, ştiind 
bine că Raoul nu era omul să rişte atât de mult ca să nu 
obţină nici un rezultat decât să-şi salveze pielea. Era albă 
ca varul. 

— Ei, zise acum Raoul, n-ai să-mi pui nici o întrebare? 

— Ce să te întreb? Ai spus-o singur... Mi-am luat valiză şi 
am pus-o la loc sigur. 

— Şi n-ai verificat-o? 

— Nu! Pentru ce s-o deschid? La ce bun? Sforile şi 
peceţile sunt întregi. 

— Şi n-ai observat urmele unei găuri făcute în piele? 

— O gaură? 

— Păi ce, crezi că am stat două ore lângă valiză fără să 
fac nimic? Ei aş, doar nu sunt eu prostul acela! 

— Şi? făcu ea cu voce înăbuşită. 

— Ei, draga mea, cu multă, multă răbdare am scos prin 
gaura aceea tot ce era în valiză, aşa că... 

— Aşa că?... 

— Tu când o vei deschide nu vei găsi în ea decât marfă 
care mi-a fost la îndemână... pe care am scos-o din sacii cu 
provizii din cală... câteva kilograme de fasole şi linte... În 
sfârşit, în sfârşit lucruri pentru care cred că nu merită să 
plăteşti chirie ca să fie păstrate în tezaurul băncii din 
Londra. 

Ea încercă să protesteze şi murmură: 

— Nu e adevărat... e imposibil ca să fi... 

Raoul scoase dintr-un dulap o cupă din care răsturnă în 
mână două-trei duzini de diamante, rubine, safire şi începu 
să se joace cu ele, vânturându-le dintr-o mână într-alta. 

Josephine Balsamo simţea că se sufocă. Ea sări în 
picioare, lividă şi cu braţul întins. Ar fi voit să-l insulte pe 
duşman, să-l lovească. Dar nu mai avea putere. Incepu să 
dea din mâini, ca un om care se îneacă, apoi se prăbuşi pe 
pat, gemând şi plângând. 

Raoul, fără să se emoţioneze, aştepta sfârşitul crizei. Dar 
mai avea încă ceva de spus şi continuă batjocoritor: 

— Ei, te-am bătut, ori nu? Te-am făcut knok-out? 
înfrângere pe toată linia, hai? Asta am dorit din toată inima, 
Josephine. Vei pleca de-aici convinsă că nu poţi să-mi faci 
mie nimic şi că cel mai bun lucru e să renunţi la toate micile 
tale maşinaţii. Voi fi fericit în pofida ta, şi Clarissa de 
asemenea, şi vom avea mulţi copii. Şi va trebui să înghiţi 
toate adevărurile acestea, căci n-ai încotro. 

El începu să se plimbe prin odaie, continuând din ce în ce 
mai vesel: 

— Ce vrei, ai avut ghinion. Ai pornit la luptă cu un om 
care e de o mie de ori mai tare şi mai şiret decât tine, biată 
Josephina. Mă crucesc singur de puterea şi de şiretenia 
mea, zău aşa! Ce fenomen de iscusinţă, de viclenie, de 
intuiţie, de energie şi de vedere clară sunt eu! Nimic nu-mi 
scapă. Citesc ca într-o carte deschisă în creierul duşmanilor 
mei. Cele mai mici gânduri ale lor le ghicesc. Aşa, în 

această clipă, tu-mi întorci spatele, nu-i aşa? Ei bine, îmi 
dau perfect seama că ai de gând să bagi mâna în sân să 
scoţi revolverul şi să... 

Nu sfârşi fraza. În aceeaşi clipă, contesa Cagliostro se 
întoarse cu revolverul în mână. 

Glontele porni. Dar Raoul, care era pregătit, avu timp să-i 
apuce braţul, să i-l sucească şi să-l întoarcă chiar spre ea. 
Ea căzu lovită în piept. 

Scena fusese atât de neaşteptată şi dezlegarea atât de 
repede încât rămase împietrit în faţa corpului nemişcat, 
care zăcea acum cu faţa albă ca varul. 

Nu era însă neliniştit. Nu credea că murise, şi într-adevăr, 
aplecându-se asupra ei constată că inima îi bătea regulat. 
Găsi nişte foarfeci şi-i tăie bluza. Glontele trecuse pieziş şi-i 
zdrelise numai pielea, deasupra aluniţei pe care o avea pe 
piept. 

— Rană fără gravitate, spuse el, gândindu-se totuşi că 
moartea unei asemenea fiinţe ar fi fost un lucru foarte 
drept. 

Rămăsese cu foarfecele în mână şi se întreba dacă nu 
era de datoria lui să nimicească această frumuseţe prea 
prefăcută, să-i ciopârţească faţa spre a o împiedica pe viitor 
pe această sirenă periculoasă să mai facă rău în jurul ei. O 
tăietură în cruce pe obrazul catifelat, ca să-i rămână o 
cicatrice pentru toată viaţa, - ce pedeapsă şi ce operă 
folositoare! Câte nenorociri înlăturate şi câte crime 
preîntâmpinate! 

Nu-l lăsă însă inima şi nici nu voi să-şi ia acest drept. Dar 
dacă va folosi oglinda ei miraculoasă?! Lăsă lucrurile aşa... 

Rămase multă vreme cu ochii la ea, fără mişcare, 
copleşit de o tristeţe fără margini. Lupta îl istovise. Se 
simţea plin de amărăciune şi de dezgust. Ea fusese întâia 
lui dragoste mare; şi sentimentul acesta, în care o inimă 
nevinovată pune atâta dăruire şi din care păstrează o 
amintire atât de dulce, lui nu-i putea totuşi lăsa decât venin 

şi ură. Toată viaţa el nu va mai putea scăpa de cuta de pe 
faţă ce i-o lăsa dezamăgirea, iar în sufletul lui tânăr, de 
impresia de ofilire. 

Ea începu să răsufle mai puternic şi deschise ochii. Atunci 
el simţi nevoia irezistibilă de a nu o mai vedea şi nici măcar 
de a se mai gândi la ea. 

Deschise fereastra şi rămase în ascultare. | se părea că 
aude paşi dinspre faleză. Leonard, ajungând la țărm, 
constatase probabil că răpiseră un manechin şi îngrijorat de 
soarta Josephinei, venise să vadă ce se întâmplase de nu 
mai soseşte. 

— N-are decât s-o găsească aici şi s-o ia! se gândi el. De 
e moartă ori nu, de e fericită sau nenorocită, puţin îmi 
pasă... Nu mai vreau să ştiu de ea. Mi-a fost de-ajuns iadul 
de până acum! 

Şi fără o vorbă, fără o privire spre femeia care-i întindea 
braţele şi îl imploră, el păşi spre uşă şi ieşi... 


A doua zi dimineaţa, Raoul se anunţă la Clarissa 
d'Etigues. Pentru a nu atinge prea devreme răni pe care le 
ghicea atât de sensibile, n-o mai revăzuse pe tânăra fată. 
Ea ştia însă că era acolo şi el pricepu îndată că vremea 
avea să aline suferinţa ei. 

Intr-adevăr, obrajii recăpătaseră rumeneala, iar ochii îi 
străluceau de speranţă. 

— Clarissa, îi spuse el, chiar din prima clipă, ai făgăduit 
să-mi ierţi toate păcatele. 

— N-am ce să-ţi iert, Raoul, afirmă tânăra fată care se 
gândea la tatăl ei. 

— Ba da, Clarissa, ţi-am pricinuit mult rău. Mi-am 
pricinuit şi mie, şi acum nu-ţi cer numai dragostea ci şi 
îngrijirea şi protecţia ta. Am nevoie de tine, Clarissa, pentru 
ca să uit nişte amintiri neplăcute, ca să capăt din nou 
încredere în viaţă şi să mă lupt cu apucăturile destul de rele 
pe care le am în mine şi care mă târăse... unde nu vreau... 

Dacă nu-mi refuzi ajutorul, sunt sigur că voi fi un om cinstit 
şi-mi iau obligaţia, şi-ţi făgăduiesc să te fac fericită. Vrei să 
fii nevasta mea, Clarissa? 

Ea îi întinse mâna. 

EPILOG 


După cum presupunea Raoul, tot sistemul acela vast de 
intrigi şi de mişelii, înjghebat pentru a pune mâna pe 
comoară, nu ieşi la lumină. Sinuciderea lui Beaumagnan, 
aventurile Josephinei Pellegrini, personalitatea misterioasă 
a contesei Cagliostro, fuga ei, naufragiul „Licuriciu-lui”, 
toate aceste întâmplări diverse nu fură cercetate de justiţie, 
care nu voi sau nu ştiu să facă legătura între ele. Memoriul 
cardinalului fu distrus sau  dispăru.  Tovarăşii lui 
Beaumagnan se răspândiră pe la casele lor şi nu se mai 
întâlniră. Şi astfel totul fu dat uitării. Cu atât mai mult, nu 
putea fi bănuit rolul lui Raoul în această afacere şi căsătoria 
lui trecu neobservată. Prin ce minune reuşise să se însoare 
sub numele vicontelui Raoul d'Andrâsy? Fără îndoială 
minunea se săvârşise numai cu ajutorul celor doi pumni de 
pietre preţioase, scoase deocamdată din comoară. Cu bani 
cumperi multe complicităţi. 

Astfel se făcu că numele lui Arsene Lupin nu se afla pe 
nici un registru de stare civilă, pe nici un act autentic. 
Nicăieri nu fu vorba de Arsene Lupin, nici de tatăl lui, 
Theophraste Lupin. În mod legal nu mai există decât 
vicontele Raoul d'Andrâsy, care plecase în călătorie prin 
Europa, împreună cu vicontesa d'Andresy, născută Clarissa 
d'Etigues. 

Două evenimente se întâmplă în acea epocă. Clarissa 
dădu curând naştere unei fiice care însă nu avu parte de 
viaţă. lar peste câteva săptămâni, Clarissa află de moartea 
tatălui ei. Într-adevăr, Godefroy d'Etigues şi Bennetot 
pieriră în timpul unei plimbări cu barca pe mare. Accident? 
Sinucidere ? Cei doi veri, în ultimul timp, treceau drept 
nebuni şi toată lumea fu convinsă că se omorâseră. Mergea 
însă şi zvonul că era vorba de o crimă şi se pomenea chiar 

de un iaht care ar fi scufundat barca, apoi fugise. Dovezi 
însă nu existau. 

În orice caz, Clarissa nu voia să se atingă de averea 
tatălui ei. Ea o dărui instituţiilor de binefacere. 

Alţi ani trecură, ani fermecători, fără griji, Raoul îşi ţinuse 
una din făgăduielile pe care le făcuse Clarissei: ea era cu 
adevărat fericită. 

Cealaltă făgăduială însă nu şi-o ţinu: om cinstit nu 
devenise. Asta nu putea. Avea în sânge nevoia de a lua, de- 
a combina, de-a înşela, de-a petrece pe socoteala altuia. 
Din instinct, era contrabandist, şarlatan, pirat, conspirator 
şi mai ales şef de bandă. De altfel în şcoala Josephinei 
Cagliostro, îşi dăduse seama cu oarecare trufie de calităţile 
cu adevărat excepţionale care-l scoteau din rândul 
oamenilor obişnuiţi. Avea încredere în geniul lui. Credea că 
are dreptul la o soartă fantastică, altfel decât a tuturor 
celorlalţi oameni care trăiau pe vremea lui. Şi de aceea 
înţelegea că trebuie să fie deasupra tuturor, un adevărat 
stăpân al destinului lor. 

Pe ascuns de Clarissa şi fără ca ea să fi avut vreodată 
cea mai mică bănuială, încercă întreprinderi şi reuşi în 
afaceri, în care autoritatea lui se afirmă tot mai mult şi 
darurile lui cu adevărat supraomeneşti se dezvoltară la 
maximum. 

Înainte de toate însă, îşi zicea el, lucrul cel mai important 
este liniştea Clarissei! Îşi respecta nevasta. Nu admitea ca 
ea să ştie că e nevasta unui hoţ. 

Fericirea lor dură cinci ani. La începutul celui de al 
şaselea an Clarissa muri în urma unei naşteri. Ea îi lăsă un 
fiu pe care-l boteză Jean. 

A treia zi însă acest fiu dispăru, fără ca cel mai mic 
indiciu să-i îngăduie lui Raoul să descopere cine pătrunsese 
în căsuţa din Auteuil, unde locuia, nici în ce mod reuşise să 
pătrundă. 

Nu încăpea însă nici o îndoială asupra persoanei care 

pusese la cale lovitura. Raoul, care nu se îndoia deloc că tot 
Josephine purta vina înecului celor doi veri, nu se îndoi nici 
asupra faptului că era şi autoarea ultimei mişelii. El mai 
aflase că şi Dominic murise otrăvit. Nu mai încăpea vorbă 
că şi răpirea copilului o organizase tot contesa Cagliostro. 

Durerea îl schimbă cu totul. Nemaiavând nici nevastă, 
nici copil ca să-l oprească, el se aruncă hotărât pe calea pe 
care-l împingeau atâtea forţe. Dintr-o zi pe alta, el devenise 
Arsene Lupin. Nimic nu-l mai oprea. Nimic nu mai menaja. 
Ba dimpotrivă. Nu se mai dădu îndărăt de la scandaluri, de 
la provocări. Manifestă o trufie, o adevărată obrăznicie, 
sfidând pe toată lumea. Numele lui Arsene Lupin îl afişa pe 
ziduri sau şi-l lăsa pe cărţi de vizită în casele de bani. 
Devenise faimosul Lupin. 

Dar, sub acest nume, ori sub diferite alte nume pe care îi 
plăcea să le ia, - de se numea contele Bernard d'Andresy 
(furase actele unui văr mort în străinătate), ori Horace 
Velmont, colonelul Sparmiente, ducele de Charmerace, 
prinţul Sernin sau don Luis Perena, totdeauna, peste tot, în 
mijlocul tuturor luptelor şi sub toate măştile, Raoul o căuta 
pe contesa Cagliostro şi pe Jean, fiul lui. 

Îşi va regăsi el fiul? A revăzut-o vreodată pe Josephine 
Balsamo? Asupra acestor chestiuni a păstrat, până acum, 
tăcerea cea mai adâncă. Poate că într-o zi vom afla... 


— Sfârşit - 

